
ELŐSZÓ 


Válságokkal teli világunkban, ahol egyre mélyülnek a nemzetek és kultúrák közti 
szakadékok, Jonathan Barker tömör, mégis átfogó terrorizmus-kézikönyve remekül 
eligazít a New York és Washington elleni merényletekre adott bonyolult és olykor igen 
heves reakciók között. 

A 2001. szeptember 11-i merényletek óta világszerte dúl a "terrorizmus elleni háború". 
Az Egyesült Államok és szövetségesei azóta szabályos háborút indítottak Afganisztánban 
(azóta Irakban is - a ford.), s kisebb hadműveletekre került sor Jemenben, Pakisztánban, 
Grúziában és a Fülöp-szigeteken is, továbbá számos országban nyújtottak segítséget a 
rendfenntartó erőknek, és megszigorították az ellenőrzés törvényes eszközeit szinte az 
egész világon. 

Kevés jel utal arra, hogy mindez hatásos lenne, de ez mintha egyáltalán nem 
csökkentené az efféle erőfeszítéseket. Az AI-Kaida hálózat és a hasonszőrű szervezetek 
folytatják tevékenységüket, és továbbra sem nélkülözik a lakosság támogatását. 

Az Egyesült Államok hadikiadásai lassan elérik a hidegháborús csúcsot, s az ország az 
erőszakos megelőzés politikáját folytatja a feltételezett ellenségeivel szemben. Egyes 
államokat -Iránt, Irakot, Észak-Koreát, Szíriát, Líbiát és Kubát - egyszerűen többé- 
kevésbé "gonosznak" nyilvánítottak, amiért dacolni mernek az erkölcsi álláspontjában 
biztos USA-val, amely a globalizációnak, azaz a szabadpiac világméretű elterjesztésének 
élére áll. 

Egyesek szerint a terrorizmus elleni harcot a kétségbeesés sugallja, mások szerint az a 
szándék mozgatja, hogy helyreállítsák a globalizáció megingott rendszerét, amelynek 
eredendő sebezhetőségére leginkább éppen a New York és Washington elleni támadás 
világított rá. 

Akármi legyen is az igazság, folytonosan napirenden van a terrorista szervezetek elleni 
harc, ugyanakkor senki sem foglalkozik e szervezetek indítékaival, s azzal sem, hogyan 
is tehettek szert ekkora támogatottságra. Nem szokás beszélni a terrorizmus másik, 
állami válfajáról sem, holott az régebbi, ráadásul megoldhatatlanabbnak tűnő probléma: 
arról a politikai erőszakról van szó, amely még a múlt század második felében is inkább 
embermilliók, mint ezrek életét oltotta ki. 

Jonathan Barker könyve több szempontból is figyelemre méltó. Egyrészt az elmúlt 
néhány év eseményeit tágabb kontextusba helyezi és elemzi az elmúlt évtizedek 
terrorizmusának problematikáját. Ismerteti és elemzi az állami terrorizmus számos 
példáját, s mutat rá ezekben - teljesen megalapozottan - a nyugati államok meghatározó 
szerepére. Másfelől megvilágítja, hogyan korlátozza a terrorizmus és az arra adott válasz 
a politikai nyilatkozatokat és cselekvést: a jogszerűség és a liberalizmus háttérbe szorul, 
s olyan moralizálás lép a helyébe, amely olykor éppen a terroristák gondolatvilágát 
tükrözi. 

S még fontosabb, hogy a könyv szeptember 11-ét és az arra adott katonai választ 
beágyazza a megosztott világ összefüggéseibe, abba a világéba, ahol az egyre nagyobb 
társadalmi és gazdasági ellentétek mind több kiábrándultsághoz és elidegenedéshez 
vezetnek, ám erre a nyugati országokban ritkán figyelnek fel. 

Ez a könyv segít megértenünk a terrorizmussal kapcsolatos legfontosabb kérdéseket, s 
ezért mindenkinek melegen ajánlom. 


Paul Rogers, a béketanulmányok professzora, Bradfordi Egyetem (Egyesült Királyság) 


A SZERZŐRŐL 


Jonathan Baker író és kutató hosszú éveken át a politikatudomány tanára volt a torontói 
egyetemen. Tanított ezenkívül az arizonai és a Dar és Salaam-i egyetemen is. A helyi 
politikát tanulmányozta Szenegálban, Tanzániában, Indiában és Ugandában. További 
könyvei: Street-Level Democracy: Political Settings at the Margins of Global Power 
(Toronto és West Hartford, 1999), valamint Rural Communities under Stress: Peasant 
Farmers and the State in Africa (Cambridge University Press, 1989) 


BEVEZETÉS 


Nem én akartam írni a terrorizmusról: az keresett meg és kényszerített, hogy írjak róla. 
Mindeddig inkább helyi politikai akciókkal és azok mozgatórugóival foglalkoztam. De 
miután azok a bizonyos repülőgépek becsapódtak a World Trade Centerbe és a 
Pentagonba, naponta órákat töltöttem azzal, hogy a terrorizmusról olvastam, szinte 
kényszeresen. Igaz, volt erre személyes okom is, hiszen egyik lányom Brooklynban él. 
Eleinte borzadály és hitetlenség volt bennem, csak később jöttek a kérdések - de jöttek. 
Vajon miért lesz valakiből terrorista? Miért nem vettem eddig tudomásul ezt a valóságos 
(és egyre növekvő) veszélyt? Vajon Bush elnök terrorizmus elleni háborúja mindenütt 
megfertőzte-e a politikát a "jó és a rossz harcának" mítoszával? Vajon a politikai 
jobboldal valóban erőt és egységet merít-e a terrorizmus elleni harcból, míg a baloldal 
és a centrum bénultan és megosztottan reagál a helyzetre? 

A terroristák ráirányították figyelmemet a politikának egy olyan aspektusára, amelyet 
eleddig figyelmen kívül hagytam. Az erőszakra és a megfélemlítésre úgy gondoltam, 
hogy ezek szörnyű dolgok, de mindig is jelen voltak, és éppen egyetemességük miatt 
nem érdemes foglalkozni velük. Most viszont egyszerre úgy tűnik, hogy központi 
kérdéssé váltak. Muszáj lesz odafigyelni az élet csúf oldalára is. Itt van például a 
cinizmus kérdése. Lehet-e ezentúl igazán komolyan venni akármely politikai 
nyilatkozatot , vagy hivatalos sajtóközleményt? Nem lehet  félresöpörni az 
összeesküvésekről szóló elméleteket sem, hiszen a terrorizmus (beleértve annak állami 
válfaját is) nem működhet titkos ügynökök és az emberek megtévesztése nélkül. 
Mindazonáltal úgy döntöttem, hogy óvatosságból nem fogok foglalkozni az összeesküvés 
elméletével - ezt a szakértőkre hagyom, ha ugyan vannak. Azonban a terrorizmus 
néhány következménye kibontakozott előttem. Például az, hogy az összeesküvés örökös 
emlegetésének hatására tehetséges politikai elemzők elfordultak más, nem kevésbé 
fontos politikai kérdésektől, illetve kétessé vált mindenféle politikai megnyilatkozás 
hitelessége. Mind a terrorizmus, mind a rá adott válasz kezdettől fogva a politika 
eltorzításához és leértékelődéséhez vezetett. 

A téma más buktatókat is rejt. A hírekből a legjobb esetben is csupán egyes terroristák 
életéről és akcióiról, esetleg szervezeteik felépítéséről és működéséről értesülünk. Az 
ilyen anyagokat szállító riporterek tevékenysége persze hasznos, és sok bátorság is kell 
hozzá. Csakhogy az embernek az is eszébe jut, hogy a kormányok ma már nemcsak 
átírathatják a terrorizmusról szóló híradásokat, hanem maguk is koholhatnak ilyeneket - 
miképpen persze maguk a terrorista szervezetek is folytatnak 
propagandatevékenységet. Amikor a sajtó segítségével szerettem volna rendet rakni 
ebben a bonyolult kérdéskörben, meglepve láttam, hogy a legtöbb politikai 
kommentátor jobbára a saját korábban hangoztatott álláspontjainak bizonyítékait vélte 
felfedezni a World Trade Center romjai között, új meglátásaik alig-alig voltak. Így egyik 
feladatomul annak megértését tűztem ki, miképpen használják az egyes ideológiák és 
érdekek a terrorizmust is a közvélemény befolyásolására. 

A világ árnyékos oldalán tett séta bizony felzaklatja az embert. A politikában ma olyan 
gyakran adnak hangot a gyűlöletnek, mint a "vörös veszedelemtől" való rettegés, sőt a 
második világháború óta még soha. A terrorizmussal és antiterrorizmussal együtt járó 
gyűlölet világszerte vallási és kulturális elkötelezettségekből táplálkozik. A gyűlölet 
kifejezése oly mindennapossá vált, hogy a mai politikai megnyilvánulások jelentős része 
arról szól, ki gyűlöl kicsodát. Az effajta gyűlöletbeszéd pedig megmérgezi azt a 
tiszteletet és toleranciát, amelyből a kulturált politikai párbeszéd és kölcsönös 
alkalmazkodás táplálkozhat(na). 

A terrorizmusról szólván nem kívánok legyinteni senkinek az elméleteire sem, de 
igyekszem mindent a valós értékén kezelni. Ha ugyanis több biztonságot, ugyanakkor 
több szabadságot szeretnénk, nem ártana pontosan felmérnünk a terrorizmus és az 
antiterrorizmus valódi veszélyeit, s nemcsak megőriznünk, hanem még fejlesztenünk is 
kellene az embernek azt a képességét, hogy demokratikusan együttműködve oldja meg 
élete legnagyobb problémáit. 


Jonathan Barker Toronto 


I. KÉRDÉSEK A TERRORIZMUSRÓL 


A 2001. szeptember 11-i támadás a World Trade Center és a Pentagon ellen, a 
lezuhanó emberek és az összeomló tornyok látványa szenvedélyeket 
lobbantott lángra és nehéz kérdéseket vetett fel. Az elemzésnek - elismerve, 
hogy a terrorizmusnak van érzelmi oldala is - józanul kell számba vennie mind 
a terroristaakciók, mind a rájuk adott válaszok okait és következményeit. 


Amíg Alfred Nobel nem kísérletezte ki az 1860-as években a dinamitot, addig igen nehéz 
volt válogatás nélkül elpusztítani nagyszámú embert. Az 1790-es években Robespierre 
jakobinus kormányának sikerült Franciaországban a gyanúsítottak százezreiből (a 
hivatalos adatok szerint) 17 ezret kivégeznie; így lett a guillotine a terror fő eszközévé és 
jelképévé. A konzervatív brit politikus, Edmund Burke a legelsők között volt, aki a 
"terrorizmus" és "terrorista" szavakat használta. Ezzel föl akarta hívni a figyelmet a 
jakobinus állam gyilkos túlkapásaira és arra, hogy "rászabadította a népre az irreguláris 
karhatalmat", a nem közvetlenül, hanem bérencekkel, megbízottakkal dolgozó állami 
terrorizmus tökéletes példájaként. Az 1880-as évek végén orosz anarchisták átvették a 
terrorizmus fogalmát és büszkén nevezték "terroristának" azt, aki egyes állami 
tisztségviselőket leszúrt, megfojtott vagy lelőtt. Azóta nem sokan vallották magukat 
terroristának; az ember inkább az ellenségeit bélyegzi meg ezzel a szóval. 

Szeretnék különbséget tenni a "csoportos terrorizmus" (magyarul egyszerűen 
"terrorizmus" - a ford.) és az "állami terrorizmus" (magyarul "terror") között az elkövetők 
személye szerint - maguk a terrorista cselekedetek nem különböznek egymástól. 
Könyvemben mindkét változattal szeretnék bővebben foglalkozni. Természetesen lehet 
a terroristákat más szempontból is osztályozni, hiszen vannak közöttük nemzeti 
felszabadítók, jobb- és baloldaliak, anarchisták, nacionalisták, vallásosak; de az állami 
terrorizmusnak is van bel- és külföldi, továbbá gyarmati, illetve "megbízott" és egyéb 
változata is. 

Az alábbiakban olyan terrorista akciókra hozok példákat, amelyek a modern politikai 
életben már régóta jól ismertek. 

1. Öngyilkos merénylet: a 24 éves Nabil elintézett néhány dolgot, mielőtt egy este 
végleg távozott volna  falujából. Délután négykor átment a szomszédba 
unokatestvéréhez, Abdullah Halabijéhez, s visszaadta a 15 dollárját, amivel már másfél 
éve tartozott neki. Ezután jó két órán keresztül mosta az új kocsiját. Hatkor átadott 
Abdullahnak egy kérvényt, amelyhez aláírásokat gyűjtött; ebben arra kérte az 
önkormányzatot, hogy aszfaltozzák le az utcájukat. Lelkére kötötte unokatestvérének, 
hogy addig ostromolja a hivatalt, amíg el nem intézik az ügyet. Este fél tízkor pedig 
bevonult a szobájába imádkozni. 

- A Koránt kántálta és sírt 10-15 percen át - mesélte Abdullah. - Amikor megkérdeztem, 
miért imádkozik ilyen hosszan, nem szólt semmit, csak mosolygott. 

Abdullah szerint Nabil este tízkor hajtott el. Mivel úti célja csak tízpercnyíre esett 
hazulról, közben valahol nyilván fölvette az ugyancsak falujabéli Oszama Bahart, s 
magukhoz vették a robbanóanyagokat, melyeket a derekukra erősítettek. Ejjel fél 
tizenkettő volt, amikor bementek a jeruzsálemi Ben Jehuda bevásárlóközpontba, ahol az 
ott lebzselő tinik sűrűjében működésbe hozták a robbanószerkezeteket. A robbanóanyag 
és a szertespriccelő kartács hatméteres körzetben mindenkit megsebesített. A 
negyvennyolc áldozat közül tizenegy belehalt sérüléseibe. Az öngyilkos merénylőkből 
sem maradt sok.! 

2. Eltűnés: 1977. január 27-én a 17 éves Dagmar Hagelin Buenos Airesbe érkezett, hogy 
meglátogassa argentin barátnőjét, Norma Burgost. Csakhogy őt előző nap letartóztatták. 
A lakásán hét katona várakozott Alfredo Astiz, egy fiatal tengerésztiszt vezetésével, aki 
részt vett a kormány baloldaliak elleni "piszkos háborújában". További ellenzékieket 
akartak csapdába csalni, de csak Dagmar csöngetett be. Astiz le akarta fogni, de ő 
futásnak eredt; Alfredo és egy társa utána. Amikor Dagmar már mintegy 30 méter előnyt 
szerzett, Alfredo letérdelt, és a szolgálati pisztolyával rálőtt. A két katona fegyverrel 
megállásra kényszerített egy taxit, a sebesült lányt a csomagtartóba zárták, majd 
elhajtottak. Dagmart sosem látták többé.? 

3. Orvgyilkos merénylet: 2000. június 8-án, Athénben Heather Saunders elbúcsúzott 


férjétől, Stephen Saunders dandártábornok katonai attasétól, aki munkába indult. 
Amikor Saunders az Olimpiai Stadionnál megállt egy piros lámpánál, két ember fékezett 
mellette egy mopeddel. Egyikük négy lövést adott le az ablakon keresztül Saundersre. A 
férfi a mentőkocsiban meghalt.? 

4. Állami terrorakció: 1994. május 19-én San Salvadorban valaki betört a helyi 
nőszervezet (MSM) és a Madeleine Lagadec Emberjogi Központ közös irodaházába. 
Másnap azonosítatlan fegyveresek megölték az őrt, Alexander Rodas Abarca tartalékos 
rendőrtisztet, az FMLN (Farabundo Marti Nemzeti Felszabadítási Front) gerillaszervezet 
tagját. Az FMLN az 1992-es békemegállapodás után alakult legális párttá. A két 
szervezet igazgatói szerint az irodaház dolgozói már napokkal korábban felfigyeltek arra, 
hogy az épületet járművekből figyelik." 

Mindezek az esetek ismerősnek tűnnek a hírekből, de vannak köztük bizonyos 
különbségek. Az öngyilkos merénylők találomra kiválasztott embereket ölnek és 
sebesítenek meg nyilvános helyen. Más merénylőknek konkrét célpontjaik vannak: a két 
motorosnak egy idegen állam hivatalnoka, az állami terroristáknak fiatal aktivisták, 
illetve egy emberjogi harcos. Az egyik esetben az állami kapcsolat nem is biztos, csak 
sejthető. A lőfegyverrel vagy bombával elkövetett merénylet számos országban 
mindennapossá vált, de a terrorizmus ebben még nem merül ki. Az 1980-as években 
elszaporodtak a géppisztollyal vagy  pokolgéppel felfegyverzett terroristák 
repülőgépeltérítései. Túszul ejtették a gép utasait, s elengedésükért cserébe többféle 
követeléssel álltak elő: pénz, szabad távozás egy (számukra) baráti országba, 
bebörtönzött bajtársak szabadon engedése, vagy nyilvánosság az általuk képviselt ügy 
számára. Olykor csak a pokolgépet csempészték be a repülőgépre, vagy időzített, 
esetleg távvezérlésű bombákat szereltek személy- vagy teherautókra; máskor olyan 
fontos, szimbolikus jelentőségű épületeket rongáltak meg, mint az USA 
haditengerészetének bejruti laktanyája (1983-ban), a brightoni Grand Hotel (a tory párt 
1984-es kongresszusa alatt) vagy az Oklahoma City-i Murrah szövetségi épület (1995- 
ben). 


EMELKEDNEK A TÉTEK 


Azok, akik utasszállító gépekkel belerepültek a WTC-be és a Pentagonba, az öngyilkos 
merénylőkhöz hasonlóan el vontak szánva arra, hogy áldozataikkal együtt meghalnak. 
Ebben a támadásban az volt az új elem, hogy a gépek üzemanyagát használták 
robbanóanyag gyanánt. Erre mindaddig nem volt példa, miként arra sem, hogy négy 
akciócsoport egyszerre, összehangoltan támadjon. Szokatlan volt az öngyilkos 
merénylők viszonylag magas életkora és képzettsége is, továbbá hogy a gépek leendő 
vezetői speciális képzésen készültek a feladatra, hogy belerepüljenek ezekbe a fontos 
épületekbe, amikor azokban éppen sokan tartózkodnak. A célpontokat az Egyesült 
Államok globális gazdasági és katonai hatalmának jelképeiként választották ki. Akkor 
úgy tűnt, hogy a merényletért az Al-Kaida, ez a lazán szervezett, nemzetközi terrorista 
hálózat a felelős, amely meg akarja nyirbálni ezt a globális hatalmat, és ki akarja űzni 
Amerikát az iszlám szent helyeiről. 

Máig folyik a vita, vajon új történelmi korszak kezdődött-e 2001. szeptember 11-én. Az 
semmiképpen sem kétséges, hogy mind a terrorizmus, mind az ellene folytatott harc új 
szakaszába érkezett. A legtöbben attól tartanak, hogy a terroristák -akik mindeddig csak 
hagyományos robbanóanyagokat használtak - esetleg ráteszik a kezüket az NBC 
(nukleáris, biológiai vagy vegyi) fegyverekre is. A japán Aum Sinrikó szekta már át is 
lépett ezen a határon, amikor 1995-ben szarin gázt vetett be a tokiói metróban, csak 
éppen nem elég szakszerűen, így a tervezett több ezer utas helyett csupán tizenketten 
estek a merénylet áldozatául. 


A TERRORIZMUS FEL EVE (1996. JULIUS-DECEMBER) 


Július 17: A Tamil Tigrisek (LTTE) gerillaszervezet bombát robbant egy vonaton Sri 
Lankán, miután a kormánycsapatok sikeres offenzívát hajtottak végre a szigetország 
keleti felében. Hetvenen meghalnak, hatszázan megsebesúlnek. 

Augusztus 3: Az atlantai olimpián egy ember meghal, 111 -en megsebesülnek a 
Centennial téren felrobbantott bombától. 


Augusztus 26: Hat iraki menekült eltéríti a Sudan Airways A310-es, Khartúmból 
Jordániába tartó járatát, és az angliai Stanstedbe irányítja. A géprablók nyolc és fél órán 
át alkudoznak a brit hatóságokkal, aztán sértetlenül elbocsátják a gép 13 főnyi 
személyzetét és 180 utasát. 

Október 7: Az IRA terroristái behatolnak egy brit laktanyába Lisburnben, Belfasttól 
délre, és két autóra pokolgépet szerelnek. A robbanástól egy katona életét veszti, 
harmincan megsebesülnek. 

December 20: Az IRA merényletet kísérel meg egy unionista politikus ellen egy belfasti 
kórházban, de végül csak egy rendőrt sebesít meg. Az akció nyomán egy sor bomba- és 
rakétatámadást indítanak a hadsereg ellen; ez eltart január közepéig. A protestáns 
terroristák autókra szerelt pokolgépekkel követnek el merényletet a civil lakosság 
körében. 

December 24: Négy halálos áldozatot követel és több tucat embert megsebesít egy 
pokolgép robbanása egy nagyáruházban a dél-afrikai Worcesterben, Fokváros 
közelében. A merényletet a szélsőséges Búr Ellenállási Mozgalomnak, az AWB-nek 
tulajdonítják. 

December 25: Tibeti terroristák bombát robbantanak Lhaszában a kormányhivatal 
közelében a kínai uralom elleni tiltakozásul. Öten megsebesülnek. 

December 31: Törzsi gerillák vonatot robbantanak Sensapaniban, az indiai Assamban. 
A halálos áldozatok száma 60. 

(Forrás: a Lancasteri Egyetem honvédelmi és nemzetközi biztonsági tanszékének 
terrorizmussal foglalkozó csoportja.) 


2001. SZEPTEMBER 11. 


A New York és Washington elleni támadás azt bizonyította, hogy az ismert terrorista 
eszközök ravasz együttes alkalmazásával igen nagy kárt lehet okozni. Több mint 
háromezren haltak meg, a WTC két gigantikus tornya pedig leomlott és porrá lett. Súlyos 
kár érte az amerikai katonai vezetés központját, a Pentagont is. Az AIl-Kaidának egyetlen 
látványos akcióval sikerült lerombolnia az Egyesült Államok globális gazdasági 
hatalmának jelképét, ugyanakkor megrongálnia katonai erőfölényének zálogát is. Az 
egész világ döbbenten figyelte, amint a nagy Boeing gépek belerepülnek a WTC 
tornyaiba, s a kolosszusok összedőlnek. 

Ezek a képek korántsem váltottak ki egységes reakciót az emberekből. Ami Amerikát 
illeti, ott a rettenet, a félelem, a bánat vagy a harag volt a jellemző. Ebben osztoztak 
velük más országok lakói is. Csaknem mindenki együttérzett az áldozatokkal és 
családjukkal, de ezen túl már igencsak eltérően ítélték meg az eseményt. Azok, akik a 
BBC biztosította internethelyen közölték a véleményüket szeptember 11. után, 
egyöntetűen elítélték a terrorista akciót, sokan azonnali retorziókat követeltek a 
tettesekkel és támogatóikkal szemben. Néhányan azt is írták, hogy megijedtek a saját 
bosszúvágyuktól és dühüktől. Többen azt firtatták, mivel váltott ki az Egyesült Allamok 
ekkora gyűlöletet, mások azonban érteni vélték, hogy a nyugati világnak milyen lépései 
motiválhatták a terroristákat. A francia középbaloldali lap, a Le Monde "Mind amerikaiak 
vagyunk" cím alatt közölt összeállítást olvasói levelekből, ám ezeknek egy része 
legalább annyira szolidárisnak mutatkozott a harmadik világ szenvedői, mint a New 
York-i és washingtoni áldozatok iránt. 

Egyetlen kormány sem akadt, amelyik magára vállalta volna a felelősséget a 
támadásért, ugyanakkor nem egy hangot adott rokonszenvének és támogatásának. A 
muszlim vezetők egész sora lesújtva és elborzadva reagált, a nemhivatalos reakciók 
azonban többfélék voltak az iszlám világban. Sokan ott is döbbenettel, fájdalommal és 
félelemmel fogadták az eseményeket; Orhan Pamuk török író látta, amint egy nő a nyílt 
utcán zokogott Isztambulban, egy kávéházi terasz vendégei pedig hitetlenkedve nézték 
a képeket a televízión. Ugyanakkor arról is beszámolt, hogy az emberek előbb elítélték 
"az ártatlanok lemészárlását", de aztán kritikával illették Amerika "politikai és gazdasági 
hatalmát" is. Egy öreg munkás azt mondta neki: - Látja, uram? Megbombázták Amerikát! 
Nagyon jól tették! -Aztán, amikor látta a pusztításról készült felvételeket, megbánta a 
véleményét." Hírek érkeztek spontán ünneplésekről is Nabluszból és Jeruzsálem keleti 
részéből, valamint a paraguayi Ciudad del Este arab negyedéből. 

Jean Baudrillard francia szociológus felzúdulást keltett értelmiségi körökben, amikor a Le 


Monde-ban ezt írta: "Ez a terrorista vágyálom... tudat alatt bennünk is él. Igen, mi is 
álmodtunk erről az eseményről... mindenki álmodott róla, kivétel nélkül, hiszen 
óhatatlanul mindenki ábrándozhat olykor egy olyan hatalom megdöntéséről, amely 
ennyire hegemónná vált." 

George W. Bush elnök a szeptember 20-i kongresszusi beszédében meghirdette a 
"terrorizmus elleni háborút", amely "az AIl-Kaidával kezdődik, de addig nem ér véget, 
amíg le nem leplezünk, meg nem állítunk és fel nem számolunk minden nemzetközi 
terrorista csoportot. És - tette hozzá - üldözni fogjuk mindazon államokat is, amelyek 
segítséget vagy menedéket nyújtanak a terroristáknak. Most minden régió minden 
államának el kell döntenie: velünk tart vagy a terroristákkal? - Ennek nyomán számos 
kormány sietett támogatásáról biztosítani az Egyesült Allamokat, s a hazai 
közvéleménykutatások azt mutatták, hogy az elnök a közvélemény szinte osztatlan 
támogatását élvezte." 

A terrorizmus sokfelé az érdeklődés homlokterébe került. Más kormányok és 
közszereplők politikailag hasznosnak tartották, hogy olyan terroristaellenes álláspontot 
foglaljanak el, amely bizonyos csoportokat és eszméket kész kirekeszteni a politikai 
párbeszédből. Egyes izraeli szóvivők például hajlandók voltak egy kalap alá venni 
Jasszer Arafatot és PFSZ-ét az olyan szélsőséges csoportokkal, mint a Hamasz és a 
Hezbollah. Arafat ezzel szemben tagadta, hogy a Palesztin Felszabadítási Szervezet 
terrorista lenne, s Szíria elnöke, Basar Al-Asszad is kioktatta Tony Blair brit 
miniszterelnököt arról, miért esik más megítélés alá a palesztinokkal szemben tanúsított 
izraeli állami terrorizmus, illetve a palesztin szabadságharcosok szükségképpen 
erőszakos ellenállása. 


REAKCIÓK MÁSUTT 


Mugabe zimbabwei elnök már korábban "terroristának" bélyegezte a saját zsarnoki 
uralma ellen harcoló mozgalmat és a harcról beszámolni hajlandó sajtót egyaránt, majd 
rájuk uszította rendőrségét. Szukarnoputri indonéz elnök eleinte tiltakozott az ellen, 
hogy az amerikai kormány felvegye országát az Al-Kaida "fertőzötteinek" listájára a 
celebeszi harcok miatt. Nem értett egyet azzal az amerikai véleménnyel, miszerint az ott 
harcoló iszlám szervezet, a Dzsimaa Iszlamija kapcsolatban áll az Al-Kaidával. Aztán 
amikor 2002. október 12-én bomba robbant Bali szigetén, egy éjszakai szórakozóhelyen, 
és csaknem 200 embert megölt, majd a gyanúsítottak közül néhányat letartóztattak, az 
indonéz kormány is belátta, hogy az amerikaiaknak lehet némi igazuk. 

Az Amerika-ellenesség általánosabb és nyíltabb lett, miután az USA bombázni kezdte 
Afganisztánt, bár a tüntetések Pakisztánban, Egyiptomban, Indonéziában és más 
muszlim országokban nem voltak olyan méretűek, mint amilyenre számítani lehetett. 
Fölerősödött a kritika hangja magában az Egyesült Államokban és a szövetséges 
államokban is, bár a legnézettebb tévécsatornák és a legolvasottabb lapok nemigen 
adtak teret ilyesminek. Noam Chomsky nyelvészprofesszor, aki már régóta élesen bírálja 
az amerikai állami terrorizmust, újabb tanulmányában éppen ezzel magyarázta az Al- 
Kaida és hasonló szervezetek Amerika-ellenességét, s elítélte az Afganisztán elleni 
hadműveleteket azon az alapon, hogy nemcsak hatástalanok, de nem is adnak ésszerű 
választ a terrorakciókra.? 

Chomsky könyvét nem reklámozták a legolvasottabb könyvszemlék, mégis azonnal 
bestseller lett. Más bírálók más véleményeket hangoztattak, így például elvből 
elutasították az erőszakot, vagy úgy vélték, hogy a katonai akciók csak növelhetik a 
Nyugat-ellenes terroristák számát, esetleg hogy a terroristák kézrekerítésére sokkal 
alkalmasabb eszköz lenne a diplomácia és a hírszerzés. Néhányan még azzal is előálltak, 
hogy a támadást maga az amerikai kormány szervezhette meg például azért, hogy 
megerősítse közép-ázsiai pozícióit, és így könnyebben hozzáférhessen a Kaszpi-tengeri 
olajkincshez. 

A demokráciáról tartott előadásain egy amerikai vendégprofesszor 2001 januárjában 
Dél-Afrikában, majd júliusban Lengyelországban döbbenten tapasztalta, hogy a 
hallgatóság nem az Al-Kaidában és általában a terrorizmusban látja a nagyobb veszélyt, 
hanem Amerika antiterrorista háborújában. Különösen amiatt aggódtak, a megváltozott 
helyzetben nem nő-e meg túlzottan a saját államuk titkosrendőrségének hatalma, amely 
így esetleg hatékonyabban akadályozhatja demokratikus harcukat. Egy hallgató 


aga, 


egyenesen azzal állt elő, hogy amikor az Egyesült Államok a saját demokráciáját 
próbálja védeni, ezzel rendre meggyengíti a demokratikus erőket másutt.? 
Végeredményben a szeptember 11-i támadás sikeresebbnek bizonyult, mint maguk a 
terroristák remélhették volna. Az a videofelvétel, amelyen Oszama Bin Laden (a magyar 
sajtóban amerikai mintára elterjedt ,Oszama bin Laden" helyes formája valójában 
Uszama ibn Ládin - a ford.) az öngyilkos merénylőket magasztalja, arra utal, hogy még 
öt magát is meglepte a pusztítás mértéke. Bin Laden más felvételeit főműsoridőben 
sugározta nem egy televízió a muszlim világban, ahol a hallgatóság jó része nyilván 
elégedetten hallgatta bíráló megjegyzéseit a Nyugatról és azokról a korrupt közel-keleti 
kormányokról, amelyek eltűrik az amerikai katonai jelenlétet az iszlám szent földjein, s 
ezzel szégyent hoznak az igaz hitre. A nyugati kommentátorok kezdtek is aggódni, hogy 
ezzel vajon melyik oldalnak sikerül megnyerni az "utca emberét" az arab világban. 


ÉRZELMEK ES ÁLLÁSPONTOK 


Ha a terrorizmusról beszélünk, először egy annyira nyilvánvaló dologgal kerülünk 
szembe, hogy többnyire mindenki elsiklik fölötte, pedig ez akadályozza a világos 
gondolkodást, az érdemi vitát és a helyes elemzést. Arra mindig szoktunk gondolni, hogy 
a gyilkos akciók gyanútlan emberekkel végeznek, akik élik a mindennapi életüket. A 
halál, a sebesülések és a pusztítás szörnyű hatására is szoktunk gondolni, arra, hogy egy 
robbanás egyszeriben darabokra tépi emberek testét és világát; egy robbanás, melynek 
célja az ölés és az elrettentés volt. De gondolunk-e azokra is, akik ezeket az elképesztő 
szörnyűségeket elkövetik, akik azon törik a fejüket, miként árthatnának másoknak? Ők is 
emberek, akárcsak az áldozatok, akárcsak mi magunk. Nem lehet megkerülni a kérdést: 
hogyan lehetnek képesek ilyesmit elkövetni? Vajon elképzelhetők-e olyan körülmények, 
melyek hatására mi is hasonlóan cselekednénk? De nehéz erről higgadtan szólni, mert a 
terrorizmus szégyent, könnyeket, kiabálást, ökölrázást, álmatlanságot és lidércálmokat 
vált ki. 

Nem véletlen, hogy a terrorakciók ilyen erős érzelmeket keltenek. A XIX. századi 
anarchisták célkitűzése, "a tettek propagandája" eleve az emberek gondolataira és 
érzelmeire akart hatni. Viszont mind egyes kommentátorok, mind a laikusok olyannyira 
gyűlöletesnek tartják a terrorizmust, hogy hallani sem akarnak az esetleges okairól. 
Lássuk, hogy ír erről Marcus Gee, a nemzetközi politikával foglalkozó újságíró a torontói 
Globe and Maiiben: 

"Szeptember 11. a gyűlöletben (Amerika-ellenesség) és az ideológiában (szélsőséges 
iszlám) gyökerezik. Aki mást állít - például azt, hogy a terroristákat politikai vagy 
társadalmi körülményeik vitték rá a tetteikre [...], az fölmenti őket az erkölcsi felelősség 
alól E[...]. Aki pedig ugyanúgy elítéli Amerika tetteit, mint szeptember 11-ét, az 
párhuzamot von, erkölcsi egyenlőségjelet tesz [...], ami legitimálja a terrorizmust [...]. 
Miért veszélyes ez? Azért, mert gyűlöletet kelt Amerikával szemben. Szoros összefüggés 
van a világ számos részén elburjánzott, irracionális Amerika-ellenesség és a szeptember 
11.-i merényletek között. Nem tudom, észrevették-e, hogy sok mindent, amit bin Laden 
és a hozzá hasonlók hangoztatnak az Egyesült Államokról - állítólagos agresszivitását, 
lelketlen anyagiasságát, silány tömegkultúráját, ragadozó kapitalizmusát -, már a 
nyugati bírálók is csaknem szóról szóra visszhangozzák." 

Ez valójában felhívás bizonyos vélemények elhallgatására és az elemzés elkerülésére - s 
éppen ez áll útjában a terrorizmus érdemi megvitatásának. Abban azonban igaza van 
Geenek, amikor hangsúlyozza a terrorizmus erős érzelmi hatását és erkölcsi 
igazolhatóságának kérdését. Ahhoz, hogy beszélni tudjunk erről, tisztában kell lennünk 
mind a magunk, mind mások reakcióival. 

A terrorizmus - éppen mivel a legmélyebben érint érzelmileg, s erkölcsi állásfoglalásra 
késztet - a háborúhoz és a mélyen gyökerező ideológiai vagy vallási ellentétekhez 
mérhető politikai mozgatóerő. A terrorizmus gyakran kapcsolódik a háborúhoz vagy a 
háború félelméhez, valamint ideológiai álláspontokhoz, ezért majdnem minden ezzel 
kapcsolatos megnyilatkozás tele van politikai programokkal. A szakértők, felismerve a 
témában rejlő nagy érzelmi erőt, gyakorta inkább hallgatóságuk igazságérzetét 
igyekeznek felkorbácsolni, mintsem elősegíteni a megértést és eloszlatni az 
előítéleteket. A "terrorizmus" és "terrorista" szavakat olyan tettekre, eszmékre, 
emberekre és csoportokra vonatkoztatják, akik szerintük kívül állnak a mindennapi 


politika ésszerűségén, erkölcsiségén és érdekein. Az ifj. Bush belső köréhez igen közel 
álló konzervatív agytröszt, a Hoover Intézet egyik publicistája helyesli, hogy az elnök az 
ellenséget "a gonosz erői"-ként jelölte meg. Azt írja: "Az ellenség már 
elembertelenedett... Az ilyeneket az ember nem akarja jobb belátásra bírni, hanem 
kijátszani, legyőzni, megsemmisíteni szeretné. Valahogy úgy állunk hozzájuk, mint egy 
gyilkos járványhoz: megpróbáljuk felszámolni." 

Már maga a "terrorizmus" és "terrorista" szó is pejoratív értelmű. De a politikai töltés 
akkor a legegyértelműbb, amikor az egyes kormányok nem hajlandók a saját 
cselekedeteiket terrorizmusnak tekinteni. Akik a nevükben nyilatkoznak, azok a 
legteljesebb meggyőződéssel állítják, hogy a terrorizmus kételye ellen harcolni kell. 
Számba veszik a terrorakciók okozta haláleseteket és pusztítást, arról viszont szót sem 
ejtenek, hány ártatlan áldozatot követel és milyen pusztítást okoz a terroristák elleni 
harc. Ráadásul az államok - vagy a helyettük dolgozó bérenceik - gyakorta gyilkolják le 
vagy félemlítik meg a saját polgáraikat, miként a nagy francia forradalom tette éppen 
azokkal, akik végrehajtották. Az effajta gyilkos politika még viszonylag stabil 
kormányzatokra is jellemző lehet, miként ezt Hannah Arendt kimutatta Origins of 
Totalitarianism című, a náci Németországot és a sztálini Szovjetuniót összevető 
könyvében. 

Az utóbbi években nem egy államhatalom vetett be halálbrigádokat ellenfelei 
felszámolására vagy megfélemlítésére, sőt némelyikük idegen országokban is 
alkalmazta ezeket a módszereket, ha az ottani rendszer nem tetszett nekik, vagy éppen 
meg akarták támogatni a baráti államot a maga belső ellenzékével szemben. 

Az Egyesült Államok már szokatlanul nyíltan beismerte, hogy folytat ilyen titkos 
hadműveleteket. A kongresszus 1991-ben fogadta el azt a törvényt, mely szerint e titkos 
műveletek dokumentációját harminc évvel az események után nyilvánosságra kell 
hozni; azóta sok minden kiderült. Például Marshall Green indonéziai nagykövet 
feljegyzéseiből az, hogy Szuharto tábornok államcsínye, melynek során állítólagos 
kommunisták százezreit gyilkolták le, amerikai támogatással történt: az amerikai 
követség 1965 decemberében Szuharto rendelkezésére bocsátotta a kommunistagyanús 
személyek listáját. Green ehhez a következő megjegyzést fűzte hozzá: "az indonéz 
biztonsági szolgálat minden bizonnyal fel fogja használni, mivel nekik semmilyen 
információjuk nincs a PKI (Indonéz Kommunista Párt) vezetőiről". Egy másik 
dokumentum szerint Green ugyancsak 1965 decemberében titokban 50 millió rúpiát 
utalt át az állami terrorban élen járó Kap-Gestapu mozgalomnak.7 Az amerikai 
kormányzat általában azzal szokta mentegetni az ilyen akciókat, hogy ezeket 
legitimizálja egy baráti hatalom felkérése, illetve Amerika biztonságának védelme. Szó 
sincs arról, hogy az ilyesmit terrorizmusnak minősítenék. 

Természetesen a nem állami terrorizmus sem mentes a képmutatástól, bár az ő 
álszentségük rendre alulmúlja a kormányokét és nincs is akkora hangszórójuk. 
Mindenesetre azt szokták állítani, hogy az általuk alkalmazott erőszak nem terror, hanem 
igazságos háború. Ezenfelül - ami a kormányokra persze nem jellemző - olykor magukra 
vállalnak mások által elkövetett akciókat is, s igyekeznek eltúlozni saját létszámukat és 
jelentőségüket. 

Nehéz elfogulatlanul beszélni egy morálisan ennyire polarizált és politikailag ennyire 
manipulált témáról. A legtöbben legalább az egyik fél megnyilatkozásait eleve 
gyanakodva fogadják. Végül is szörnyűségekről - és aggasztó veszélyről - van szó. Holott 
érdemes lenne megérteni, miről is szól a terrorizmus, pontosan felmérni a bennünket 
fenyegető erőszak veszélyeit, s hogy milyen kihívásokkal kell szembenéznie a 
politikának, különösen a demokráciákban. Ezekben a nehéz időkben nemcsak éreznünk 
és beszélnünk kell, hanem gondolkodnunk is. A három nem zárja ki egymást; ez művem 
alapfeltevése. 


EGY HASZNÁLHATÓ DEFINÍCIÓ 


Akik a terrorizmusról írnak, gyakran állítják, hogy a fogalmat lehetetlen meghatározni, 
hiszen már többszázféleképpen megtették. Azt az aforizmát is szívesen idézgetik, hogy 
"aki nekem terrorista, az neked szabadságharcos", amivel gyakorlatilag azt mondják: 
terroristának egyszerűen azt hívjuk, akinek az ügyével nem értünk egyet. Ezt jobbára a 
közvélemény is - részint a mindennapi politikai szóhasználat hatására - így gondolja. Az 


emberek ugyanakkor felfogják, hogy mind a hatalomellenes csoportok, mind a hatalom 
eszközei úgy gondolják: igaz ügy érdekében gyakorolják az erőszakot. Egyetlen rendszer 
sem vallja magát terroristának, ha közvetlenül vagy közvetve gyilkossághoz vagy 
szabotázsakciókhoz folyamodik. Azok a szervezetek sem nevezik magukat terroristának, 
amelyek rendszeresen élnek a terrorizmus eszközeivel, hanem azt állítják, hogy egy 
elnyomó rendszerrel szemben az igazságért harcolnak. A Reuters és néhány más 
hírügynökség nem is hajlandó használni a "terrorizmus" szót, mondván, hogy ez nem 
lenne egyéb, mint morális címkézés. Márpedig a szó egyértelmű, megbízható definíció 
nélkül csupán a propaganda és ellenpropaganda eszköze marad, s megakadályozza 
azoknak a cselekedeteknek a világos elemzését, melyeknek leírására használják. 
Szerencsére van a terrorizmusnak egy olyan definíciója, amely a legtöbb ember 
elképzeléseinek megfelel. Ez három elemet tartalmaz: 1. erőszak alkalmazása vagy 
azzal való fenyegetés; 2. civil célpontok ellen; 3. politikai célból. Boaz Ganor szakíró 
fogalmazta meg, aki hangsúlyozta, hogy a terrorizmus definíciója nemcsak lehetséges, 
hanem szükséges is: "a terrorizmus az erőszak szándékos használata vagy azzal való 
fenyegetés civilek vagy civil jellegű célpontok ellen, politikai célok érdekében". Sok más 
definíciós kísérlettel ellentétben ez a kormányokra (ill. annak bizonyos intézményeire 
vagy megbízottaira) éppúgy vonatkozhat, mint a hatalommal szemben álló csoportokra 
vagy egyénekre. Kizárja a fogalom köréből az erőszakmentes politikai cselekvés olyan 
megnyilvánulásait, mint a tüntetés, sztrájk és polgári engedetlenség, továbbá a 
katonaság vagy rendőrség ellen alkalmazott erőszakot is. Még a gerillaharcot vagy az 
utcai akciókat sem minden esetben lehet terrorizmusnak minősíteni. 


A TERRORIZMUS PALETTAJA 


Többféle terrorista célpont, eszköz, csoport és infrastruktúra létezik. Minden konkrét 
akció többfélét is tartalmaz ezen elemek közül. 
Jonathan Barker 


A fentivel szemben az olyan definíciók, amelyek kizárják a terrorizmus köréből az állami 
terrort, nem vesznek tudomást egy nagyon fontos tényezőről, amely világszerte sok 
félelmet kelt a civilek körében. Igaz, a terrorizmusnak felülről, illetve alulról szervezett 
változata között jelentős különbségek is vannak, de hatásuk az emberekre és a politikára 
igen hasonló, és olykor egymástól nem is független. Mindkettő kimeríti annak 
kritériumait, amit az emberek terrorizmusnak gondolnak: erőszak alkalmazása vagy 
fenyegetése civilekkel szemben, politikai célokért. 

A mi meghatározásunk szerint lényegében csak bizonyos cselekedeteket lehet 
terroristának vagy nem annak nyilvánítani. Maguk az egyes emberek vagy csoportok 
többnyire egyéb politikai cselekvésekkel kombinálva élnek ezzel az eszközzel. Izgalmas 
kérdés, hogyan illeszkedik be egy hatalom vagy szervezet életébe a terrorizmus 
alkalmazása. Ha egy szervezetet annak érdekében hoztak létre, hogy terrorakciókat 
hajtson végre, akkor ezt a szervezetet terroristának lehet minősíteni, miként azokat az 
embereket is, akik az ilyen akciókat kitervelik és végrehajtják. Ez a definíció olyan 
alapvető kérdések számára nyitja meg az utat, mint például hogy milyen körülmények 
között folyamodnak egyes emberek, csoportok vagy államok a terrorizmus eszközeihez, 
milyenfajta emberek, csoportok vagy államok vonzódnak ilyen eszközökhöz, és milyen 
következményekkel járnak a terrorakciók az áldozatok, illetve az elkövetők számára. 

Ha az erőszak egy bizonyos fajtájára szorítkozunk - a civilek elleni, politikai célú 
erőszakra -, akkor ezzel azt is implikáljuk, hogy a politika az erőszak más fajtáitól sem 
mentes. Boaz Ganor szerint ha elfogadjuk ezt a definíciót, továbbá leszögezzük, hogy a 
terrorizmus erkölcsileg elítélendő és politikailag romboló hatású, akkor a terrorizmushoz 
folyamodó szervezetek talán a küzdelem békésebb módjait: a szavazást, tüntetést, 
erőszakmentes ellenállást vagy a gerillaharcot választják. Az ő gondolatmenetében a 
gerillaharc annyiban jobb a terrorizmusnál, hogy a hadviselés általános szabályai 
vonatkoznak rá, amelyek - legalábbis elvben - előírják a civilek és a hadifoglyok 
biztonságának védelmét. Sajnos azonban a gerillaháborúk eddigi története azt igazolja, 
hogy a gerillák gyakran nincsenek tekintettel a civilekre sem. A terrorizmus így - sokszor 
az állami válfaja is - gyakran összefonódott a gerillaharccal, miként az államok egymás 
elleni háborúiban is előfordult. A háborúból épp olyan nehéz kiküszöbölni a terrorizmust, 
mint a politikából. 


A fenti definícióból kiindulva immár elkezdhetjük a terrorizmus taglalását, de egyes 
fogalmakat még részletesebben ki kell fejteni. Mi számít erőszaknak, illetve azzal való 
fenyegetésnek? Ki a civil? Mit lehet politikai célnak nevezni? Ezeknek a fogalmaknak a 
tisztázásán manapság azok a törvényhozók dolgoznak, akik antiterrorista törvényeket 
kívánnak megalkotni, és gyakorta túl sok mindent akarnak egy zsákba bepakolni. 

Ha elfogadtuk a definíciót, föltehetjük a kérdést: bizonyos körülmények között vajon a 
terrorizmus is indokolható-e olyasféleképpen, mint az igazságos háború (lásd a negyedik 
fejezetet)? Ha a cél erkölcsileg igazolható, ha a sikerre jó az esély, és minimális emberi 
szenvedéssel elérhető, vajon nem lehet-e alkalomadtán civilek elleni erőszakhoz is 
folyamodni? 

Bővebben kell szólnom arról is, miként élnek a megfélemlítés eszközével politikai vagy 
szervezeti változások érdekében. Milyen hatása van a terrorizmustól való félelemnek? 
Milyen esetben célszerű taktika a megfélemlítés? Látható, hogy a definíció komoly 
kérdéseket vet fel." 


MIERT NEHEZ MEGALLAPODNI A TERRORIZMUS DEFINICIÓJAÁABAN? 


Az ENSZ jogi bizottságának huszonkilencedik, 2000. novemberi ülésén több ország 
többféleképpen próbálta meghatározni a terrorizmust. 

Irán küldötte fölvetette, hogy néhány terrorista álnéven működik, köztük olyan politikai 
menekültek is, akiket valamely más ország befogadott. Szóvá tette azt is, hogy a 
technika fejlődésének következtében most már olyan támadások is elképzelhetőek, 
amelyek ellen egyes országok képtelenek védekezni. Ellenezte továbbá a katonai erők 
sérthetetlenségét békeidőben, mivel olykor éppen ezek követik el az atrocitásokat. 

Izrael küldöttét főként az izgatta, hogy egyes államok szerint a bombamerénylet nem 
minősúl terrorizmusnak, ha a nemzeti függetlenség érdekében követik el. A terrorizmus 
egységes definíciója és egységes politikai akarat híján a terrorizmus virágzani fog. A 
harcot "összehangoltan, lankadatlanul, körültekintően és elszántan" kell folytatni ellene. 
A volt szovjet köztársaságok szóvivője a terrorizmus és a harcos szeparatizmus, illetve 
vallási fanatizmus összefüggésére hívta fel a figyelmet, és egyetértett Izraellel abban, 
hogy a terroristák esetlegesen igazságos célja nem szentesítheti az erkölcsileg 
igazolhatatlan eszközöket. 

Kongó küldötte szerint állami terrorizmussal a szomszédos államok megfoszthatják 
egymást természeti erőforrásaiktól Jemen szerint a terrorakciók ma már az egyes 
országok közötti viszony megrontására is szolgálhatnak (mint ahogy az Egyesült Államok 
és Jemen viszonya megromlott a Colé hadihajó elleni merénylet után). Szíria azzal 
csatlakozott a felszólaláshoz, hogy az izraeli állami terrorizmus számos palesztin nő és 
gyermek halálát okozta. Szóvá tette azt is, hogy az izraeli támadások célpontjai sokszor 
nem katonai, hanem szimbolikus jellegűek, s így egyes meghatározások szerint bizonyos 
akciók a terrorizmus fogalma alá esnek. 

(Forrás: ENSZ, Michigan) 


KÉRDÉSEK 


Szeptember 11. óta egyszeriben felbukkant egy sor "szakértő", aki mintha már régóta 
ilyen kérdéseken törte volna a fejét. A merénylet után pedig estéről estére ott ültek a 
televízióban, s a könyvesboltok csakhamar megteltek a tanulmányaikkal. Az ő 
megközelítési módjuk és kiindulópontjuk általában különbözik könyvemétől, mivel 
csupán azzal foglalkoznak, milyen veszélyt jelent a terrorizmus az Egyesült Államok és a 
nyugati világ számára. Úgy állítják be az Al-Kaidát vagy más muszlim csoportokat, mint 
amelyek engesztelhetetlen ellenségei a nyugati értékeknek, s céljuk azon kormányoknak 
és népeknek kárt okozni, amelyek ezeket az értékeket megtestesítik. Gyakran 
megpróbálják a terrorizmus mai problémáját annak kontextusában megmagyarázni, 
hogy miként kezelte korábban az Egyesült Államok és a Nyugat ugyanezt a kérdést. 
Részletesen taglalják azokat az új biztonsági intézkedéseket, amelyeket lényegesnek 
tartanak. 

Hirtelen felbukkanásuk arra utal, hogy a háttérben már jó ideje szerveződnie kellett a 
terrorizmus tudományának. Még amikor a sajtó éppen nem Írt is a terrorizmusról, ezek a 
szakértők az egyetemeken, agytrösztökben, tanácsadó cégeknél, a sajtóban és a 


kormányzatban hangoztatták a maguk véleményét, és szívesen szolgáltak vele a 
politikusoknak is.P 

A "terrorológusok" szemére vetették a politikának, hogy a kormányok nem alkalmazták 
azokat az elővigyázatossági rendszabályokat, amelyeket ők, a szakértők már régóta 
javasoltak. Emellett minden elképzelhető álláspont a maga igazolását vélte fölfedezni 
szeptember 11-ben: a keresztény fundamentalisták szerint Isten keze sújtott le a romlott 
Amerikára, a globalizáció ellenzői szerint a harmadik világ gazdasági és katonai háttérbe 
szorítása ütött vissza, az ökológusok szerint mindennek az erőforrások egyenlőtlen 
elosztása az oka, a társadalom-és gazdaságpolitika bírálói szerint a szegények és 
kitaszítottak bajait kellett volna orvosolni már régen, végül a kultúrák ütközésének 
hirdetői a nyugati civilizáció elleni támadást látták a merényletben. Némelyik nézet nagy 
visszhangot keltett, mások hamar elhaltak: a "kultúrák harcát" például felkapta a 
közvélemény, míg a "civil társadalom" eszméje, amely egy ideig nyerőnek tűnt 
Amerikában, hamarosan lejárt lemez lett. Az "imperializmus" feltámadt az eltemetett 
baloldali fogalmak tömegsírjából, s ráaggatták jelzőként az Egyesült Államokra, mint a 
világ egyetlen megmaradt nagyhatalmára. Kiderült, hogy a terrorizmus többek között 
erősen hat a politikai eszmék, prioritások és konfliktusok meghatározására és 
alakulására is. Azt, hogy a terrorizmus és az antiterrorizmus miként befolyásolja a 
politikai párbeszédet, még alaposabban föl kellene tárni. 

Az egyik jól körvonalazható változás az, hogy azok a kormányok, amelyek felsorakoztak 
a terrorizmus elleni harcra, elmozdultak a nagyobb titkolózás és a polgárjogok 
megnyirbálása felé. Az utóbbit szentesítő törvénymódosításokat különösebb vita nélkül 
fogadták el Kanadában, az Egyesült Királyságban, Németországban és másutt is. Ez 
annyira általános reakció volt, hogy az új intézkedéseket ellenző polgárjogi harcosok 
ezúttal alig találtak támogatókra. Kérdés, vajon mennyire őrölte fel a politikai 
szabadságot az antiterrorizmus? Vajon így nem lopózhat-e be a zsarnokság szelleme a 
gyengébb demokratikus hagyományokkal rendelkező országokba, ahol a nép még csak 
tanulgatja a demokráciát." Vajon a rendőrség hatalmának megnövekedése és a 
kiterjedtebb hírszerzés növeli vagy éppen csökkenti az emberek biztonságérzetét? 
Mindezek eléggé zavarba ejtő kérdések, és mind a fő kérdés felé mutatnak: miképpen 
befolyásolja a terrorizmus és az antiterrorizmus a politikát? Vajon nem lehet-e igaza 
annak az idézett hallgatónak, aki a demokráciáról tartott előadáson aggodalmának adott 
hangot? Nem lehet-e, hogy azok az intézkedések (köztük maga "a terrorizmus elleni 
háború"), melyek az Egyesült Államokban és más fejlett országokban a demokrácia 
védelmét hivatottak szolgálni, a szegényebb és gyengébb országokban éppen hogy 
aláássák a demokráciát? És vajon nem hatnak-e károsan a demokratikus mozgalmakra a 
fejlett északon is? 

A szegénység, egyenlőtlenség és a fejlődési krízisek megléte egy másik sor 
létfontosságú kérdést vet fel. Akiket nyugtalanít az egyes országok közötti szakadék 
mélyülése, gyakorta mondják, hogy ez a terrorizmus fő oka. A harmadik világban 
mindenféle társadalmi osztályban sokan gondolják, hogy a katonailag és gazdaságilag 
erős európai és észak-amerikai gazdag világ, az Egyesült Államok vezetésével súlyosan 
igazságtalan helyzetbe taszította őket. A népek életszínvonala közötti nagy 
egyenlőtlenségeket ma már - hála a televíziónak, a filmnek és a turizmusnak - nem lehet 
véka alá rejteni. Ráadásul még azok számára is igen megalázó lehet, hogy számos 
népnek és kultúrának nem és nem sikerül jobb életkörülményeket teremtenie, sem 
önállóan tovább fejlődnie, akik személy szerint nem éheznek és nem szenvednek. Nem 
valószínű-e, hogy a terrorizmus mételye tovább burjánzik, ha a globális egyenlőtlenség 
továbbra is ilyen nyilvánvaló és fájdalmas marad? 

A terrorizmus és az erőszak, a személyes és társadalmi biztonság, illetve a bántó 
igazságtalanság közötti összefüggéseken különösen megéri elgondolkoznunk. A fent 
vázolt helyzet igen sok érzelmi reakciót ébreszt. Paradox módon a terrorizmusról 
folytatott vitának éppen a felfűtöttsége teszi lehetővé a jobb megértést, ha a kezdeti 
korlátokon túllépve eljutunk a párbeszédhez és az elemzéshez. Hogyan is érthetnénk 
meg igazán valamit, ami nem érdekel bennünket? A világ számos fontos mai kérdése oly 
kevéssé hozza lázba az embereket, hogy sem a jobb megértésre, sem az értelmesebb 
akcióra nincs esély. A terrorizmus más, s épp ezért elvezethet annak megértéséhez, 
hogyan működik (illetve nem működik) mai világunk. 

A következő fejezetben a terrorizmusnak arról a fajtájáról beszélek, amelyről manapság 


a legtöbb szó esik: politikai célból, civilek ellen elkövetett erőszakos akciókról, melyeket 
a hatalommal szemben álló emberek vagy csoportok hajtanak végre. 

2. MEKKORA A VESZÉLY? 


Az ipari világ vezető politikusai vészharangot kongatnak a terrorizmus miatt, 
jóllehet a 2001. szeptember előtti terrorakciók elemzése ezt nem támasztja 
alá. De egyes terrorista csoportoknak megnőtt az ambíciója és a lehetősége is 
arra, hogy szert tegyenek akár biológiai, vegyi és nukleáris fegyverekre is. 


2001. szeptember 11. óta az Egyesült Államok politikai vezetői nem szűnnek meg 
felhívni a figyelmet a terrorizmus veszélyeire. 2001. december 3-án, a harmadik 
terrorkészültségi állapot bejelentésekor a Fehér Ház egyik magas rangú tisztviselője így 
nyilatkozott a Washington Postnak: - Mindenütt ott vannak az Al-Kaida sejtjei, némelyik 
az Egyesült Államokban, némelyik baráti országokban, mások olyan helyeken, ahol 
ennek már nagy hagyománya van... Jelenleg ez veszélyezteti leginkább Amerika 
biztonságát. - Három hónappal később egy terroristaelhárítással foglalkozó amerikai 
tisztviselő azt nyilatkozta a Time-nak: - A helyzet egyre súlyosbodik, és sok halálos 
áldozat lesz. Ráadásul nem látom át, mit tehetnénk ez ellen. 

A szakértők mindenféle támadást el tudnak képzelni: étel- vagy ivóvízmérgezést, a 
hirosimaival felérő atombombák bevetését, folyékony gázzal feltöltött tartályhajók 
felrobbantását forgalmas kikötőkben, pokolgépes vagy öngyilkos merényleteket 
épületekben, hidakon, repülőgépeken, erőművekben, vidámparkokban, emlékműveknél 
- egyáltalán bárhol, ahol nagy tömeg gyűlik össze. Amerikai kormánykörök egyre azt 
hangoztatják, hogy a terroristáknak semmiféle skrupulusuk sincsen, s céljuk minél több 
embert megölni. A terrorológusok felhívják a figyelmet számos lehetséges célpont 
sebezhetőségére, valamint arra, hogy eredetileg békés célú találmányokat, így 
személyszállító repülőgépeket vagy atomreaktorokat is fel lehet használni terrorista 
célokra. - A mai napon is pontosan annyira vagyunk sebezhetőek, mint mondjuk 
szeptember 10-én vagy 12-én, csak most már többet tudunk - jelentette ki Karen 
Hughes, az amerikai elnök tanácsadója. Tekintetbe véve az elképzelhető merényletek 
sokféleségét és kiszámíthatatlanságát, Amerika valóban sebezhetőnek érezheti magát. 


OLCSÓ ES HATÁSOS 


Mint minden bűnözőnek, a terroristának is szüksége van indítékra, fegyverre és 
alkalomra. A szakértők riadalma annak felismeréséből fakad, hogy ma már a fegyver 
nem jelenthet gondot, és alkalom is adódik bőven. Egy nagy épület, egy repülőgép vagy 
egy hajó elpusztítása jóval kevesebbe kerül, mint a megvagy újjáépítése. És akkor még 
nem is szóltunk az áldozatok családjainak, üzleteinek és munkahelyeinek érzelmi és 
anyagi veszteségeiről. A szeptember 11-i hadművelet legfeljebb 500 ezer dollárjába 
került a szervezőinek. Az amerikai kormány eddig több mint 20 milliárd dollárt fizetett ki 
kárpótlásként New York városának, az áldozatok családjának pedig mintegy 5 milliárdot. 
A kettő összegénél is jóval több volt az épületek összedőlése miatti kár, és akkor még 
nem is számoltuk hozzá a Pentagon megrongálását. Amennyiben az akció költsége 
félmillió dollár volt, a becsült kár pedig mintegy 50 milliárd, akkor a pusztítás 
"hatásfoka" ezer az egyhez. 


OSZAMA BIN LADEN ES AZ IKERTORNYOK ELLENI TAMADAS "HATASFOKA" 


A 2002. április 17-én bemutatott videofelvételről (amit nevezhetnénk politikai klipnek, 
röviden ,,polklip"-nek is) kiderült, hogy Oszama bin Ladent érdekli a szeptember 11 -i 
pusztítás dollárértéke és a globális gazdaságra gyakorolt hatása. — Több mint egybillió 
dollár kárt okozott ez a - hála Istennek - sikeres támadás. Isten áldását kérem a 
mártírokra, s hogy fogadja őket szívesen a paradicsomban - mondta a terroristavezér. 
Számba vette az elvesztett munkahelyeket és a részvények esését a Wall Streeten, 
valamint a kieséseket a termelésből. Az bin Ladenhez hasonlóan gondolkodók számára a 
tőzsdei részvények értékének meggyengülése New Yorkban (legalábbis 2002 
decemberéig), valamint a könyvelési csalások és a vezetői juttatások miatt kitört 
botrányok igazolják egyfelől a terrorista fenyegetés komolyságát, másrészt az amerikai 
gazdasági hatalom erkölcstelenségét. 


(Reuters) 


Ez persze kivételesen "látványos" akció volt, a fenti számok pedig csupán becslések, de 
a lényeget jól érzékeltetik: azt, hogy egy terrorista merénylet kis befektetéssel is igen 
nagy kárt okozhat. Más esetekben még ilyen becslésekkel sem rendelkezünk, de az 
általános következtetés kétségtelenül igaznak tűnik. Meglehet, hogy a terrorizmus elleni 
háború meghirdetése óta a terroristáknak nehezebb és drágább bizonyos helyekre 
eljutniuk vagy a határokon átkelniük, de mindez aligha változtat azon, hogy a fegyverek 
viszonylag olcsók, alkalmak pedig továbbra is adódnak. Nézzük most a motiváció 
kérdését. 

Bin Laden nagy energiával keres támogatókat az ügyéhez. Videó- és magnókazettái 
indokokat gyártanak további terrorista támadásokhoz, illetve próbálják a már 
meglévőket erősíteni. Laden rendre hangoztatja megbotránkozását a nyugatiak jelenléte 
miatt az iszlám szent földjein, s dühét a palesztinok sorsa miatt. A muszlim országokban 
végzett közvéleménykutatások szerint az Al-Kaida ideológiája termékeny talajra hull; 
igen erős az Amerika-ellenesség. A Gallup 2001/2002 telén csaknem tízezer embert 
kérdezett meg kilenc, döntően muszlimok lakta országban (Indonézia, Irán, Jordánia, 
Kuvait, Libanon, Marokkó, Pakisztán, Szaúd-Arábia, Törökország). A többség egyetért 
azzal, hogy az Egyesült Államok "könyörtelen, agresszív, önhitt, könnyen provokálható 
és részrehajló". Az Amerikáról alkotott vélemény 5396-ban elítélő volt, csupán 2296-ban 
volt kedvező; Bush elnök megítélése még ennél is rosszabb Ez az ellenséges érzület 
egyike azoknak az indítékoknak, amelyek a terrorizmust táplálják. 


SZAMOS ORSZAGBAN NINCS VAGY ALIG VAN TERRORIZMUS 


A satírozás érzékelteti a nem állami terrorizmus eseteinek számát a 2002-es évben. 
Eszerint a terrorizmus bizonyos országokra, illetve régiókra korlátozódik, ami fölveti a 
helyi okok vizsgálatának szükségességét (lásd: 5. fejezet). 


A helyi és regionális sérelmek gyakrabban játszanak szerepet, mint azok a globálisak, 
melyekre az Al-Kaida hivatkozik. Ezek sokszor igen tartósnak bizonyulnak, igen heves 
érzelmeket váltanak ki, és sokszor vezettek olyan fegyveres akciókhoz, melyeknek egy 
részét terrorizmusnak lehet minősíteni. A második világháború utáni gyarmati 
felszabadító harcokban több helyen is folyamodtak erőszakhoz civilek ellen is: így tett az 
FLN Algériában, a Mau Mau és a Land and Freedom Kenyában. Sri Lankán a tamilok, 
Izraelben a palesztinok, Spanyolországban a baszkok, Franciaországban a korzikaiak, 
Észak-íÍrországban a katolikusok, Irakban és Törökországban a kurdok, Indiában a szikhek 
egyaránt követtek el terrorakciókat nemzeti függetlenségük érdekében. Harcos iszlám 
csoportok is folyamodtak terrorista eszközökhöz Algériában, Egyiptomban, Libanonban, 
Palesztinában, Pakisztánban, Kasmírban, Afganisztánban, Szaúd-Arábiában, az Egyesült 
Arab Emirátusokban és másutt. 


A MERÉNYLETEK SZAMABAN LATIN-AMERIKA VEZET 


A merényletek száma 1996-2001 között Afrikában, Ázsiában és Latin-Amerikában 
emelkedett, míg Európában, Eurázsiában, a Közel-Keleten és Észak-Amerikában 
csökkent. A táblázat nem foglalja magában a helyi és az állami terrorizmus adatait. 

USA Külügyminisztérium: Potterns of Global Terrorism, az Antiterrorista Koordinációs 


Hivatal adata 2002. május 21. www.state. gOv/s/ct/rls/patrpt/2001 /htmlllo267pf.htm 


Számos más politikai vagy erkölcsi célkitűzés is volt már terrorista akciók indoka. 
Megemlíthetjük közülük az Egyesült Államok fehér felsőbbrendűségi vagy más jobboldali 
szélsőségeseit, a baloldali akcióbrigádokat Olaszországban, Németországban és 
Kolumbiában, helyi mozgalmakat Peruban és Ugandában. Tegyük még hozzá ezekhez a 
Hagana, az Irgun és a Stern szervezetet, amelyek ugyanilyen eszközökkel harcoltak 
Izrael állam létrehozásáért, valamint a Ciprus Görögországhoz való csatlakozásáért 
spektrumáról. 

A terroristák indítékai tehát igen sokfélék. Alig van olyan ország, ahol ne jöhetnének 


létre ilyen-amolyan okból terroristacsoportok. 
MIÉRT OLYAN RITKA A TERRORISTA MERÉNYLET? 


Aki végiggondolja a terrorista támadás lehetőségeit, átérezheti, milyen sebezhetők 
vagyunk nyilvános helyeken, munkahelyeken, de akár még otthonunkban is. A teljes 
biztonságot nem lehet megteremteni. Amennyiben az alkalomhoz és a fegyverzethez 
megvan az indíték is, akkor a terrorizmustól való félelem indokolt. Az ilyen eszközökkel 
is élő csoportok számára túl nagy a kísértés, hogy legalább fenyegetőzzenek. 

A csoportos terrorakciók mégis viszonylag ritkák, s a leghalálosabbak néhány régióra 
szorítkoznak. A terrorizmus statisztikailag nem jelent komoly életveszélyt, sőt valahol a 
darázscsípés és a villámcsapás között helyezkedik el a listán. Vajon miért ilyen ritkák a 
terrorista támadások, és valószínű-e, hogy a számuk növekedni fog? 

Az egyik válasz a kérdésre az, hogy ezek az akciók jobbára nem mozdítják elő a 
terroristák kitűzött céljait. Aki ugyanis ilyesmire adja a fejét, az többnyire nem csupán 
ártani és pusztítani akar, hanem megdönteni, vagy legalábbis korlátozni egy adott 
hatalmat. Másnak ártani ugyanis nagyon könnyű, politikai célokat ezzel az eszközzel 
elérni viszont többnyire igen nehéz. Aligha lehet olyan kormányzatot elképzelni, amely a 
terrorizmus hatására megváltoztatná a politikáját, vagy ha mégis, akkor nem éppen a 
terroristák által óhajtott irányban. A hatalom ellenáll, sokszor elszántan. Aki tehát 
terroristává lesz, vagy abban kell hinnie, hogy az ő ügye egészen kivételes, vagy hogy 
kudarc esetén is harcolni kell érte, mivel annyira fontos. Egyesek talán abban bíznak, 
hogy egy erőszakos válaszlépés kiprovokálása további embereket győz meg a harc 
szükségességéről. 

Ám ha ez az okoskodás helyesnek is bizonyulna, a sikernek mindenképpen nagy ára van, 
és könnyű győzelemre nem lehet számítani, csupán elhúzódó konfliktusra. A politikai 
siker igen csekély valószínűsége már eleve elrettenthetné a politikai mozgalmakat a 
terrorizmustól. Erre mutattak rá azok a palesztin értelmiségiek is, akik 2002. június 20- 
án az öngyilkos merényletek leállítását követelték, mivel ezek "elmélyítik a gyűlöletet a 
palesztin és a zsidó nép között. Lehetetlenné teszik továbbá a két állam békés egymás 
mellett élését, s nem mozdítják elő nemzeti célunkat, a szabadságot és függetlenséget." 
A terroristáknak ott van a legtöbb esélyük, ahol a hatalom a lakosság szemében már 
elveszítette a legitimitását. A legnagyobb sikereket a gyarmatosítók ellen küzdő 
felszabadító mozgalmak, illetve a nagyobb kultúra nyomása alól szabadulni kívánó 
szubkultúrák képviselői aratták. Mihelyt a gyarmattartó hatalmak rádöbbentek, hogy 
lehetetlen tovább fenntartani uralmukat, távozásukat sok erőszakos akció és fenyegetés 
is siettette. 

A sajátos célokat (pl. az abortusz vagy a vegyes házasságok megakadályozása) kitűző 
terroristák talán már akkor is sikeresnek ítélhetik meg akcióikat, ha felhívták ügyükre a 
közvélemény figyelmét, és szereztek néhány új támogatót. Néhányukat pedig láthatólag 
az is elégedettséggel tölti el, hogy úgy véli: nehéz, de erkölcsös cselekedetet hajt végre. 


ERKÖLCSI ÉS JOGI AKADÁLYOK 


A terrorizmus minden erkölcsi kódex szerint helytelen, és a társadalom is korlátokat állít 
az útjába. Az erkölcs és a törvény általában már a magán- és köztulajdon megrongálását 
is tiltja, nemhogy az emberek megfenyegetését vagy megölését. A nagyobb vallások 
rendszerint tiltják az emberölést, miként a társadalmi csoportok többsége is. A 
törvényekben erős a fizikai elrettentés is, hiszen a terrorizmussal gyanúsított személyt 
letartóztathatják, bíróság elé állíthatják és hosszú börtönbüntetésre ítélhetik, sőt a 
vallatás során akár megkínozhatják vagy meg is ölhetik. 

A civilek megtámadását, megsebesítését és megölését tiltó erkölcsi törvény tehát nem 
kedvez a "tettek propagandájának", mivel a közvéleményt inkább elrettenti a vérontás, 
mintsem a terroristák oldalára állítaná. 


A terrorizmus áldozatai és egyéb halálokok 1996-1999 


1996 1997 1998 1999 


Terrorizmus ! 


Afrika 80 28 5379 185 
Ázsia 1507 344 635 690 
Egyesült Allamok 10 7 [9] 0 
Közel-Kelet 1097 480 68 31 
Latin-Amerika 18 11 195 9 
Nyugat-Európa 3 17 405 16 
Volt szovjet ! 20 27 12 8 
birodalom 

Világ összesen 3225 914 6694 939 


Egyéb halálokok 
(csak USA) ? 


Veszettség 6982 8105 7259 n.a 
Közlekedési 42065 42013 41501 41611 
baleset (autósok) 

Közlekedési 449 5321 5228 4906 
balesetírgyalogoso 

k) 


1: Az USA Külögyminisztériuma 2002. májusi kiadványa a terrorizmusról 
2: R. D. Congleton cikke az Independent Review 2002. nyári számában. 


ALTERNATÍVÁK 


Az adott statisztikai, erkölcsi, törvényes és fizikai korlátokat figyelembe véve nem 
meglepő, hogy a legtöbb politikai aktivista a tiltakozás békésebb módozatait választja: 
választási harcot, sztrájkot, tömegtüntetést vagy éppen éhségsztrájkot. Ahol azonban a 
hatalom még az ilyesmit is üldözi, ott az aktivista könnyebben szánhatja rá magát az 
erőszak alkalmazására. A többség még akkor is a rendőrség, a kormány vagy a hadsereg 
elleni támadásokra korlátozza ezt, és békén hagyja a civileket. Sokak számára tehát a 
gerillaharc vonzóbb alternatívának tűnik a terrorizmusnál. 

A terrorista módszerek alkalmazása komoly szakadásokat is előidézhet az ellenzéki 
mozgalmakban. Ellenzői rendre rámutatnak, hogy az effajta taktika csupán elvonja az 
energiát a politizálás más eszközeitől, és aláássa a legitim akciók hitelét. Az ártatlan 
emberek elleni erőszak pedig inkább ellenségeket szerez, mint támogatókat. A 
terrorizmus leghatékonyabb bírálói sokszor éppen azok, akik osztják a terroristák céljait, 
de azokat csupán békés eszközökkel akarják elérni. 

A terrorista csoportoknak természetesen épp olyan szükségük van anyagi támogatásra, 
mint erkölcsire. Az ilyesmihez nem kell különösebben sok pénz, de a fegyverek és 
robbanóanyagok beszerzése, valamint a résztvevők beszervezése és kiképzése elég 
nagy erőfeszítést és rátermettséget igényel. Nemigen tudnánk felbecsülni az Al-Kaida 
költségvetését, de aligha lehet nagyobb egy kis állam katonai kiadásainál, holott egy 
időben voltak kiképzőtáborai Szudánban, Afganisztánban, a Fülöp-szigeteken és 
Indonéziában is épületekkel, komputerekkel, mobiltelefonokkal, fegyverrel és lőszerrel, 
laboratóriumokkal és orvosi rendelővel felszerelve, ám a szervezet számíthatott gazdag 
szaúdiak és egyes intézmények folyamatos támogatására is. Így aztán telt repülőjegyre 
a harcosoknak, ha kellett, tandíjra is, valamint megfelelő búvóhelyek fenntartására 
Spanyolországban, Németországban, Franciaországban, Belgiumban, Hollandiában, 
Olaszországban, Nagy-Britanniában és az Egyesült Államokban éppúgy, mint az olyan 
olcsóbb országokban, mint Pakisztán. 

Ezzel szemben a Direct Action nevű, mindössze öttagú kanadai csoportnak több mint 
egy évébe telt az 1980-as évek elején, mire összelopkodták a szükséges fegyvert, 
robbanóanyagot és pénzt, elegendő információt szereztek a célpontokról, elkészítették 
az időzítő szerkezeteket és megtanulták a fegyverek kezelését, mielőtt felrobbantották 
volna az első pokolgépüket a vancouver-szigeti Dunsmuir áramellátó központban.? 

A hidegháború folyamán a terrorista csoportok gyakran kaptak támogatást valamelyik - 
olykor mindkét - oldalról. A legtöbb csoport bizonyára még ma is valamilyen állami 
támogatást élvez. Erősebb országok jónak láthatják egy kisebb hatalom nemkívánatos 


vezetőinek eltávolítását ezen a módon, de kisebb országok is így kívánhatják 
meggyengíteni a kellemetlen, túl erős szomszédot. Támaszkodhatnak persze a 
terroristák más forrásokra is: bizonyos üzleti körökre, a  kábítószer- vagy 
gyémántkereskedelemre, emberrablásra, lopásra és hitelkártyacsalásra, végül önkéntes 
adakozásra is, például a diaszpórában élő nemzeti kisebbségek részéről. Mivel a 
terrorizmusnak mindig megvan a gazdasági aspektusa is, az anyagi források 
biztosítóinak igen nagy befolyásuk van a terrorakciók sikerére. Végül fennáll az a 
lehetőség is, hogy maga a terrorizmus is egyfajta üzleti vállalkozássá válik. 


NEHEZEN VÉDHETŐ ÜGY 


A számos akadály dacára mégiscsak léteznek terrorista csoportok, s némelyikük kiterjedt 
tevékenységet folytat, mint például a Sri Lanka-i LTTE (Liberation Tigers of Tamil Eelam). 
Ők az ország északi részét szeretnék önálló tamil állammá nyilváníttatni, s gerilláik 
dacolnak mind a hazai, mind az indiai hadsereggel. Ezzel nem érték be, hiszen több száz 
merényletet is elkövettek szingaléz politikusok és főtisztek, mérsékelt tamil politikusok, 
rivális tamil gerillavezérek, a muszlim kisebbség vezetői és nagy létszámmal dolgozó 
üzemek ellen is. 1983 óta elkövetett 150-200 öngyilkos merényletük között olyan 
látványos sikerek is voltak, mint Radzsiv Gandhi meggyilkolása 1991-ben, majd a 
Ranasinghe Predamasa Sri Lanka-i miniszterelnöké két évvel később. 1996-ban a 
szigetország központi bankja előtt robbantotta fel teherautóját egy sofőrjük, s a 
detonációnak 88 halálos áldozata és mintegy 1400 sebesültje volt. Az LTTE elnökének, 
Velupillai Prabhakarannak egyik kijelentése jól mutatja, milyen nehéz a nyilvánosság 
előtt megvédeni a terrorizmust. 2001. november 27-i beszédében azt állította, hogy 
szervezete egyáltalán nem terrorista, mivel "konkrét politikai cél érdekében" folyamodik 
az erőszakhoz. A terrorizmus ellen meghirdetett világméretű harcot pedig csak "az igazi 
terroristák" ellen kellene folytatni. Hozzátette még: "A nyugati demokráciáknak meg 
kellene állapodniuk a terrorizmus olyan definíciójában, amely különbséget tesz az 
önrendelkezés jogán alapuló függetlenségi harc, illetve a fanatizmusból elkövetett 
terrorakciók között."? 


A TERRORIZMUS SIKEREI 


"Ami a terrorizmus fölöslegességét illeti: ki állíthatná, hogy például a zsidó terrorizmus - 
Lord Moyne, majd Bernadotte gróf meggyilkolása, a robbantás a jeruzsálemi Dávid Király 
Szállóban, majd az arabok elűzése végett néhány palesztin faluban elkövetett mészárlás 
- nem járult hozzá a britek távozásához és az új zsidó állam megszilárdításához 
Izraelben? Természetesen az állam létrejötte nem csupán a terrorizmusnak volt 
köszönhető: a holokauszttúlélők jogos igényének erkölcsi súlya lényegesebb volt, de a 
terror ugyancsak fontosnak, sőt hatásosnak is bizonyult." (Michael Ignatieff: ,The 
Lessons of Terror: Ali War Against Civilians Is Egual", The New York Times Book Review, 
2002. febr. 17.) "Bush elnök és szóvivői ismételten hangoztatták, hogy ha elszántak 
vagyunk, a terrorizmus nem kerekedhet felül. Igen ám, de a gerillaháborúk második 
világháború utáni története arról szól, hogy a gyarmatosítók végül mindig kénytelenek 
voltak tárgyalóasztalhoz ülni. Erre kényszerült a Brit Birodalom Kenyában, Cipruson, Dél- 
Jemenben és Írországban kétszer is; Franciaország Vietnamban, Algériában, sőt legutóbb 
még Korzikán is; Spanyolország a baszkokkal, a hollandok az indonézekkel szemben, s 
végül az amerikaiak is Vietnamban. Mi több, Amerika a XVIII. században ugyanezzel a 
stratégiával győzte le az angolokat. Épp ezért igen valószínű, hogy végül Izrael is 
ugyanígy jár majd a palesztinokkal." (John Downey: "The West against terrorism", 
www.opendemocracy.co.uk, 2002. ápr. 25.) 


Nyíltabb és következetesebb álláspontot foglalt el Mahathir Mohammad malajziai 
miniszterelnök az OIC 2002. márciusi külügyminiszteri konferenciáján: - Mindegy, hogy a 
támadók a saját szakállukra cselekszenek vagy állami megrendelésre, hogy reguláris 
vagy irreguláris alakulatot képeznek; amennyiben az akció civilek ellen irányul, akkor ez 
mindenképpen terrorizmusnak minősül. - Az OIC sajnos nem tudta elfogadni Mahathir 
álláspontját, sem a terrorizmus bármilyen egységes definícióját. Végül abban maradtak, 
hogy elutasítanak "minden olyan kísérletet, amely a palesztin nép független államának 
megteremtéséért folytatott harcát összefüggésbe hozza a terrorizmussal". 


A terrorizmus védelmezői (akik persze gondosan kerülik magát a szót) egyéb érveket is 
felsorakoztatnak az "igazságos harc" mellett. Arra hivatkoznak, hogy másféle 
cselekvésre nincs lehetőség, vagy hogy a megtámadottak valójában nem is civilek 
(mondjuk például egy katonai diktatúra támogatóiként maguk is katonának tekintendők). 
Olykor azt állítják, hogy ezek az emberek - vagyis az áldozatok, gyilkosok vagy egyéb 
bűnözők, s nem is egészen emberek, mivel vadak, civilizálatlanok, elrettentőek, 
pogányok vagy gonoszok, így rájuk nem is vonatkoznak az általános emberi jogok. 
Egyes csoportok pedig egyszerűen csak letagadják, hogy civileknek (sőt: bárkinek) 
ártanának. 

Az, hogy a terrorakciók erkölcsi vagy valamilyen gyakorlati alapon bajosan igazolhatók, 
megnehezíti az utánpótlás toborzását. Még egy eleve befogadó környezetben is sokféle 
erkölcsi alapot kell kitalálni a tömeges csatlakozáshoz. Az biztos, hogy könnyebb olyan 
embereknek érvelni, akik megalázottnak, gyengének, hátrányos helyzetűnek érzik 
magukat, s ezért nem látnak alternatívát az erőszakos cselekvéssel szemben. 

A politika oldalvizén mindig is előfordulhatnak terrorakciók, hiszen egyetlen politikai 
hatalom sem korlátlan. Elég lehet egy politikai sérelem, elnyomás vagy félreállítás, a 
biztonság hiányossága vagy egy vallásos fellángolás ahhoz, hogy az emberek átlépjék a 
hétköznapi normák határait. Persze ha tudjuk is, hogy a terrorizmus bármikor 
lehetséges, ezzel még nem magyaráztuk meg, hogy egyes helyeken és korszakokban 
miért bizonyul annyira tartósnak. Arra sem adtunk kellő magyarázatot, miért kellene 
ezentúl mind az államoknak, mind a polgáraiknak örökösen ezzel a veszéllyel 
foglalkozniuk. Ezért megpróbálok rávilágítani a terrorizmushoz vezető, hosszan tartó 
konfliktusok lehetséges okaira. 

Vallási fanatizmus 

A terrorizmus legkorábbi példái gyakran vallási mozgalmakhoz kötődnek. Már jóval a 
modern, világi nemzetállamok létrejötte előtt konfliktusokhoz vezetett, ha egy vallási 
elkötelezettségnek egyben politikai kifejezést is akartak adni, s ez a probléma súlyos 
teher volt a pluralista államok és birodalmak számára. Ezt a legjobban a zelóták, az 
asszasszinok és a thugok testesítik meg. (Angolul mindhárom szó elvont fogalommá 
vált: a zealot "fanatikust", az assassin "orgyilkost", a thug pedig "banditát" is jelent - a 
ford.) 

Zelóták. A zelóták az ortodox zsidó vallás radikális védelmezői voltak, s önállóságot 
követeltek Izraelnek Júdea római megszállása után. Szembenálltak a jogkövető, tanult 
farizeusokkal és az elitista szadduceusokkal, akik kompromisszumot kötöttek a római 
uralommal. Gerilla- és terrorista hadviselést folytattak a megszállók, illetve a 
kollaboránsok ellen. Asszasszinok. A név a "hasisszívó" értelmű "hasasin"-ból származik; 
ezzel gúnyolták ellenfeleik az iszmaili szekta nizári ágának követőit. (Annak a népi 
etimológiának, miszerint ők nevezték magukat "asszasszijun"-nak arra utalva: hívek az 
"asszassz"-hoz, azaz az iszlám alapjaihoz, nincs valós alapja)." A szekta a XI. század 
végén különült el az iszlám síita ágából, amely megalapította a bagdadi szunnita 
Abbászidáékkal versengő kairói kalifátust. 

Két évszázadon keresztül kétségbe vonták mindkét kalifátus legitimitását, s ellenálltak a 
szeldzsuk-török hatalomnak is. Alapítójuk, Hasszan Szabbah vezetésével elfoglalták 
Alamut hegyi erődjét Szíriában. Innen csaptak le a karavánokra, és sarcolták meg őket. 
Ortodox iszlám felfogásuk hangsúlyozta az engedelmesség erényét, s jogosnak tartotta 
az ellenség vezetőinek kivégzését. Jól képzett merénylőik egy szál tőrrel felfegyverezve 
támadtak, és el vontak szánva rá, hogy elfogják és kivégzik őket vallási meggyőződésből 
elkövetett tettükért. 

Thugok. Amikor India gyarmati kormányzata az 1830-as években konszolidálódott, 
folyamatosan küzdenie kellett a rablások és a gyilkosságok problémájával. A brit 
rendőrség az elkövetett bűnök nagy részét a thugoknak, azaz a hindu halálisten, Káli 
titkos szektája híveinek tulajdonította. A britek azt is megállapították, hogy a szekta 
előírása szerint a tagjainak utazókat kellett rituálisan meghatározott módon, 
fojtogatással megölnie - ez a fajta gyilkosság idővel önálló rítussá vált, melyben háttérbe 
szorult az eredeti politikai indíték. A fennmaradt dokumentumok szerint a thugok 
szektája volt minden idők legeredményesebb terrorista szervezete, hiszen 400 év alatt 
mintegy félmillió emberrel végzett." 

A modern idők néhány legelszántabb és legrégebben működő terrorista csoportja is 
vallási alapon áll. A zelótákhoz és asszasszinokhoz hasonlóan egyes harcos 


keresztények, szikhek, muszlimok, hinduk és zsidók is meg vannak győződve arról, hogy 
vallási elhivatottságuk megköveteli a harcias védekezést minden ellenséggel szemben. 
Ezért amit a közvélemény ártatlan civilekkel szemben elkövetett terrorcselekménynek 
tart, az az ő szemükben a jó igazságos harca a gonosszal szemben. Feltűnő a 
hasonlóság a régi idők terrorizmusával, egy fontos különbség mégis van: az eredeti 
zelóták, asszasszinok és thugok olyan korban és helyen működtek, ahol a világi politika 
még nem volt az államvallás reális alternatívája, így a konfliktus csupán azt volt hivatva 
eldönteni, hogy melyik vallási szekta diadalmaskodjék. A nagyobb vallások híveinek 
zöme persze nem támogatja a terrorizmust. Ezért a harcias hívőknek kétféle ellenféllel 
kell megküzdeniük: nemcsak a más vallásúakkal, hanem azon hit-sorsosaikkal is, akik 
ellenzik az erőszakot. Mindkét csoport gyakran vált terrorakciók célpontjává. 


A TERRORIZMUS ÖNIGAZOLÁSAI 


Timothy McVeigh az Oklahoma City-i robbantásról: "Szemétség volt, amit a kormány 
Wacónál és Ruby Ridge-nél művelt; én csak egy kicsit visszafizettem a szemétséget 
Oklahoma Cityben." (ABC News) 

Egy Izraelben bebörtönzött terrorista: "A fegyveres akciónak célja van. Ha civilek halnak 
meg, az nem azért van, mert mi olyan vérszomjasak vagyunk, hanem mert az ilyesmi a 
szabadságharcban elkerülhetetlen. Mi nem azért ölünk meg civileket, mert ez a célunk, 
hanem mert a dazsihádot folytatni kell." Oerrold Post, az ABC ausztrál hírügynökség 
újságírójának interjúja 2001. okt. 22-én) 

Az Iszlám Világfront nyilatkozata a zsidók és keresztesek elleni szent háborúról: "Az 
amerikaiak és szövetségeseik - katonák és civilek - megölése minden olyan muszlim 
szent kötelessége, aki olyan országban él, ahol erre lehetőség van. Célja pedig az Al- 
Aksza mecset és a szent (mekkai) mecset visszaszerzése a hitetlenektől, valamint 
katonáik teljes eltávolítása az iszlám földjéről, hogy ne fenyegethessenek többé 
egyetlen muszlimot sem. Ez összhangban áll a mindenható Isten szavaival: "harcoljatok 
a pogányok ellen, miképpen ők is harcolnak ellenetek" ( Korán, 9,36). (A nyilatkozatot 
aláírta: Oszamaibn Mohamed bin Laden sejk, a dzsihád egyiptomi emírje; Abú Jászír Rjfáí 
Ahmad Táhá, Egyiptom; Mír Hamza sejk, a Dzsámiat-ul-Uamá e Pakisztán szervezet 
titkára; Fazur Rahmán, a bangladesi dzsihád mozgalom emírje, 1998. febr. 23.) 

Paul j. Hil, John Britton orvos és James Barrett önkéntes segítő gyilkosa egy abortuszt 
végző kórházi osztályon: "Emlékszem még, milyen nyomasztó volt, amikor 
rádöbbentem, hogy nem tudom megvédelmezni felebarátaimat Krisztus előírásai 
szerint... Csak azért hajtottam nyakamat a zsarnoki kormányzat igájába, mert féltem az 
üldöztetéstől...  Ossze kellett szednem az akaraterőmet még ahhoz is, hogy 
engedelmeskedjem az Úrnak. De amikor leráztam magamról a zsarnokság igáját, 
lelkemet megnyugvás töltötte el, ezért a börtöncellámat egy újonnan felszabadított 
királyságnak látom." (Levél a bebörtönzött abortuszellenzők nevében, 1997. dec. 22-én) 


Az Egyesült Államokban két terrorista csoport is keresztény ideológiát vall magáénak. Az 
egyik az abortusz ellen harcol. Egyik képviselője, Michael Bray lelkész négy évet ült 
börtönben, amiért hét abortuszt végző kórházi osztályt rombolt szét Washington 
körzetében az 1980-as években. "A Time to Kill" című könyve "védekezésnek" nevezi az 
abortusz elleni erőszakos fellépést. Ideológiája, melyet Isten országa tanának nevez, 
leszögezi, hogy Isten országának kell fölváltania a politika és a társadalom világát. Más 
abortuszellenzők az ún. rekonstrukciós tant követik, melynek célja egy teokratikus 
keresztény állam megalapítása Amerikában. Ők Kálvint tekintik prófétájuknak. 

A másik, terrorista eszközökkel is élő amerikai keresztény mozgalom a Christian Identity 
(lásd a 4. fejezet keretes anyagát), mely az általuk feltételezett cionista megszálló 
hatalmat (angol rövidítése: 20G) kívánja megdönteni, s "fajtiszta" társadalmat akar, 
mely a bibliai törvények szerint élne. Alapítottak új településeket is, így Elohim Cityt 
Oklahomában (a kultúrtörténet egyik paradoxona, hogy egy lényegében antiszemita 
szervezet éppen félig héber nevet választ a mintavárosa számára - a ford.), ahol 
prédikálnak, tanaikat terjesztik, és készülődnek a közelgő nagy háborúra. Kapcsolatban 
állt velük Timothy McVeigh is, akit kivégeztek, mert 1995-ben 168 ember halálát okozta 
egy bombamerénylettel Oklahoma Cityben.? 

Afrika, holott itt még elevenen él az ősök tisztelete és más törzsi kultuszok is, a 


profetikus keresztény mozgalmak termékeny táptalajának bizonyult, s némelyik csoport 
- olyan országokban, ahol ingatag a kormányzat hatalma - erőszakos eszközökhöz is 
nyúlt. Uganda északi részén például az Alice Lakwena vezette profetikus keresztény 
mozgalom lázadó katonákkal együtt 1986-ban megalapította a Szentlélek Mozgó 
Haderőt (HSMF). Ez egy ideig komoly gondokat okozott az ugandai hadseregnek, s idővel 
délen is toborzott katonákat, de átmenetileg meggyengült, miután Lakwenát Kenyába 
száműzték, viszont új erőre kapott, amikor új próféta, Joseph Kony állt Lakwena helyére, 
s egy második militáns csoportot szervezett az Úr Ellenálló Hadserege (LRA) néven. Több 
tucat falut, iskolát és magtárat romboltak le, és gyerekek ezreit rabolták el, majd a fiúkat 
katonává, a lányokat pedig nemi rabszolgává nevelték. A mozgalom idővel teljesen el is 
veszítette vallásos jellegét; maradt a vezetők kényét-kedvét szolgáló terror, amely 
mellesleg kapóra jön a szudáni kormánynak is, mivel az LRA sakkban tarthatja a dél- 
szudáni lázadókat és a nem éppen baráti ugandai kormányt egyaránt.? 

Azok a mozgalmak, amelyek akár erőszakkal is terjeszteni akarják saját elképzeléseiket 
a keresztény tanokról, vagy a saját, teokratikus államuk megteremtésére törekszenek, 
feltehetően mindig is kisebbségben maradnak, s legfeljebb egy-egy régióban törnek 
uralomra. A kereszténységhez hasonlóan az iszlám is több szektára oszlik, amely 
előtérbe akar kerülni a másik rovására. Az iszlám eszmék politikai érvényesítésének 
igénye a második világháború után újult meg Egyiptomban és Pakisztánban, mivel sokan 
ellenezték az új világi nacionalizmust. Egyiptomban az ötvenes-hatvanas években 
Gamal Abdel Nasszer elnök elnyomta az olyan muszlim értelmiségieket és aktivistákat, 
mint Haszan AlIl-Banná, a Muszlim Testvérek megalapítója vagy Szajjid Ootb, aki a 
"tiszta" iszlám szószólója és ismert Író volt. Maulana Maudúdíval, a pakisztáni Iszlám 
Tanács vezetőjével egyetértésben ők azt szerették volna, ha a muszlim világ önerejéből 
fejlődik tudományosan és technikailag, hogy megalapíthasson egy olyan államot, amely 
Mohamed tanítása szerint rendezkedik be. Számukra Izrael megalapítása, a palesztin 
menekültek áradata, a munkanélküliség és a szegénység magas aránya a muszlim 
társadalmakban egyaránt a közel-keleti világi nacionalizmus nyilvánvaló kudarcát 
bizonyította. Maudú-dít főként a muszlim identitástudattal és a pániszlám egységgel 
szembeni, gyarmatosító (brit és francia) fenyegetés nyugtalanította, s azt a világi 
nacionalizmust, amit Indiában Gandhi és Nehru, Indonéziában pedig Szukarno képviselt, 
csupán a nyugati befolyás egy újabb változatának tekintette. Ootb és Maudúdíi az iráni 
Khomeini . ajatollahhal karöltve kidolgozta az iszlám új, gyakorlati formájának 
elképzelését, amelyet útmutatónak szántak a néha zavaros változásokat átélő országok 
számára. Szerintük a Koránt, Mohamed személyes példáját és a korai muszlimokat 
érdemes követni és a muszlim politikának is csak az iszlám törvénye lehet a helyes 
alapja. Az iszlám kebelében kell végrehajtani a társadalmi forradalmat és a tudományos 
haladást, nem pedig nyugati mintákat követve. Az igaz iszlám társadalom 
megalakításához mind egyéni, mind politikai szinten szükség van a dzsihádra egy olyan 
világban, amelyet megmételyezett a tudatlanság, a kapzsiság és az erkölcstelenség. Ezt 
az áldatlan állapotot nevezte Ootb "dzsahilíjjá"-nak. Azok a muszlim hatalmak, amelyek 
nem tudnak érvényt szerezni a sárijának (az iszlám törvényének) és az igaz iszlámnak, 
éppen úgy a dzsahilíjja állapotában leledzenek, mint a nyugati társadalmak, amelyek 
már a keresztes hadjáratok óta kártékony hatást gyakoroltak az iszlámra." 

A modern idők törekvései a tiszta és politikus muszlim közösség megteremtésére 
némiképp emlékeztetnek a vahabiták purista mozgalmára, amelyet 250 éve alapított 
Muhammad ibn Abd AI-Wahháb, s amely ma Szaúd-Arábia államvallása. Az iszlám 
aktivisták ugyan bírálják a szaúdi vezetőket, amiért vizet prédikálnak és bort isznak, de 
nincs kifogásuk az ellen, hogy a szaúdi kormányzat iskolák és egyéb intézmények 
százait tartsa fenn a vahabizmus terjesztésére Afrikától Indonéziáig. 

Az 1960-as "70-es években több reformista iszlám vezető és szervezet nyúlt az erőszak 
eszközéhez Egyiptomban, Libanonban és Palesztinában is az általuk az iszlám árulójának 
tartott hatalommal szemben. Az 1967-es arab-izraeli háború után, mely az arabok 
számára számottevő területi és presztízsveszteséggel járt, egyre ádázabb ellenállást 
tanúsítottak a hatalom gyakorlóival szemben, és egyre erőszakosabb akciókat hajtottak 
végre. 

Az iszlámot megtisztító mozgalom nemzetközi változata nagy lendületet kapott 1979 
után, tehát az iráni forradalom évében, amikor sor került az amerikai követségen 
végrehajtott túszejtő akcióra Teheránban. Mégis, az Egyesült Államok maga is a 


mozgalom egyik fő támogatójává vált azon igyekezetében, hogy az iszlám megújodást a 
szovjet hatalom meggyengítésére használja fel Közép-Ázsiában. Pervez Amir Ali 
Hoodbhoy erről a következőket írja: "Miután a pakisztáni Ziaul Hakk lett Amerika egyik fő 
szövetségese, a CIA nyíltan is katonákat kezdett toborozni a dzsihádra Egyiptomban, 
Szaúd-Arábiában, Szudánban és Algériában. A szélsőséges iszlám úgyszólván túlpörgött, 
amikor az újdonsült szövetséges nagyhatalom támogatni kezdte a mudzsaheddineket: 
Ronald Reagan lakomát is adott a tiszteletükre a Fehér Ház kertjében. A tervet erősen 
támogatta Szaúd-Arábia, valamint a pakisztáni hírszerző szervezet, az ISI is. Amerika 
kettős hasznot remélt mindettől: egyrészt az oroszok feltartóztatását Afganisztánban, 
másrészt a militáns arabok figyelmének elterelését a Közel-Keletről és átirányítását 
Belső-Ázsiára.? Fordulópontot jelentett 1989 februárja, amikor a Szovjetunió kivonult 
Afganisztánból. Ami akkor a militáns iszlám elterelésére és ellenőrzésére irányuló 
amerikai-szaúdi politika fényes győzelmének tűnt, az valójában egy új, nemzetközi 
terrorista haderő megszületését jelentette. 

Mindennek tetejébe más országokban is gombamód szaporodtak az új iszlám 
szervezetek és mozgalmak, melyet a városlakó, többnyire szegény fiatalok 
türelmetlenségére, valamint arra alapoztak, hogy ennek a rétegnek a helyzetén a 
hazájuk nem képes segíteni. Csak két példa: az intifáda során, amely 1987-ben 
kezdődött Palesztinában, a keményvonalas Hamasz komoly riválisává vált Jasszer Arafat 
világias PFSZ-ének. Algériában pedig az 1990-es évek elején az Iszlám Megváltó Front a 
nacionalista kormányzat erős politikai ellenfelévé vált még a választásokon is, s 
hatalomra jutását csupán egy katonai puccs és a nyomában kitörő polgárháború 
akadályozta meg. A hatalom eleinte - ellensúlyozni akarván azokat a mozgalmakat, 
amelyektől leginkább tartott - gyakran még támogatta is némelyik szélsőséges iszlám 
szervezetet. Szadat egyiptomi elnök is így tett a baloldali mozgalmak ellensúlyozására, 
ám 1981-ben éppen egy radikális iszlám csoport követte el ellene a gyilkos merényletet. 
Izrael is kígyót melengetett a keblén, amikor támogatta a Hamasz elődjét Gázában, 
Arafat Fatahjának a meggyengítése végett: 1987-től éppen a Hamasz az izraeli állam 
legádázabb ellenfele. 

Afganisztánban muszlim ifjak tízezrei tanultak meg harcolni, ami elősegítette a 
terrorizmus nemzetközi fellendülését. Bár a kiképzőtáborokat igyekeztek Ootb, Maudúdí 
és a vahabizmus szellemében létrehozni, a gyakorlatban a katonai jelleg dominált, s a 
kiképzés végső soron egy olyan erő létrehozására irányult, melynek tagjai egyaránt 
hűségesek, engedelmesek és hatékonyak, legyen szó akár az iszlám világ korrupt 
kormányzatai, akár az amerikai és európai globalizmus elleni harcról. A kiképzés, a harc 
és a győzelem egységbe kovácsolta ezt a nemzetközi erőt, és lehetővé tette ambiciózus 
és harcias vezetőknek, hogy új lehetőségekről is álmodozzanak "a gonosz erői" elleni 
harcban, s elképzeléseiket immár meg is valósíthassák. 


HAZÁTLAN HAZAFIAK 


A nacionalizmus éppúgy ébreszthet politikai szenvedélyeket, mint a vallás. Egész sor 
politikai konfliktus származott abból, hogy a birodalmakból nemzetállamok alakultak 
előbb Európában, majd a volt gyarmatokon. Sok helyütt még mindig vitatott, hogy egy 
adott nép vagy csoport alkothat-e nemzetet. A legtöbb mai állam sem kulturálisan, sem 
nyelvileg nem egységes. A kisebbségek között pedig sokfelé akadnak olyanok, amelyek 
úgy érzik: őket is megilletné egy saját haza. 

A nemzetté válást célul kitűző mozgalmak rendszerint eleve egy önálló államhoz 
hasonlóan szerveződnek: van kormányzatuk, bürokráciájuk és katonaságuk is. Mindezt 
persze nem nézi jó szemmel az az állam, amelyben élnek, így elkerülhetetlen az olykor 
erőszakos konfliktus. Ez többnyire a gerillaháború formáját ölti, de mindig fennáll a 
terrorizmus lehetősége is, és helyenként meghatározóvá, sőt jellemzővé válik. 
Nyugat-Európa és Észak-Amerika nemzetállamai viszonylag nagy múltra tekinthetnek 
vissza, némelyikükben mégis erős nacionalista mozgalmak léteznek. A civileknek 
mindeddig legtöbbet ártó szervezetek az IRA (Ír Köztársasági Mozgalom), és az ETA 
(Baszk Haza és Szabadság), de folyamodott időnként terrorista eszközökhöz az FLO 
(Ouébeci Felszabadítási Front) és az FLNC (Korzikai Nemzeti Felszabadítási Front) is. 

Az ETA jó példa a "hazafias" terrorizmus megszületésére. Elődje az 1894-ben alapított 
Baszk Nemzeti Párt volt, amely a spanyol, illetve franciaországi baszk tartományok 


részleges autonómiájának fenntartásán fáradozott. Csakhogy Franco rendszere még 
ennyi önállóságot sem tűrt meg Spanyolországban: a diktátor eltörölte a baszk 
autonómiát, és a párt vezetői Párizsba emigráltak. Miután a békés tüntetések és egyéb 
erőszakmentes módszerek nem vezettek semmi eredményre, fiatal hazafiak 1959-ben 
megalapították az ETA-t, mert úgy gondolták, hogy a gyarmatokon bevált taktikával 
talán ki lehetne csikarni a baszk függetlenséget is. Amíg a szervezet Franco fasiszta 
rendszerével állt szemben, addig nemcsak otthon, hanem egész Spanyolországban, sőt 
külföldön is akadtak támogatói. A szervezet ennek ellenére nemzeti, illetve szocialista 
forradalmi frakcióra bomlott szét; az utóbbiak tartották célravezető eszköznek a 
szabotázst és a politikai gyilkosságot. Főként a kormány tagjait, más politikusokat és 
katonatiszteket vettek célba. 

Az ETA legnagyobb fegyverténye az volt, amikor 1973-ban meggyilkolta Franco várható 
utódját, Luis Carrero Blanco admirálist, s ezzel feltehetően siettette a diktatúra bukását. 
Ezzel vette kezdetét az a folyamat, amelyet az ETA az "akció-megtorlás-akció" névvel 
illet. A rendszer ugyanis katonaságot vezényelt a tettesek megbüntetésére, így elhúzódó 
polgárháború vette kezdetét. Majd egy évtizeden át folytak a terrorista akciók is. Az ETA 
legvéresebb évében, 1980-ban 188 emberrel végzett. Amikor aztán Spanyolországban 
helyreállították a demokráciát, és a baszk körzet is kapott részleges autonómiát, az ETA 
elveszítette támogatóit, és még inkább megoszlott. Egy részük továbbra is a teljes 
autonómiát tűzte ki célul, és elszántan harcol tovább, elutasítva az amnesztiára tett 
ajánlatokat is. 


TŰZSZÜNET 


Az IRA példáját követve 1998 szeptemberében az ETA is tűzszünetet jelentett be, és 
felszólította a baszk függetlenségi mozgalom politikai szárnyát, hogy békés úton vívja ki 
az önrendelkezés jogát. Addigra az ETA-nak már csaknem 800 halálos áldozata volt, 
ennek több mint a fele spanyol katona vagy rendőr. A spanyol kormány folytatta a 
letartóztatásokat, az ETA viszont vagyon és fegyvertárak elleni támadásokra 
szorítkozott. Nem egészen egy év múlva a szervezet lefújta a tűzszünetet, mert 
"megrekedt és megmérgeződött", s bejelentette, hogy 1999. december 3-ával újrakezdi 
a fegyveres harcot. A szervezetnek ma már csupán mintegy 20 harcosa és 100 
támogatója van, mégis a tűzszünet végétől könyvem írásáig 38 embert öltek meg. Ma 
már minden ilyen támadásra tüntetés a válasz." 2002. március 2-án ötvenezer fős 
tömeg tüntetett Portugaletében, Bilbao kikötővárosában egy ETA-nak tulajdonított 
merénylet miatt: egy bevásárlókocsiba rejtett bomba megsebesítette Esther Cabezudo 
politikusnőt és testőrét, Enrigue Torrest. 

A nemzetállam megteremtésének eszméje azért olyan problematikus, mert a világon ma 
létező mintegy 190 önálló állam ennél jóval több népet és kultúrát foglal magában. Az 
elnyomott népek és kultúrák pedig nemcsak a hangjukat hallatják, hanem olykor 
terrorizmushoz is folyamodnak önállósági igényeik elérése végett: ilyenek a kurdok 
Törökországban, Irakban és Iránban, a szikhek Indiában, az acehiek (atjehiek) 
Indonéziában és az albánok Koszovóban. 


BALOLDAL ÉS JOBBOLDAL 


Vannak olyan, politikai eszmék vezérelte mozgalmak is, amelyek nem az 
országhatárokat kívánják átrajzolni, hanem a létező hatalom módszereit akarják 
megreformálni, vagy képviselőit valaki mással helyettesíteni. Kormányzat és ellenzék 
szembenállása teljesen hétköznapi konfliktus, csakhogy egyes ellenzékiek időnként a 
terrorizmus eszközeihez is nyúlnak. A hidegháború alatt például számos nyugati 
kapitalista országban akadtak  szabotázsakciókat, orgyilkos merényleteket és 
robbantásokat elkövető brigádok. 

Olaszországban például az 1970-es években került sor igen sok erőszakos 
cselekményre. A Vörös Brigádok szervezet azzal hívta fel leginkább magára a figyelmet, 
amikor 1978. március 16-án foglyul ejtette a Kereszténydemokrata Párt vezetőjét, a 
korábban öt ízben is miniszterelnök Aldo Morot. Azért éppen ekkor, mert ezen a napon 
kötött egymással ,történelmi kompromisszumot" a kereszténydemokrata és a 
kommunista párt (PCI), amit a magukat forradalmi marxistának tartó Vörös Brigádok 


hevesen elleneztek. Az 1970-ben, Milanóban Renato Curcio és Margherita Cagol 
alapította Vörös Brigádok a Trentói Egyetem egy marxista tanköréből alakult meg. 
Erőszakos tevékenységüket ipari célpontok robbantgatásával kezdték, csak később 
tértek rá az emberrablásra, az áldozatok összeverésére, végül a gyilkosságra. Moro 
elrablása, majd meggyilkolása jelentette a baloldali erőszakhullám  tetőzését 
Olaszországban, bár terrorista akciókra még a nyolcvanas években is sor került. 1970-82 
között a Vörös Brigádok mintegy 2000 illegális akciót hajtott végre, melynek 161 halálos 
áldozata volt. 

A Vörös Brigádokon kívül még 537, bár többnyire kérészéletű hasonló csoport működött 
Olaszországban. Ezeknek a jelzett időszakban együttvéve is alig volt több áldozatuk, 
mint a Vörös Brigádoknak: összesen 199. A nyolcvanas évek közepére az "élenjáró" 
szervezet is meggyengült a letartóztatások, belvillongások, ideológiai ellentétek és az 
amnesztiát elfogadók kiválása miatt. 1984-ben a mozgalom négy bebörtönzött vezetője 
nyílt levélben tiltotta be a további fegyveres harcot azzal az indoklással, hogy "a 
harcunkhoz kedvező nemzetközi helyzet immár nem áll fenn". B 

Mindazonáltal a Vörös Brigádok nem szűnt meg teljesen: 2002 márciusában profi módon 
meggyilkolták a jobboldali olasz kormány egyik gazdasági tanácsadóját, s ennek 
nyomán hosszú közlemény jelent meg az interneten, melyben a "Vörös Brigádok a 
Harcos Kommunista Párt Megalakításáért" vállalta magára a felelősséget a 
"kivégzésért". Ugyanez a csoport már 1999-ben is elkövetett egy merényletet. Az 
olaszok attól tartanak, hogy manapság a Vörös Brigádok új generációja bontogatja a 
szárnyait. 

A Vörös Brigádok annak a baloldali terrorizmusnak az iskolapéldája, amelyik illett a 
hidegháború ideológiai csatározásaihoz. Ide sorolható szervezet volt a Vörös Hadsereg 
Frakció (ismertebb nevén Baader-Meinhof csoport) Németországban, a Weather 
Underground Amerikában és a Direct Action Kanadában. Az utóbbi kettő főként 
magántulajdon elleni erőszakra szorítkozott, és tagjai általában nem is tartották 
magukat terroristának. Ezek a szervezetek azonosultak a marxista baloldallal, de 
szakítottak azzal az alapelvvel, hogy az akciókat az osztályellentétek elemzésére 
alapozva, a munkásosztály támogatásával kell folytatni. A régi, hagyományos baloldal 
elutasította a naiv "voluntarizmust", ami az új baloldaliak számára egyszerűen 
gyávaságnak tűnt olyan helyzetekben, amikor a társadalmi viszonyok cselekvést 
követelnek. 

Az Egyesült Államokban a baloldalinál sokkal elterjedtebb volt a jobboldali terrorizmus. A 
"fehér faj" felsőbbrendűségét hirdető Ku-Klux-Klan és az Aryan Nation és a hozzájuk 
hasonló fegyveres csoportok többek között abban a meggyőződésben cselekedtek, hogy 
a "zsidó kommunista kapitalisták" kezében mind az amerikai kormány, mind az ENSZ az 
elnyomás eszközévé vált. Louis Beam, a fehér felsőbbrendűség egyik hirdetője dolgozta 
ki a "vezető nélküli ellenállás" taktikáját, miszerint az egyedi vagy kisebb 
"fantomsejtekbe" tömörült ellenállóknak elegendő hírlevélben vagy interneten tartaniuk 
egymással a kapcsolatot. Az effajta mozgalomnak nincs vezetősége, csak egyenrangú 
tagjai, akik egyetértenek céljaikban és módszereikben. Ennek a kapcsolattartásnak az az 
előnye, hogy hatóságilag nehezen megfigyelhető és ellenőrizhető." 

A leggyilkosabb jobboldali merényletet 1980. augusztus 2-án hajtották végre a bolognai 
vasúti pályaudvaron. Ennek 80 halálos áldozata és több száz sérültje volt, és a Terza 
Posizione ("Harmadik Hadállás") nevű újfasiszta szervezet követte el. Ugyanebben az 
időben Németországban is követtek el (kevesebb halálos áldozatot követelő) 
merényleteket neonáci csoportok. A rendőrség állhatatos munkával évekre háttérbe 
szorította ezeket a szervezeteket, ám a "90-es évek elején a bőrfejűek és neonácik 
Németországban, Ausztriában, Franciaországban és egyes volt kommunista, kelet- 
európai államokban bevándorlókkal és cigányokkal erőszakoskodtak. Egyre többen 
hangoztattak rasszista, idegengyűlölő és kormányellenes gondolatokat. Az ilyen 
terroristák célpontjai zsinagógák, mecsetek, keresztény templomok, vegyes házaspárok, 
muszlimok, zsidók, abortuszt végző orvosok, bevándorlók, cigányok vagy melegek 
voltak. Hogy éppen melyik, az persze a helyi adottságoknak megfelelően különböző, de 
számos ilyen támadásra került sor Oroszországban, Indiában, Magyarországon, Nagy- 
Britanniában és az Egyesült Államokban egyaránt. 1999-ben például jobboldali 
merényletet követtek el egy moszkvai zsinagógában, London egy feketék lakta 
külvárosában (Brixtonban) és egy antifasiszta aktivista ellen Svédországban. 


A jobboldali terrorista csoportok nemegyszer szoros kapcsolatban állnak a kormányzattal 
vagy a hadsereggel, mint ezt a következő fejezetben taglalni fogom. Guatemalában 
például a Mano Blanca ("Fehér Kéz") és más halálbrigádok általában az ellenzékieket 
célozták meg, Argentínában pedig az AAA (Argentin Antikommunista Szövetség) rajtuk 
kívül a zsidókat is. 

Ami a baloldali terrorizmust illeti, az az utóbbi évtizedekben lehanyatlott, részint mert a 
rendőrségeknek sikerült beférkőzniük csoportjaikba s vezetőiket letartóztatniuk. A 
Szovjetunió szétesésével az antikapitalista eszme egyik fő ösztönzője (és támogatója) is 
megszűnt, a gyarmatosítók elleni küzdelem győzelme után pedig az egykori 
forradalmárokból hivatásos politikusok vagy egyenesen bürokraták lettek. A 
baloldaliságnak szinte már semmi politikai programja nem maradt. Megmaradt néhány 
nagyobb baloldali szervezet, mint például a kolumbiai FARC, de ma már az sem tűnik 
különösebben baloldalinak, hanem inkább olyan bűnszövetkezetnek, amely a 
hatalomból kívánna részesedni. Akadnak aztán olyan zárványok is, mint a görög 
November 17. mozgalom, amely talán már csak megszokásból folytatja a 
tevékenységét. Egyesek ugyan felvetették, hogy akár a globalizmus ellenzői és a 
környezetvédők is választhatnák a terrorizmus útját, de erre egyelőre semmilyen 
konkrét jel nem utal. A kriminológusok szerint egy adott társadalomban a bűnözéstől 
való félelem nem áll szoros összefüggésben azzal, hogy az ember milyen 
valószínűséggel eshet áldozatául annak. Ráadásul a rendőrség olykor - a kormányzat 
vagy a közvélemény nyomására - módosítja egy-egy bűncselekmény definícióját, s ezzel 
összefüggésben azt is, hogy milyen lelkiismeretesen regisztrálja. A terrorizmustól való 
félelem is inkább a politikusok kijelentéseinek és egyes, látványos eseteknek a hatására 
változik, mintsem aszerint, hogy a valóságban mekkora eséllyel válhatunk terroristák 
áldozatává. 


TERROROLOGIA 


A szeptember 11-i merényletek előtt az amerikai külügyminisztérium terrorszakértői 
kétféle tendenciáról beszéltek: egyfelől a terrorista cselekmények számának folyamatos 
csökkenéséről az 1987-es tetőzés óta, másfelől az elkövetett akciók pusztító erejének 
növekedéséről." 

Már Bill Clinton néhány szakértője megpróbálta előtérbe helyezni a terrorizmus 
veszélyét. A nairobi és Dar es Salaam-i amerikai nagykövetségeknél elkövetett 1998-as 
robbantások után kiterjesztették a terrorizmusellenes tevékenységet, de ekkor még az 
amerikai közvélemény úgy gondolta, hogy a lehetséges veszedelmek - háború, 
természeti csapások, környezeti ártalmak, járványok - listáján a terrorizmus 
meglehetősen hátul helyezkedik el. A világ más részein, így Európában is az emberek 
megszokták a terrorizmusnak azt a szintjét, amivel számolniuk kellett, különösen, 
miután a veszély általában csökkent. Ott, ahol a terrorizmus mindennapi valóság - Így 
Izraelben, Kolumbiában vagy Sri Lankán -, a lakosságot természetesen jobban izgatta ez 
a kérdés. 

A New York és Washington elleni támadások után viszont az amerikai és néhány más 
kormány a politikai program elejére helyezte a terrorizmust, és nagy erőfeszítéssel 
igyekszik ott is tartani. Szinte minden külpolitikai kérdésben fontolóra veszik, miként 
viszonyul ez vagy amaz a döntés a terrorizmus elleni harchoz. 

Ám vajon valóban olyan nagy a veszély? Kormányhivatalnokok és szakértők úgy vélik, 
hogy a terrorizmus nemzetközi hálózata terjeszkedőben van, s kommunikációja, 
szervezése, kiképzése és toborzása egyre profibb. Ezenfelül olyan terrorista csoportok, 
melyeknek célja korábban csupán Egyiptom, Szaúd-Arábia vagy Indonézia kormányának 
megdöntése volt, mára egyesültek az Al-Kaidában, s immár az Egyesült Államok és 
támogatóinak hatalmát kívánják megnyirbálni. 

Újabban a szakértők azt mondják, hogy a veszély radikálisan megnőtt, mert mára 
technikailag lehetségessé vált, hogy a terroristák himlőjárványt idézzenek elő, 
megmérgezzék egy nagyobb város ivóvizét, vagy nukleáris bombát robbantsanak föl. 
Sokszor elhangzik, hogy az NBC-fegyverek és a nemzetközi Amerika-ellenes szervezetek 
együttes megléte elegendő ok arra, hogy a nyugati hatalmak és polgáraik komolyabban 
vegyék a terrorizmust. 

Ezeket a kijelentéseket bizonyos tények is alátámasztják, csakhogy az a bökkenő, hogy a 


terrorizmus veszélyeinek gyakori emlegetése önbeteljesítő jóslattá is válhat. Igaz, a világ 
fegyverzete általában  tökéletesedik, s ebből a fejlődésből a terroristák is 
részesedhetnek. De miért nem beszélünk arról, miként állhatott elő ez az új helyzet? 
Vajon hány terrorista kapta meg alapkiképzését a CIA-től - éppen az antiterrorizmus 
jegyében? Az új fegyverek közül, melyeket a terroristák (is) bevethetnek, vajon hány 
származik kormányok által fenntartott kutatólaboratóriumokból és raktárakból? Vajon 
mennyiben járul hozzá a nyugat politikája ahhoz, hogy egyes régiókban nő az 
"antiterrorista háborúja", már pusztán a megfogalmazása által is, nem kölcsönzi-e egy 
igazságos ügy harcosainak rangját a terroristáknak? Ha alaposabban megvizsgáltuk az 
állami terrorizmust és a terrorizmus-elhárítást, felkészültebben válaszolhatunk ezekre a 
kérdésekre. 

3. ÁLLAMI TERRORIZMUS 


A terrorizmus mindig is ott volt a hatalom gyakorlóinak fegyvertárában. A 
bűnüldözés és a hadviselés folytatására alkalmas fegyvereket és fegyveres 
testületeket bármikor be lehet vetni az állami terrorizmus céljaira is. A 
hidegháború befejeződésével a kommunista és antikommunista állami 
terrorizmus is hanyatlott. Ezzel szemben az új, globális terrorizmustól való 
félelem olyan harcias antiterrorizmust hívott életre, amelynek ugyancsak 
megvannak a maga veszélyei. 


Valamikor a történelme folyamán a legtöbb állam szert tett valamilyen új területre, s 
ekkor új népességre terjesztette ki a hatalmát. Ehhez eleinte erőszakra volt szükség 
azok ellen, akiket később saját állampolgárainak akart vallani. 

Az állami terrorizmus is ősi múltra tekint vissza, modern változata pedig ahhoz fűződik, 
hogy az európai államhatalmat kiterjesztették más kontinensekre is. Spanyolország, 
Portugália, Hollandia, Nagy-Britannia, Franciaország, Németország, Olaszország és Japán 
számára egyaránt magától értetődő volt, hogy nyugodtan folyamodhat erőszakhoz a 
birodalomteremtés során, s ugyanezt tette Oroszország is kelet felé, az Egyesült Államok 
pedig nyugat felé terjeszkedve. Az ehhez szükséges hadviselésnek gyakorta voltak civil 
áldozatai is. Már biológiai fegyver bevetésére is elég korán sor került, amikor himlővel 
fertőzött takarókat osztogattak észak-amerikai indiánoknak." 

Ahol az európaiak megtelepedtek, mint például Amerikában és Dél-Afrikában, a 
bennszülöttek rendre megtámadták a telepeseket, akik közönséges polgároknak 
tekintették önmagukat, az őslakók szemében viszont fegyveres betolakodók voltak, akik 
az ő földjüket és vadászterületüket akarták elrabolni. A telepesek ezzel indokolták, hogy 
az őslakókat elűzték szülőföldjüktől, s vagy kiirtották, vagy  rezervátumokba 
kényszerítették őket. 

A gyarmatosító hatalmaknak hatalmuk fenntartásához, továbbá munkaerő és katonák 
toborzásához, valamint új termőföldek és bányaterületek elfoglalásához is szükségük 
volt az erőszakra. Amikor pedig egy újabb területet szemeltek ki kiaknázásra, azt 
gyakran magántársaságoknak adták át kezelésre. A terrorizmus legriasztóbb tetteinek 
némelyikét az ilyen társaságok követték el, amikor az erőforrások hatékony 
kiaknázásara törekedtek. Lipót király Belga Kongójában például a kaucsuk gyűjtése 
legalább annyi áldozatot szedett, mint korábban a rabszolga-kereskedelem. Ugyanennek 
a tevékenységnek számos halottja volt az Amazonas őserdeiben is. 


GYARMATI TERROR 


Richard Gott arról, ami szerinte az ötkötetes, "Oxford History of the British Empire" (A 
Brit Birodalom története) című munkából kimaradt: 

"A britek felderítő és pusztító csapatokat küldtek ki, Közép-Indiában 1817-ben, hogy 
lemészárolják a Chituban fosztogató pindarikat... George Fitzclarence ezredes, Bengália 
kormányzójának hadsegéde azt írta ezeknek a hadműveleteknek a céljáról, hogy a 
pindarik sközönséges banditáks, épp ezért sa kiirtásukra törekedtünk, nem pedig a 
puszta legyőzésükre szabályos hadviselés soránc. 

Hosszú irtó hadjáratot folytattak a XIX. század elején a bozótlakó burmai san nép ellen 
is. Itt több százezer hektár területet foglaltak el a fehér telepesek, és 1825-re a sanoknak 
csak írmagjuk maradt. Egy angol azt írta 1821 -ben egy határ menti városból, miután 
találkozott többekkel, akik részt vettek a kommandóakciókban, hogy sxúgy beszélnek 
ezekről a bozótlakókról, mintha csak vadállatok lennénekc. 

- Ugyan hogy civilizálhatnánk a maorikat? - kérdezte John Guard kapitány, volt fegyenc, 
akinek hajója 1834-ben szenvedett hajótörést Új-Zéland északi-szigeténél. - Le kell őket 
lőni! Ezt az országot csak puskagolyóval lehet cívilizálni. 

William Cox ezredes (egy ausztrál nagybirtokos) ezt mondata a nyilvánosság előtt 1825- 
ben, Beaufortban: - A legjobb lenne a feketéket mind lelőni, és tetemükkel megtrágyázni 
a földet, mert úgysem jók semmi egyébre. Le kell lőni a nőket és a gyerekeket is, sőt 
elsősorban őket, hogy ezt a fajt kiirtsuk." 

("Shoot them to be sure", London Review of Books, 2002. ápr. 25.) 


Elizabeth Fenn az állami terrorról Nagy-Britannia amerikai gyarmatain: 

"1763-ban Jeffery Amherst kijelentette, hogy a bennszülött amerikaiak ellen totális 
háborút kell folytatni. Azt írta: xTeljes eltörlésük csekélyke kárpótlás lenne azon véres és 
embertelen tettekért, amiket elkövettek. x" 

"Biological Warfare in Eighteenth-Century North America: Beyond jeffery Amherst", 
Journal of American History, 2000. márc. 

Mark Lynas publicista, környezetvédelmi és gazdaságfejlesztési témák szakírója. 


Amikor a gyarmati kormányzatok már megszilárdultak, és a megszálló katonaság a 
lázadók többségét leverte, a terror alábbhagyott, de nem tűnt el teljesen. Ezt mutatja be 
francia gyarmatosítás egyik epizódját dolgozza fel: a második világháború alatt a 
franciák Nyugat-Afrikában kampányt indítottak katonák toborzására és a gabonakészlet 
elkobzására, mire a nők elrejtették a rizst, a fiatal férfiak pedig elbujdostak a bozótba. A 
tragédia akkor következik be, amikor a gyarmati rendőrség mészárlást rendez a 
szabadságuk és élelmük megőrzésére törekvő fekete falusiak között. Néhány gyarmati 
tisztviselőnek ugyan van emiatt lelkifurdalása, de az eseményeket nem képes leállítani. 
A gyarmati időkben mindennapos probléma volt az erőszak bevetése vagy fenyegetés 
olyan civilek ellen, akik ellenálltak a gyarmatosítóknak, vagy csupán nem tettek 
valamiben a kedvükre. A gyarmatosításnak persze voltak olyan pozitívumai is, mint a 
gazdasági és kulturális fejlesztés, a jobban szervezett közigazgatás és egyes politikai 
jogok biztosítása, de ezzel együtt a gyarmati uralom mindig zsarnoki, diszkriminatív és 
erőszakos maradt. 

Mindez nem csupán a hódítók katonai szemléletének kiterjesztése volt, hiszen még 
demokratikus gondolkodók is egyetértettek vele. John Stuart Mill például, aki Angliában a 
politikai szabadságjogokért folytatott harc vezéralakja volt, támogatta a gyarmati 
önkényuralmat, mint afféle jó szándékú zsarnokságot, mivel műveltséget és 
felvilágosodást biztosíthat az elmaradott embereknek, anélkül pedig szerinte nincs 
demokrácia. Francia barátja, Alexis de Tocgueville pedig röviddel a híres Democracy in 
America második kötetének megjelenése után az algériai "pacifikálásért" folytatott 
francia terror szószólója lett. Az 1840-es években a Nemzetgyűlésben Thomas Bugeaud 
tábornok mellé állt, akit akkoriban sokan bíráltak brutális módszereiért. 1841 
októberében, Algériából visszatérve, Tocgueville ezt Írta: "Franciaországban gyakran 
hallottam olyanoktól, akiket tisztelek, de nem értek egyet velük, hogy bírálják a termés 
elégetését, a magtárak kiürítését és fegyvertelen férfiak, nők és gyermekek elfogását. 
Szerintem az ilyesmi szükséges rossz az arabok elleni harcban. Hiszem, hogy a háború 
törvényei feljogosítanak bennünket akár arra, hogy elpusztítsuk a termést aratáskor, 
akár a férfiak és nyájaik elleni rajtaütésekre."? 

Tocgueville-hez hasonlóan más európai liberálisok és demokraták a nemzet becsületét, 
meg a fegyelem és lojalitás katonai erényeit akarták megvédelmezni, s rendre azt 
hangoztatták, hogy a fehér ember fajilag vagy kulturálisan felsőbbrendű. Kevesen voltak 
annyira őszinték, mint Tocgueville, amikor nyíltan támogatta a gyarmati terrort - talán 
mert maguk is ráébredtek, hogy a gyarmatosítás dicsőítése ellentmond az egyenlőség 
elvének. Az állami terrorizmus későbbi gyakorlói már másfajta ideológiákat kerestek 
tetteik igazolására. 


ABSZOLÚT TERROR 


Az állami terror leghírhedtebb példái Hitler Németországa és Sztálin Szovjetuniója. 
Mindkettőben a rendőrségen túl még külön államvédelmi hatóság is üldözte a 
megbízhatatlannak és nemkívánatosnak tartott elemeket, éspedig eladdig példátlan 
könyörtelenséggel és hatékonysággal. Ezekben a diktatúrákban a politikai konformizmus 
alapkövetelmény volt, melyet akár terrorral is ki kell csikarni. Kategóriákba sorolták 
tulajdon  állampolgáraikat, s egyes kategóriákat pusztulásra ítéltek. Az állami 
terrorizmust arra is felhasználták, hogy az embereknek ne csak a tetteit, hanem még a 
gondolatait is irányítsák. Hosszú éveken át sikerrel tartották őket rettegésben és 
bizonytalanságban, s félreállították mindazokat az egyéneket vagy csoportokat, akik 
megszervezhették volna az ellenállást. 

Egy tanulmány megdöbbentő képet fest a náci terror működéséről. Szerzője ezt egy 


Thalburg nevű, elképzelt (de a valóságból merített) városon illusztrálja. Thalburgban a 
nácik mintegy fél évvel azután jutnak hatalomra, hogy Hitlert 1933-ban kinevezik 
Németország kancellárjává. Náci irányítás alatt a rendőrség és a helyi barnainges 
mozgalom meglepetésszerű letartóztatásokkal, házkutatásokkal és megfélemlítéssel 
tartja sakkban a lakosságot. Mihelyt a náci párt többségbe jut az önkormányzatban is, 
szép lassan eltávolítja a többi párt képviselőit. A nácik szép lassan, egyenként kezükbe 
kaparintják még a sportklubokat és más polgári egyleteket is a városban. 

Egy ma népszerű elmélet szerint az ilyen egyesületeknek igen nagy szerepük lehet a 
demokrácia gyakorlatában és a demokratikus gondolkodásban. Eszerint a német 
városokban is a számos egyesület lehetett volna a nácikkal szembeni ellenállás 
központja. A náci állami terror hatékonyságát bizonyítja, hogy mégsem válhattak azzá. 
Egyszerűen nem volt olyan pillanat, amikor a szervezett ellenállás erőt gyűjthetett volna 
a harcra. Elszigetelten, szervezetlenül, magányosan és félelemmel telve nem lehetett 
semmi esélyük. A potenciális szervezőket az elsők között semlegesítették - vagy 
száműzték, vagy koncentrációs táborba küldték őket. 

A nácik rátették a kezüket minden újságra, s megszabták, miként hangozzanak a hírek. 
Beférkőztek az iskolákba is, ahol ugyancsak az ő eszméiket kellett hirdetni, beleértve az 
antiszemitizmust. Hitlert és a nácizmus  megnyilvánulásait sok ceremónia és 
csinnadratta is kísérte. A terror néhány hónap alatt konszolidálta a fasiszta uralmat, a 
terror eszközei rutinná váltak, így a nyílt erőszakból visszavettek, de sosem szűnt meg 
teljesen: a Harmadik Birodalmat mindvégig a terror, a háború és a népirtás jellemezte. 

A Szovjetunióban Sztálin már Hitlernél korábban a terror eszközéhez nyúlt. Amikor az 
1930-as évek elején a parasztság ellenállt a kolhozosításnak, az engedetleneket 
letartóztatták, megkínozták és kényszermunkára küldték. A munkatáborokba a rabok 
újabb tömegei érkeztek az évtized végén, amikor fel akarták gyorsítani a kollektivizálás 
ütemét. Ehhez járult még a hadvezetés elitje és a hatalom gyakorlói elleni terror, hiszen 
Sztálin időnként nagy "tisztogatásokat" végzett a kommunista párt vezetésén belül is. 
Olyanokat szemelt ki áldozatul, akikben vetélytársat szimatolt. A hírhedett kirakatperek, 
melyekben a korábbi hősök maguk ellen vallottak, csupán a jéghegy csúcsát képezték, 
hiszen a terror célba vette az ipari vezetőket, művészeket, írókat és tudósokat is, és 
sokukat kivégezték vagy a Gulagra küldték. 

Igen eltérőek a becslések az áldozatok számáról, de legalább tízmillió embert hurcoltak 
a táborokba a harmincas-negyvenes években. Itt a rabok embertelen körülmények közt 
sínylődtek. Sztálin 1953-as halála után a táborok létszáma drasztikusan csökkent, s 
1956-ban a legtöbbet föl is számolták. Létezése során a Gulagon sok millió ember halt 
meg, egy részüket meggyilkolták. Ennek a terrornak az volt a célja, hogy a rendszer 
minden ellenzőjét sakkban tartsa és megfélemlítse. Az aktív terror a náci 
Németországhoz hasonlóan idővel a Szovjetunióban is fokozatosan csökkent és a 
diktatúra intézményesített részévé vált. 


: NEMZETBIZTONSÁGI" ÁLLAMOK 


Az 1970-es években több latin-amerikai országban is létrejött az ún. nemzetbiztonsági 
állam. Ezeknek katonai diktátorai az államhatalmat teljes erővel az állítólag kommunista 
mozgalmak és a társadalmi reform hívei ellen irányították, mivel szerintük a nemzeti 
egységet fenyegették. Főként a rendőrségre és a katonaságra támaszkodtak, melyek a 
jobboldali, független halálbrigádok segítségével terrorizálták a lakosságot, különösen a 
gyanúsnak tartott csoportokat. Chilében például az 1973-as katonai puccs után, 
amelyben Salvador Allende elnök helyett Augusto Pinochet tábornok jutott hatalomra, az 
új rendszer egybegyűjtötte az ellenállókat, s közülük több mint háromezret kivégzett. 
Argentínában két évtizeden át tartott azoknak az anyáknak a mozgalma, akik szerették 
volna kideríteni, mi történt gyermekeikkel. 1976-83 között 13-15 ezer embert 
nyilvánítottak "eltűntnek" az országban. j 

A latin-amerikai nemzetbiztonsági rendszerek többnyire az Egyesült Államok 
bábáskodásával jöttek létre. 1964-ben Brazíliában éppúgy, mint a nyolcvanas években 
Közép-Amerikában az USA jóval többet nyújtott általános diplomáciai támogatásnál: 
részt vett a katonaság és a rendőrség kiképzésében. A leghíresebb kiképzőközpontban, 
az Amerikai Iskplában (School of the Americas, 1946-84 között Panamában, azóta a 
georgiai Fort Benningben működött) mintegy hatvanezer latin-amerikai katona kapott 


továbbképzést. Az iskola kézikönyvei tartalmazták a politikai hatalom gyakorlásának 
ajánlott módszereit, melyek közül nem maradt ki a gyilkosság és a kínvallatás sem." 

Az iskola akkor vált hírhedetté, amikor az amerikai kongresszus vizsgálata hat salvadori 
pap, a házvezetőnőjük és annak lányai meggyilkolásának ügyében kiderítette, hogy a 26 
gyanúsított közül 19 ennek az intézetnek a diákja volt. A széles körű tiltakozás hatására 
az amerikai kormány olyan titkos dokumentumokat hozott nyilvánosságra, melyek 
"tartalmazták az utóbbi ötven év legbrutálisabb latin-amerikai diktátorainak teljes 
listáját. Köztük volt a panamai Manuel Noriega és Omar Torrijos, a nicaraguai Anastasio 
Somoza, az argentin Leopoldo Galtieri, a guatemalai Hector Gramajo és Manuel Antonio 
Callejas tábornok; a bolíviai Hugo Banzer Suárez és a salvadori halálbrigád-parancsnok, 
Roberto D"Aubuisson. A közzétett névsor alaposabb vizsgálatából kiderül, hogy a katonai 
akadémia volt diákjai közül legalább ötszázan felelősek a régióban a polgárháborús 
időszakban és azóta elkövetett legelrettentőbb atrocitásokért".? 

A kongresszusi bírálat és az iskola bezáratására tett kísérletek csupán annyit értek el, 
hogy az intézmény 2001-ben új, hangzatos nevet kapott: Nyugati Félteke Biztonsági 
Együttműködési Intézete (Western Hemisphere Institute for Security Coope-ration, 
WHISC). 


AZ ELNYOMÁS ARZENÁLJA 


A kommunista, náci és nemzetbiztonsági államok, amelyek mindennapi gyakorlattá 
tették a terrorizmust a saját állampolgáraikkal szemben, többféle ideológiát 
sorakoztattak föl ennek a gyakorlatnak az igazolására. Az effajta terror nem spontán 
alakult ki. Az ideológia szerint a népnek, a pártnak és az államnak vannak gonosz, 
megbízhatatlan és erőszakos ellenségei, akik alá akarják ásni és el akarják pusztítani 
mindazt, aminek megteremtésén és megőrzésén a hatalom fáradozik. Ezek az 
ellenségek az egyes államalakulatokban lehettek zsidók, kapitalisták, "különutasok", 
kulákok, kommunisták, felforgatók vagy gerillák, akiket megvetéssel, erőszakkal és 
likvidálással kellett sújtani. 

Minden ilyen ideológia kitermelte a terror sajátos fegyvertárát. Egyes elemek 
valamennyi rendszerben fellelhetők ugyan, mint például a rajtaütésszerű házkutatás, 
ítélet nélküli letartóztatás, kínzás, koncentrációs táborok, a család megfenyegetése, 
elbocsáttatás a munkahelyről, de mindegyiknek megvolt a maga specialitása is. A nácik 
találmánya a zsidók, cigányok, melegek (és más kisebb csoportok) megsemmisítése az e 
célra létesített haláltáborokban, részint gázkamrákban; a sztálinizmus védjegye a 
kirakatper, a termőföld kisajátítása és a szándékosan előidézett éhínség volt; Latin- 
Amerikára a halálbrigádok és a rendszeres kínzások voltak jellemzők, továbbá az 
áldozatok tengerbe hajítása repülőgépről. 

Az utóbbi években több államhatalom is terrorista eszközökhöz nyúlt egyes 
népcsoportokkal szemben. Mianmar (a volt Burma) katonai kormányzata már 1962 óta 
üldözi az etnikai kisebbségeket, különösen a san, karen, karenni és rohingja 
népcsoportot. Az ENSZ különleges megbízottja, Rajsooner Lallah 2000. évi jelentésében 
ítélet nélküli kivégzésekről, továbbá nemi erőszakról, kínzásokról és kényszermunkáról 
számolt be. Az atrocitások áldozatai gyakran nők voltak. Mianmarban az állami 
terrorizmus már évtizedek óta folyik, s elnyomják az Aung San Suu Kyi vezette Nemzeti 
Demokrata Ligát is, amely 1990-ben ugyan megnyerte a választást, de mégsem 
kerülhetett hatalomra." Indonéziában Szuharto elnök negyedszázados uralma során 
Kelet-Timorban mintegy 200 ezer embert öltek meg, azaz a lakosság egynegyedét. A 
terror ismét tetőzött, miután 1999-ben Kelet-Timor lakossága népszavazáson mondta ki 
függetlenségét; ezt újabb ezrek lemészárlása követte. 

A legutóbbi idők állami terrorizmusának leghírhedtebb példái Kambodzsa és Ruanda. A 
kambodzsai kommunisták, a Vörös Khmerek Pol Pot vezetésével azután jutottak 
hatalomra, hogy 1969-73 között az Egyesült Államok intenzív titkos bombázásaival (a 
vietnami háborúnak mintegy melléktevékenységeként) destabilizálta az országot. Pol 
Pot rendszere 1975-78 között a tisztán paraszti és khmer társadalmat akarta 
megvalósítani. Ennek érdekében a városlakókat falura száműzték, és legalább 200 ezer 
embert megöltek vagy azért, mert vietnami volt, vagy mert "megfertőzték az 
imperialista eszmék". Értelmiségiek, köztisztviselők, a kultúra vezéralakjai sorra 
áldozatul estek a terrornak. A mezőgazdasági kényszermunkatáborokban és az 


útépítéseken további másfél millió ember halt bele az éhezésbe vagy valamilyen 
betegségbe. Végeredményben minden ötödik kambodzsai elpusztult. Ez a kormányzat 
egészen addig garázdálkodott, amíg 1979-ben a vietnamiak el nem űzték." 

Az 1994-es ruandai állami népirtás újabb példa arra, amikor "egy modern elit 
szándékosan a gyűlöletre és a félelemkeltésre támaszkodva próbálja megőrizni a 
hatalmát". Ez, sajnos, politikai program is lehet. Míg a Vörös Khmerek a khmer 
sovinizmus mellett marxista-leninista, illetve maoista eszméket vallottak, a ruandai 
ideiglenes kormányzatnak semmi más célja nem volt, mint minél többet megölni a tuszi 
kisebbségből, s megújítani az országot az ősi, tisztán hutu társadalom mitológiája 
alapján. A többségében hutu kormányzatnak már egy ideje sok kellemetlenséget okozott 
a tuszik vezette Ruandai Hazafias Front (RPF), melynek tagjai Ugandába emigráltak. 
1993-ban a Juvenal Habyarimana elnök köré tömörülő hutu vezetők, értelmiségiek és 
katonatisztek tervet kovácsoltak a tuszik módszeres kiirtására. Ennek egyik legfontosabb 
eszközéül az Interahamule nevű ifjúsági elitalakulatot szánták, amelyik már a saját 
szakállára is intézett támadásokat a tuszik ellen. Tervezték ezenfelül egy "polgári 
véderő" megalakítását is, amely gyorsan akcióba léphetne, ha jelt kap a mészárlásra. 

A terv megvalósítására 1994. április 6-án látták elérkezettnek az időt, amikor mindmáig 
azonosítatlan tettesek lelőtték a béketárgyalásokról hazatérőben lévő Habyarimana 
repülőgépét. Az elnök köre emiatt döntött úgy, hogy akcióba lép. Legelőször is a 
kormányzat ellenzéki - főleg hutu - tagjaival végeztek, azokkal, akik nem támogatták 
volna a népirtást. A tényleges hatalmat az elnöki testőrgárda parancsnoka, Bagosora 
tábornok vette át. Ideiglenes kormányt alakított, amely főként a népirtást irányította. A 
katonaság puskával és kézigránáttal öldökölt, de a polgári erők egyszerű machetékkel és 
egyéb hagyományos kézi fegyverekkel is. Arra is rájöttek a milicisták, hogy nem elég 
hatékony módszer, ha házról házra járva gyilkolnak, hanem célszerűbb, ha összeterelik a 
kiszemelt áldozatokat mondjuk egy templomba vagy iskolába, amit aztán rájuk 
gyújthatnak, vagy egyszerűen halomra lőhetik őket. A hadműveleteket rádióadón át 
irányították, s menet közben toborzást is folytattak részint az áldozatok elkobzott 
javainak ígéretével, részint fenyegetésekkel. Dokumentálható, hogy a hadművelet 
vezetői parancsba adták az áldozatul kiszemelt nők megalázását, megerőszakolását és 
megcsonkítását. 

Idővel a népirtás szervezői az egész államgépezetet a gyilkolás szolgálatába állították. 
Az ellenállást felmorzsolták. Nemcsak az döbbenetes, hogy gyakorlatilag az egész 
hadsereg és bürokrácia részt vett mindebben, hanem hogy a nemzetközi közösség 
gyakorlatilag tétlenül szemlélte. 13 hét alatt félmillió ember, a tuszi kisebbség 
háromnegyede esett áldozatul. Egy idő után a nép már nem támogatta az ideiglenes 
kormány népirtó akcióit, s a nemzetközi közösség is fellépett ellene, de a gyilkos 
rezsimet végül is az RPF döntötte meg.? 


SZÓRVÁNYOS ÁLLAMI TERRORIZMUS 


Számos kormányzat nem ilyen szisztematikusan, hanem csak hellyel-közzel élt a 
terrorizmus módszereivel, de a legtöbbnek van olyan szervezete, amelynek erre 
felhatalmazása van, és a legtöbb ország történelmében volt olyan időszak, amikor a 
terrorizmus a politikai élet előterébe került. Franciaországban például már jóval a 
forradalom előtt - amikor a mozgalom vezetői egymást küldték a guillotine alá - létezett 
állami terror: az egyház a XIII. században üldözni kezdte a katarokat (más néven 
albigenseket), akik szót emeltek a papi korrupció ellen. Az észak-francia nemesség is 
támogatta az egyházat az eretnekekkel szemben. A párizsi szerződésben a katarok 
mellé álló déli nemesség vezére, a toulouse-i gróf meghódolt a király és az egyház előtt, 
de az eretnekmozgalmat nem sikerült teljesen megsemmisíteni; erre csak később került 
sor az inkvizíció kifejezetten terrorista eszközeivel: besúgókkal, házkutatásokkal, 
kínvallatásokkal. 

Az Egyesült Államokban a polgárháborúban vesztes déli ültetvényesek folyamodtak 
terrorhoz a volt rabszolgák ismételt alávetése érdekében. Amíg fennállt a rabszolgaság, 
addig a mindenképp velejáró erőszak foka az adott rabszolgatartók személyén múlott. A 
volt rabszolgatartók polgárháború után megalakult szervezete, a Ku-Klux-Klan (KKK) 
viszont egységesen ellenzéki programmal lépett fel, s Észak-Carolina, Tennessee és 
Georgia államokban nagy szerepe volt a fehérek politikai hegemóniájának 


fenntartásában. A felszabadított négereket részint a terror, részint korlátozó törvények 
segítségével tartották távol a politikai életből. A KKK volt ezekben az államokban a helyi 
érdekek erőszakos érvényesítésének eszköze. Titkos összejöveteleik, szertartásaik, 
keresztégetéseik célja a megfélemlítés volt, de ez önmagában nem lett volna elég a 
gyilkosság és közvetlen terrorizálás nélkül. Ez vezetett a Jim  Crow-törvény 
megszavazásához is, amely kimondta a négerek gyülekezési tilalmát, és a szavazati 
jogot műveltségi szinthez kötötte. 

A hatalomnak gyakorta vannak olyan "kihelyezett" erőszakszervezetei, mint a KKK, 
melyek az állampolgárokat tartják sakkban. Dél-Afrika fajüldöző kormányzata például 
Buthelezi főnök Inkatha pártjának "rohamosztagaira" bízta az Afrikai Nemzeti 
Kongresszus (ANC) tagjainak megtámadását - számos terrorista akciójának egyikét.? 
Előfordul azonban az is, hogy a hatalom gyakorlói nem mind támogatják az ilyen 
akciókat, s olykor nem is mind tudnak róluk. Az Egyesült Államokban a kormány például 
elegendő nyomást gyakorolt a helyi törvényhozásra ahhoz, hogy a KKK-t kellőképpen 
korlátozza. 

Az állami terrorizmus kirekesztő politikája és az erőszakos eszközökhöz való vonzódása 
mögött az a cinikus hozzáállás húzódik meg, melyet Adolf Hitler fogalmazott meg a 
legtömörebben: "A kegyetlenség imponál. Kegyetlenség és a nyers erőszak. Az utca 
emberére csak brutális erővel és könyörtelenséggel lehet hatni. A politikának a terror a 
leghatékonyabb eszköze." Tegyük hozzá: egyben olyan eszköz is, amely 
megakadályozza a tárgyalások útján folytatott normális politizálást. 


HATÁRON TÚLI ÁLLAMI TERRORIZMUS 


Az állami terrorizmus egy másik válfaja az, amikor egy kormányzat erőszakos 
eseményeket támogat a határain túli, tehát egy másik állam polgárainak bántalmazása, 
elpusztítása vagy megfélemlítése végett. Általában ilyesmire utal a sajtó, ha "terrorista 
államot" emleget. Az ilyen ország kormánya olykor ugyan hivatalosan lép fel más 
országok (vagy azoknak bizonyos mozgalmai) ellen, de gyakrabban folyamodik 
bizományosokhoz, hogy a saját szerepét lehetőleg ne hozza nyilvánosságra. A 
nemzetközi állami terrorizmus célja többnyire egy másik, ellenségesnek ítélt hatalom 
meggyengítése, amely esetleg emennek az országnak a terroristáit támogatja. Ezért 
kölcsönösen is elhangozhat a szomszédban folyó terrorizmus támogatásának vádja, és 
akár kölcsönösen igaz is lehet. A fajüldöző Dél-Afrika például szívesen folyamodott ilyen 
eszközökhöz a régió gyarmati felszabadító mozgalmainak ellenében. Amikor pedig 
Angola és Mozambik függetlenségi harca mégis sikerrel járt, déli szomszédjuk továbbra 
is terrorizmussal próbálta megingatni az új, független államok kormányzatát - amellett, 
hogy nyílt háborút is viselt ellenük. Ez a "totális honvédelmi" stratégia igen hasonlított a 
dél-amerikai "nemzetbiztonsági" államok politikájához. 1976-tól a dél-afrikai hadsereg 
támogatta a mozambiki Renamo szervezetet, amely terrorista módszerekkel állt ellen a 
Frelimo (Mozambiki Felszabadítási Front) alakította független kormánynak. A Renamót 
eredetileg a rhodesiai (ma Zimbabwe) titkosszolgálat szervezte meg a Frelimo 
disszidens tagjaiból. 


AZ INKVIZÍCIÓ 


Anne Baring ismertetője Michael Baigent és Richard leigb The Inguisítion c. könyvéről 
(Viking, New York, 19997): 

1208-ban III. Ince pápa meghirdette az albigensek elleni keresztes hadjáratot, hogy 
kiirtsák ezt az eretnekségnek bélyegzett sajátos szubkultúrát. Ha békén hagyták volna 
ezeket az seretnekekets, akik a muszlimok és a nők iránti megbecsülést hirdették, nőket 
is pappá szenteltek, és nagyra tartották a költészetet, a zenét és általában a szépséget, 
Európa talán megmenekülhetett volna a számtalan vallásháborútól, 
boszorkányüldözéstől és népírtástól, amit a későbbi évszázadokban a vallási és 
ideológiai türelmetlenség diktált. 

A domonkosok rendjét 1216-ban alapították a katar papok tanításai elleni szellemi 
küzdelem céljából. Amikor aztán egy 1231 -es pápai bulla ezt a szerzetesrendet bízta 
meg az eretnekség megsemmisítésével, a domonkosok lettek az inkvizíció fő támaszává, 


s akár a püspöki hatalom megkerülésével is eljárást folytathattak a gyanúsítottak ellen. 
A domonkosok hozták létre a nyomozás, perbe fogás, kínvallatás és kivégzés hírhedett 
rendszerét. Az inkvizíció elkobozhatta mindazok vagyonát, akiket eretnekségben 
bűnösnek talált. Még az eretneknek tartott halottak tetemét is kiáshatták és máglyán 
elégethették. Maguk a domonkosok eleinte nem végezhettek kínvallatást, de 1252-ben 
erre is pápai engedélyt kaptak; a kivégzendőket azonban ezután is át kellett adniuk a 
világi hatóságnak. A gyanúsítottakat egy hétig naponta kétszer is vallathatták olyan 
módszerekkel, melyek kerülték a vérontást, de igen nagy fájdalmat okoztak, s ezeket 
ismételgették mindaddig, amíg beismerő vallomást nem csikartak ki. Ugyancsak a 
vérontás elkerülése végett lett az inkvizíció bevett kivégzési módszere a máglya." 


A szervezet elhíresült a civilek elleni támadásainak brutalitásáról, s hogy az 
országutakon, elektromos és olajvezetékeken kívül iskolák és kórházak ellen is indított 
támadásokat. 

A terrorizmus és antiterrorizmus kölcsönös erőszakossága olykor a szomszédos államok 
egész külpolitikájára rányomja a bélyegét: mindkét kormány támogatja a másiknak a 
területén a terrorista és gerillatevékenységet. India és Pakisztán például kölcsönösen 
egymást vádolja a terrorizmus szításával a vitatott hovatartozású Kasmírban. 

A Közel-Keleten az izraeli palesztin terroristákat több arab állam is támogatja: Szaúd- 
Arábia, Szíria, Irak és Irán. Az izraeli kormány szerint lényegében az izraeli ideiglenes 
arab államot képviselő Palesztin Hatóság a felelős azokért az öngyilkos merényletekért, 
amelyeket a Hamasz, az Iszlám Dzsihád, a Tanzim vagy az Al-Aksza Mártírjai csoport 
vállal magára. Az izraeli kormány terrorizmusa abban nyilvánul meg, hogy katonaságot 
vet be olyan civilek ellen, akik szerinte felelősek a terrorista akciókért, s katonai 
ellenőrzés alatt tartja a Jordán nyugati partvidékének palesztin településeit és 
menekülttáborait. Ennek során sok civil esett a hadműveletek áldozatául. 


A HIDEGHÁBORÚ ÉS A TERRORIZMUS 


A hidegháború során mindkét szembenálló fél rendszeresen támogatta a másiknak a 
terroristáit. A két szuperhatalom, az Egyesült Államok és a Szovjetunió már csak azért is 
bele akart avatkozni lehetőleg minden helyi konfliktusba, nehogy azt a másik aknázza ki. 
A nemzetközi terrorizmus fentebb említett eseteiben is találunk amerikai vagy szovjet 
beavatkozásra utaló jeleket. A nagyhatalmak hol közvetlen, hol közvetett támogatást 
nyújtottak a terrorizmus eszközével gyakran élő szervezeteknek, például gyakorta ők 
képezték ki a harcosaikat. Ez a körülmény cáfolja azt a gyakran hangozatott kijelentést, 
miszerint a terrorizmus "a gyengék fegyvere" - sokszor inkább az erősek eszköze arra, 
amit a gyengékkel akarnak maguk helyett elvégeztetni. 

Az Egyesült Államok a kommunizmus terjedésétől való hisztérikus félelmében 
veszedelmesnek látta többek között a gyarmati felszabadító mozgalmakat is. Kennedy 
kormánya sokáig próbálta megbuktatni Fidel Castro kubai rendszerét. Miután az 1961-es 
disznó-öbölbeli inváziós kísérlet kudarcot vallott, Amerikában kiképzett ellenzéki kubaiak 
ismételten erőszakos akciókat indítottak a szigetország ellen. Még az 1990-es évek 
közepén is követtek el robbantásokat, hogy megbénítsák Kubában a kommunizmus 
bukása után fellendülő turizmust.9 (Ugyanezek a csoportok többször intéztek 
támadásokat a Miamiban élő, az anyaországgal üzletelő kubai emigránsok ellen is.) 

Az 1980-as években a Reagan-kormányzat bejelentette, hogy a Szovjetunió 
"terrorhálózatot" tart fenn az amerikai és általában a nyugati érdekek ellen az egész 
világon, de különösen Afrika déli felében, Közép-Amerikában, a Közel-Keleten és Közép- 
Ázsiában. Az instabilitás félelme és a nemzeti érzelmű kormányokkal vagy 
mozgalmakkal szembeni gyanakvás az Egyesült Államok kormányzatát olykor az emberi 
jogokat semmibe vevő kormányok, terrorista szervezetek támogatására ösztönözte. 
Angolában, Nicaraguában, Afganisztánban és Kambodzsában például olyan felkeléseket 
támogatott (vagy egyenesen szervezett meg), melyeket aztán a demokrácia 
védelmezőiként próbált meg feltüntetni, holott egyszerűen csak terrorista mozgalmak 
voltak. 

Természetesen a Szovjetuniónak sem voltak erkölcsi aggályai az erőszak támogatása 
miatt, de az az igazság, hogy a legtöbb gyarmati felszabadító mozgalom békés 
eszközökkel harcolt, ahol pedig mégis jellemző volt az erőszak, akár marxista alapon és 


szovjet támogatással is, de többnyire a katonaság és rendőrség elleni gerillaháború 
formáját öltötte. Terrorista akciókra csak kivételesen került sor, mint pl. a dél-afrikai ANC 
esetében. 

A Szovjetunió is támogatott ugyanakkor terrorista államokat, Így Muammar Al-Kadhafi 
Líbiáját és Mengisztu Haile Mariam Etiópiáját. Más kommunista országokban, így 
Kubában, Kambodzsában,  Észak-Vietnamban, Kelet-Európában és Kínában a 
kommunista kormányok jobbára csak hatalmuk konszolidálásának időszakában éltek az 
állami terror eszközével, de a sztálinizmus példája kétségtelenül ösztönzőleg hatott arra, 
hogy a tisztogatások, politikai gyilkosságok és bebörtönzések gyakorlata érvényesült a 
pluralizmussal és a kölcsönös alkalmazkodással szemben. 


ÁLLAMCSÍNYEK 


1953-54 során az amerikai kormány a CIA-n keresztül megszervezte a nemzeti és 
reformista kormány megbuktatását Iránban és Guatemalában, s olyan rendszereket 
ültetett a helyükre, amelyek terrorral fojtották el a politikai ellenállást, s a helyi 
kommunista pártokat illegalitásba kényszerítették. Ezekre a  rendszerváltásokra 
készülvén a CIA terjedelmes anyagot gyűjtött össze a potenciális barátokról és 
ellenségekről, röplapokon propagandatevékenységet folytatott, manipulálta a sajtót, és 
a szovjet közreműködés látszatát keltő hamis bizonyítékokat gyártott. A CIA választotta 
ki a lehetséges új vezetőket is, s harcra biztatta őket anyagi és diplomáciai támogatás 
ígéretével.? 1953-ban a CIA a brit titkosszolgálattal, az SIS-szeL karöltve vezényelte le a 
Mohammed Moszaddeg miniszterelnök elleni államcsínyt Iránban, hogy 
megakadályozzák a British Petroleum Company államosítását és a kommunista Tudeh 
párt szerintük növekvő befolyását. Jelöltjük is volt az ország új irányítójára Záhedi 
tábornok személyében. Ök vették rá Reza Pahlavi sahot is, hogy a politikus álláspontját 
föladva támogassa a kormányváltást. A CIA kommunistának álcázott ügynökei azzal 
provokáltak tüntetéseket, hogy a muszlim papoknak "szigorú büntetést" helyeztek 
kilátásba, "ha szembeszállnak Moszaddegkel", s a nagyobb nyomaték kedvéért egy 
bombamerényletet is elkövettek. Ezek az amerikai ügynökség közvetlen terrorista akciói 
voltak." 

1954-ben Amerika hasonló taktikához folyamodott Guatemalában. A közép-amerikai 
banánüzletet kezében tartó United Fruit Company (melyben a Dulles fivéreknek, a 
külügyminiszter John Fosternek és a CIA-igazgató Allennek komoly érdekeltségük volt) 
erőteljes propagandahadjárata után Eisenhower amerikai elnök áldását adta egy újabb 
külföldi rendszerváltásra. A CIA megszervezte a Hondurasba emigrált guatemalai 
ellenzékiek hadseregét, hogy megbuktassák a földreformot végrehajtó, magasabb 
vállalati adókat bevezető és az egyetemeket a szegény származású diákok előtt is 
megnyitó Jacobo Arbenz Guzmán elnököt, akit sem az UFC, sem a helyi arisztokrácia 
nem nézett jó szemmel. Aggódtak azért is, nehogy a kommunisták befolyása erősödjék 
Guatemalában. Az Egyesült Államok légi támogatást nyújtott a támadáshoz, a CIA pedig 
nagyarányú dezinformációs kampánnyal túlozta el az invázió jelentőségét és 
eredményességét. Az USA támogatta néhány kereskedelmi hajó elfoglalását és bizonyos 
szárazföldi célpontok bombázását is az országban." 

Maga a terrorizmus mindkét esetben csak az államcsíny sikere után lépett a színre, 
amikor az új rendszerek letartóztatták, megkínozták és megölték az ellenzék tagjait. A 
CIA segítette az új hatalom biztonsági szolgálatának kiképzését, s a továbbiakban is 
szoros kapcsolatban maradt velük. Az iráni titkosszolgálat, a SAVAK hírhedett lett arról, 
milyen messzire elér a keze. Csupán az Egyesült Államokban 13 állandó megbízottja 
volt, akik az ott tanuló mintegy 30 ezer iráni diákot tartották szemmel. Ez a szervezet 
eleinte csupán a Tudeh tagjainak letartóztatására alakult meg, de idővel hatékony 
titkosszolgálattá fejlődött, amely amerikai segítséggel a legkorszerűbb hírszerzési 
módszerekkel dolgozhatott, s a sajtót, a szakszervezeteket, a paraszti és egyéb civil 
szövetségeket állandó megfigyelés alatt tartotta. Voltak saját börtönei is, ahol 
rendszeresen brutálisan kínozták a foglyokat. Semleges megfigyelők szerint az 1978-as 
tüntetések nyomán a SAVAK 13-15 ezer iráni állampolgárral végzett, s a súlyos sérültek 
száma meghaladta az ötvenezret. F A szervezetet működése során mindvégig támogatta 
a CIA. Az iráni államcsínyről készült CIA-jelentésből leginkább az derül ki, hogy a 
szervezet vezetői majd" mindenütt rendelkeztek a nemkívánatos személyek listájával." 


Nem volt ez másként Guatemalában sem, ahol a "kommunisták és szimpatizánsok" 
listája már a puccs előtt készen állt. A rendőrség ennek alapján tartóztatott le és ölt meg 
százakat a rendszerváltás után, mellyel a véres elnyomás időszaka köszöntött be 
Guatemalában: civil ruhás, de a titkosrendőrségnek engedelmeskedő halálbrigádok 
garázdálkodtak. Az indiánok (gyengécske) ellenállásával és a kommunizmus 
fenyegetésével megideologizált terrornak negyven év alatt mintegy 100 ezer polgár 
esett áldozatául. Az Egyesült Államok ebben a korszakban szinte mindvégig támogatta a 
guatemalai kormányt, többek között egy antiterrorista kommandó megszervezésével, 
katonai tanácsadók és felszerelés biztosításával." 


AZ AMERIKAI KORMÁNY ÉS A TERRORIZMUS 


Guatemalában az 1980-as évek elején tetőzött az állami terrorizmus és a maja indiánok 
pusztítása, éppen amikor az Egyesült Államok félig titkos kampányt indított a Sandinista 
(Fronté Sandinista de Liberación National - FSLN ) mozgalom kormányzatának a 
megdöntésére Nicaraguában, akik 1979-ben kerültek hatalomra az Amerika támogatta 
Anastasio Somoza diktátor megbuktatásával. Reagan elnök kormánya a kommunista 
befolyás erősödésétől tartott Közép-Amerikában, mivel a gerillahadviseléssel hatalomra 
jutott sandinisták is baloldali elveket vallottak. A Nemzetbiztonsági Hivatal (NSA) a CIA- 
vel karöltve kidolgozta az "alacsony intenzitású hadviselés" taktikáját, hogy a 
sandinistákat konzervatív és Amerika-barát hatalommal válthassa fel. 

Ennek az volt a lényege, hogy gerillahadsereget szerveztek a megbuktatott Somoza 
Nemzeti Gárdájának tagjaiból, illetve a sandinistáktól elpártolt Edén Pastora követőiből. 
A nemrégiben meghozott amerikai törvény a tájékoztatás szabadságáról hozzáférhetővé 
tette azokat a dokumentumokat is, melyek szerint Nicaraguában az ún. kontrákat az 
Egyesült Államok szervezte meg és irányította mindvégig. Amerikai utasításra csaptak le 
olyan "puha" célpontokra, mint a mezőgazdasági termelőszövetkezetek, s némelyiküket 
amerikai szakértők vagy kézikönyvek igazították el abban, miként éljenek a "szelektív 
erőszakkal", illetve hogyan kell "kényszerítő eszközökkel vallomásra bírni az 
ellenállókat". A kontrák nemcsak megtámadták a civileket, hanem időnként 
összeterelték és lelőtték őket. 


ALGERIA 


"A mai kiélezett vita az öngyilkos merényletek etikájáról Izraelben felidéz egy hasonló 
vitát, amely az 1950-es évek Franciaországában zajlott. Ekkoriban szakított Albert 
Camus a másik nagy egzisztencialistával, Jean-Paul Sartre-ral, aki a francia 
gyarmatosítás ádáz ellenzője volt, mivel Camus nemcsak a francia, hanem az algíri 
oldalon is elítélte az erőszak válogatás nélküli alkalmazását. Camus álláspontja 
erkölcsileg  kifogásolhatatlan volt, csakhogy, mint Sartre rámutatott, politikai 
szempontból tarthatatlan. Szerinte az elnyomás legtragikusabb következménye az, hogy 
szabadságuk védelmében olykor az elnyomottak is kénytelenek olyan brutális 
eszközökhöz folyamodni, mint amilyeneket velük szemben alkalmaznak. 

Girolamo Pontecorvo 1967-ben készült népszerű, a gerillaháborút híven bemutató, 
neorealista filmjében. Az algíri csatában van egy jelenet, amelyben Ben Hamidit, az FLN 
foglyul ejtett vezetőjét arról faggatja egy francia újságíró, hogyan adhatott parancsokat 
ártatlan francia civilek meggyilkolására. Az arab vezér - arra utalva, hogy a franciák az 
arab falvak szőnyegbombázásától és a napalm bevetésétől sem riadtak vissza - így 
válaszol: - Tudja, mit? Cseréljünk! Maguk ideadják a bombázóikat, mi meg átadjuk a 
pokolgépeinket. 

Az algíri francia hadviselés az irreguláris erők elleni küzdelem iskolapéldája volt. Az FLN 
hálózatának tönkretétele céljából francia ejtőernyősök körülkerítették a Kaszbát (Algír 
városának arab része - a ford.), és arab férfiak ezreit fogdosták össze minden konkrét 
vád nélkül. Később a franciák bírósági ítélet nélkül kínozták és ölték meg fiatal arab 
férfiak és nők ezreit. Ez a taktika ideiglenesen bevált, mert a városi gerillák szervezetét 
sikerült felszámolni... 

Algéria 1962-ben elnyerte függetlenségét... Húszezer francia áldozta értelmetlenül az 


életét azért, hogy az ország megmaradjon gyarmatnak. A másik oldalon egymillió arab 
áldozta életét a szabadságért." 

John Sanbonmatsu: Were the Battle for Jerusalem Become the Battle of Algiers? Suidde 
Rombings and Coloniaiism - Then and Now, 2002. ápr.) 


A kontrák még így sem bizonyultak eléggé hatékonynak, ezért az amerikaiak, a 
nicaraguai gazdaságot megbénítandó, maguk intéztek támadásokat például olajraktárak 
ellen, majd hagyták, hogy ezekért a kontrák vállalják a felelősséget. Intenzív 
propagandát fejtettek ki annak érdekében, hogy a kontrákat félelmetesebbnek láttassák 
a valóságosnál. Reagan elnök egyenesen arra ragadtatta magát, hogy az USA alapító 
atyáihoz hasonlította őket. Az amerikai hadsereg elaknásította a kikötőket Nicaragua 
mindkét tengerpartján, hogy megemelje a biztosítási díjakat, s ezzel lehetetlenné tegye 
az ország létfontosságú külkereskedelmét. 

Az Egyesült Államok kormányzatának más országokban is szerepe volt olyan kormányok 
megdöntésében, melyek megítélése szerint a rossz oldalra sodródtak a hidegháborúban. 
Erre volt példa 1961-ben, Kongóban Patrice Lumumba meggyilkolása, majd Joseph 
Mobutu hatalomra juttatása, akivel korrupt és zsarnoki kormányzás kezdődött az 
országban. Miután 1965-ben Szuhartóval váltották föl Szukarnót Indonéziában, 
tömeggyilkosságokra került sor, melyeknek legkevesebb félmillió (egyes becslések 
szerint egymillió) áldozata volt. 1973-ban, Chilében a CIA szorosan együttműködött a 
puccsista tisztekkel Salvador Allende kormányának megdöntése érdekében, ezért 
igyekeztek "semlegesíteni" a hatalom legfőbb támaszát, René Schneider 
hadseregparancsnokot, aki az alkotmányosság híveként a demokratikusan választott 
elnököt támogatta. Amikor a CIA-vel együttműködő tisztek egy csoportja 1970-ben 
meggyilkolta Schneidert, a gyilkosokat az USA védelmezte meg." Chilében 1837 óta ez 
volt az első politikai gyilkosság. 

A kormányváltások persze összetett folyamatok, s a külső beavatkozás többnyire 
titokban zajlik, s nem is egyetlen országból ered. A beavatkozók rendre azokra a helyi 
társadalmi és katonai erőkre támaszkodnak, amelyek elégedetlenek az adott helyzettel. 
Amerika ezekben az esetekben a bűntárs és felbujtó szerepét vállalta magára a 
terrorizmusban, amikor irányítást, pénzt és fegyverzetet, valamint kész feketelistákat 
biztosított, valamint beígérte a további támogatást is. 

A fenti eseteknél még jellemzőbb az, hogy az Egyesült Államok katonai és biztonsági 
szakemberei más országokban rendre segítették a biztonsági szolgálatok kiépítését, s 
kiképezték a helyieket a hatékony vallatásra és a "felkelőellenes" hadműveletekre. A 
hatalom birtokosai Amerikában nagyon jól tudják, milyen könnyű az így tanultakat a nép 
elnyomására és állami terrorizmusra felhasználni. 


BUMERÁNGHATÁS ÉS BIZONYTALANSÁGI TÉNYEZŐ 


Az amerikai stratégák két nagy veszélytől tartanak: a bumeránghatástól és a 
bizonytalansági tényezőtől. Bumeránghatásnak a titkos hadműveletek nemkívánatos, 
előre nem látott lehetséges következményeit nevezik. Gyakran emlegetik olyan 
szervezetek akcióival kapcsolatban, melyeket az Egyesült Államok hozott létre, később 
viszont Amerika vagy valamelyik szövetségese ellen fordultak. Jó példa erre, hogy 
Amerika pénzelte, képezte ki és fegyverezte fel a tálibokat és egyéb iszlám 
fundamentalista csoportokat Pakisztánban és Afganisztánban - még a szovjet 
agresszorok elleni harcra. Aztán a szovjet hadsereg távozott, majd maga a Szovjetunió is 
szétesett, Afganisztánban pedig a tálibok kerültek hatalomra. Amikor aztán a tálibok 
tanítványai pokolgépeket kezdtek robbantani Szaúd-Arábiában és Egyiptomban, Amerika 
azonnal a bumeránghatást emlegette: mihelyt az Egyesült Államok szövetségeseit tették 
meg célpontnak a korábban nyugati célokat szolgáló harcosok, nyugatellenes 
terroristának minősültek. Ennek a bumerángnak a hatása csak súlyosbodott, amikor a 
tálibok az Al-Kaidát is támogatni kezdték. 

A bizonytalansági tényező is elősegítheti a terrorizmust. Amikor egy nagyhatalom titkos 
beavatkozással rendszerváltást kezdeményez egy kisebb országban, akkor 
természetesen azt feltételezi, hogy az új katonai kormányzat a nagyhatalomtól átvett 
biztonsági módszerek segítségével képes lesz majd meg is őrizni hatalmát. Ám a 
frakcióharc, a tapasztalatlanság és a számos belpolitikai feszültség mind a stabilitás 


ellen dolgozik. Jó példa erre, amikor Amerika 1970-ben Szihanuk herceg ellenében Lon 
Nolt segítette hatalomra Kambodzsában: a stabilitásra való törekvés hozzáidomult a 
bumeránghatáshoz és az elnyomáshoz. Amerika érdeke az ilyen esetekben mindig az 
volt, hogy egyre több támogatást nyújtson az új kormányzat elnyomó apparátusának és 
elnézze, sőt olykor szándékosan támogassa a terror alkalmazását. 


A TERROR MINT TANANYAG 


A CIA-nek volt két titkos kézikönyve a latin-amerikai katonák és titkos ügynökök 
továbbképzésére a vallatás művészetéből. Az egyiknek ,KUBARK — vallatás az 
elhárításban" (1963) volt a címe, a korszerűsített változatnak pedig "Az emberi erőforrás 
kihasználásának kézikönyve" (1983). Mindkettőt kivonták a titkosítás alól 1997 
januárjában, miután a Eaiítimore Sun a tájékoztatás szabadságáról hozott törvényre 
hivatkozva perrel fenyegetőzött. A Sun 1997. január 27-én az alábbi címmel közölt le 
cikket három szerző tollából: ,A CIA oktatta a kínvallatást". A Sun kiemelte az 1963-as 
kézikönyvnek azt a részletét, hogy kínzókamra tervezésekor "az elektromos vezetéket 
előre fel kell mérni, hogy szükség esetén rendelkezésre álljanak transzformátorok vagy 
egyéb áramátalakító berendezések". A Sun megállapította, hogy erre csakis "a foglyok 
elektromos árammal való kínzása érdekében" lehetett szükség. 

Volt az 1963-as kézikönyvnek egy hírhedett, 22 oldalas fejezete "Ellenállók kényszerítő 
vallatása az elhárításban" címmel, amelyben többek között ez áll: "a drogokat (és az 
ebben a fejezetben tárgyalt egyéb segédeszközöket) nem szabad rendszeresen 
alkalmazni a megtörés utáni vallatás során. Ezeknek célja a fogoly megtörése, tehát 
eljuttatása az ellenállás állapotából a kooperációba. Mihelyt erre a váltásra sor került, a 
kényszerítő eljárásokat be kell szüntetni — részint erkölcsi megfontolásból, részint mert 
a továbbiakban fölöslegesek, és akár nemkívánatos hatásuk is lehet." 

(Tom Blanton: The CIA in Latin America, Nemzetbiztonsági Hivatal archívuma, Book No. 
27) 


ÁLLAMI TERRORIZMUS A HIDEGHÁBORÚ ÓTA 


A második világháborút követő négy évtizedben mind az amerikai állami terrorizmus, 
mind a terrorizmust alkalmazó más államok támogatása a hidegháborúval és annak 
egyik fő jelszavával, a "fékentartás" (mármint a Szovjetunió fékentartása - a ford.) 
politikájával függött össze. A hidegháború óta számos diktatórikus kormányt választott 
kormányzat váltott fel, így Dél-Amerika déli részén, Közép-Amerikában, Dél-Afrikában és 
Indonéziában is. Ezt nemcsak a népi mozgalmak hatékonysága tette lehetővé, hanem az 
is, hogy az Egyesült Államok immár kevesebb támogatást nyújtott az elnyomó 
kormányzatoknak. Hasonlóképpen a vasfüggöny túloldalán is (a Szovjetunió 
széthullásával és Kelet-Európa szovjet irányításának megszűntével) mintegy húsz 
országban szűnt meg az állami terrorizmus az NDK-tól egészen Kazahsztánig. 

Az állami terrorizmus azonban továbbra is valóság és potenciális veszély. Ilyen a ruandai 
mészárláson kívül Robert Mugabe elnyomó politikája Zimbabwében, valamint az oroszok 
politikája a csecsenekkel szemben. Nem lehet tehát az elmúlt időszak állami 
terrorizmusát teljesen a hidegháború nyakába varrni. Az Egyesült Államok ugyan már 
kevésbé hajlamos a terrorista államok támogatására, mint a hidegháború alatt, de a New 
York és Washington elleni merényletek egy új lehetőséget vetettek fel. Az antiterrorista 
harc ürügyén és az "aki nincs velünk, ellenünk van" jelszavával az USA könnyen 
támogathat olyan állami terrorakciókat, melyek az adott ország saját népe vagy egy 
szomszédos állam ellen irányulnak. Oroszország (Csecsenföldön), Pakisztán (Kasmírban), 
Üzbegisztán, Tádzsikisztán és Kirgizisztán példája is ebbe a mintába illik bele. ?? 

Az a lehetőség, hogy az Egyesült Államok a jövőben is fog támogatni a terrorizmus 
eszközével élő államokat vagy szervezeteket, egy súlyosabb kérdést is fölvet: vajon az 
azóta megszűnt hidegháború dinamikájával magyarázható-e ez, vagy a Nyugat globális 
gazdasági érdekeivel? Másképpen fogalmazva: az antikommunizmussal inkább, vagy az 
imperializmussal? Nem lehetséges-e, hogy az új, a "jó demokraták" és "gonosz 
terroristák" ellentétéről szóló ideológia tudatos leplezése csupán annak a törekvésnek, 
amely támogatja a globalizációs törekvésekkel egyetértő kormányokat és politikákat 


még akkor is, ha azok elnyomják a hiteles népi mozgalmakat? Nem fog-e hasonló 
logikához folyamodni például Oroszország, és saját egykori érdekszférájában támogatni 
a terrorizmust? 

A jelenleg is folyó állami terrorizmus és annak további lehetősége nem meglepő, ha a 
kormányok fokozódó fegyverkezési szintjét tekintjük. Éppen elegendő fegyverhez és 
robbanóanyaghoz juthatnak a gengszterbandák, terrorista szervezetek, 
gerillahadseregek, üzleti vállalkozások, sőt magánszemélyek is, de mindez eltörpül az 
állami arzenálok mellett. Ráadásul minden kormányzat egyik legfontosabb szempontja 
az, hogy megvédje hatalmát riválisaival és ellenségeivel szemben. Nem csoda, ha a 
hatalmon lévők erős kísértést éreznek rá, hogy pénzüket és ismereteiket terrorizmusba 
fektessék, s ilyen eszközökkel is próbálják megszilárdítani hatalmukat. 

Az adott körülmények között szinte már az a meglepő, hogy a jelenlegi hatalmak milyen 
kevéssé élnek a terrorizmus eszközével, ami talán a bumeránghatás félelmével 
magyarázható. A szabadságjogokért és a kormánytevékenység . átláthatóságáért 
folytatott politikai küzdelem kétségkívül eltántoríthat politikusokat a terrorizmustól, s 
erősítheti a nyílt politizálás kultúráját. 


EGYES KORMANYOK ES AZ AL-KAIDA FEGYVERKEZESE 


Az alábbi közleményből arra lehet következtetni, hogy az AlI-Kaida évente legfeljebb 200 
millió dollárból finanszírozza a működését, s ennek csupán a felét költi a 
hadműveletekre. Ha ezt a lentebb megadott katonai költségvetésekhez viszonyítjuk, 
kiderül, hogy a terrorszervezet hadi kiadásai az Egyesült Államokénak a négyezred, 
Szudánénak a hatodrészét teszik ki. 

Az  ENSZ-közlemény szerint, mely meg nem nevezett kormánykörökre és 
terrorszakértőkre hivatkozott, legálisnak álcázott üzletek továbbra is folynak az Al-Kaida 
javára Észak-Afrikában, a Közel-Keleten és Ázsiában másutt, de Európában is, különböző 
becslések szerint 30-300 millió dollár értékben. Az AI-Kaidának vannak befektetései 
Mauritiuson, Szingapúrban, Malajziában, a Fülöp-szigeteken és Panamában, s 
azonosítatlan bankszámlái Dubaiban, Hongkongban, Londonban, Kuala Lumpurban és 
Bécsben. Egyesek évi 156 millióra becsülik az  Al-Kaida számláira átutalt 
magánadományok összegét, s ez állítólag "nem mutat csökkenő tendenciát". 

(Evelyn Leopold, Reuters, 2002. aug. 29.) 

Az USA Honvédelmi Tájékoztató Központja szerint az alábbiakban becsülhetők meg az 
évi katonai kiadások néhány országban: 


Egyesült Allamok 396 milliárd $ Törökország 5 milliárd $ 
Oroszország 60 milliárd Pakisztán 3 milliárd 
Szaúd-Arábia 27 milliárd Kolumbia 2 milliárd 
India 16 milliárd Fülöp-szigetek 1 milliárd 
Izrael 9 milliárd Kuba 700 millió 
Spanyolország 7 milliárd Szudán 600 millió 

4. ERKÖLCS ÉS TÖRTÉNELEM 


Mióta Bush elnök meghirdette a terrorizmus elleni háborút, a világ szinte 
minden országában burjánzik az antiterrorista retorika, konferencia, 
publikáció, karikatúra és törvényhozás. Sokan akarják meggyőzni a 
közvéleményt arról, hogy ez fontos dolog. Ha áttekintjük az ennek 
alátámasztására felhozott, részint erkölcsi, részint történelmi érveket, 
könnyebben kialakíthatjuk a saját álláspontunkat. 


A leghangosabb megnyilvánulásokok a terrorizmusról általában erkölcsi kérdéseket 
feszegetnek. Van mit mondaniuk a terroristáknak éppúgy, mint az antiterroristáknak, s a 
szembenállást mindkettő igyekszik a jó és a rossz harcaként feltüntetni. Mind a 
terrorizálok, mind az áldozatok úgy érzik, ők állnak a jó oldalon. Ennek rövid távon van 
némi politikai haszna: a szónokon látni, hogy rendkívül erkölcsös álláspontot foglal el, a 
hallgatóság meg úgy értelmezheti a retorika általánosságait, ahogyan éppen akarja. Ez 
a taktika hosszú távon azonban nem válik be, mert éppen az erkölcsi kérdéseket nem 
világítja meg, csupán meglévő előítéletekre játszik rá, s kerüli a terrorizmus okairól és 
következményeiről folytatott nyílt vitát. 

A terrorizmus erkölcsi elítélésében három alapgondolatot különböztethetünk meg: van 
egyfelől az erkölcsi közösség, aztán az emberi jogok, végül a tettek következménye. 
Könnyebb megérteni és állást foglalni is, ha tisztázzuk, milyen alapelvekről is van szó. A 
tisztánlátást tovább nehezíti, hogy a vita részben arról folyik, melyik a megfelelő erkölcsi 
alap, míg a kommentátorok ezeket gyakorta váltogatják aszerint, hogy "mirólunk" vagy 
az ellenségről van szó. 


Erkölcsi közösség 


Mind a terrorizmus vállalása, mind annak elutasítása az erkölcsi közösség érzetéből 
fakad, egy olyan közösségéből, melynek tagjai készek egymást megvédelmezni. Az 
érzést a közösség múltjáról szóló történetek táplálhatják, melyekben igen nagy szerepet 
kaphat a terrorizmus és az ellene folytatott harc. Az Egyesült Államok alapításának 
történetéhez például egyaránt hozzátartoznak a gyarmati időszak indián háborúi, illetve 
az angolok elleni függetlenségi harc. A reguláris hadviseléshez mindkét esetben 
terrorizmus is párosult. Gyilkos bandák egész családokat irtottak ki, és falvakat égettek 
fel. Hasonlóképpen Izrael történetében egyaránt benne van a holokauszt során 
elszenvedett terror és az állam megalapításához kapcsolódó terrorista akciók: a 
honfoglaláshoz az őslakó palesztinok falvaiban elkövetett mészárlások is társultak. A 
jeruzsálemi Dávid Király Szállónál elkövetett bombamerényletnek több tucat brit 
áldozata volt, ami hozzájárult ahhoz, hogy a britek visszavonják csapataikat, s az 
izraeliekre bízzák a terület fölötti ellenőrzés megszervezését. A mai India és Pakisztán is 
vérben született: miután az eredeti angol gyarmatot kettészakították, számos hindut 
legyilkoltak Pakisztánban, illetve muszlimot Indiában, bár ennél a kölcsönös 
terrorizmusnál is több áldozata volt annak az erőltetett lakosságcserének, melynek 
során 14 millió ember vándorolt át a határ "megfelelő" oldalára. 

Ha Palesztina is elnyeri egyszer államiságát, születésében nagy szerepe lesz a 
terrorizmusnak. Az ír, baszk, korzikai, tamil, kurd, albán és egyéb függetlenségi 
mozgalmak is abban hisznek, hogy adott körülmények között igazolható a civilek elleni 
erőszak, ha ez az önálló államiság elnyerésének a feltétele. Algériában, Angolában, 
Kenyában a terrorizmus is nagyban hozzájárult a nemzeti függetlenség 
megteremtéséhez. Franz Fanon, a gyarmatosítás és a hamis felszabadítás nagy bírálója 
1959-ben azt mondta, hogy a telepesek elleni támadások segíthetnek összekovácsolni 
egy népet, melyet a gyarmati elnyomás brutalitása megosztott. Fanon szerint az 
erőszakos - eleinte kétségbeesett és szervezetlen - küzdelem fokozatosan 
megteremtheti az egység érzetét a parasztok, munkások és városi munkanélküliek 
között, s együtt aztán működőképes politikai közösséget alkothatnak.? 

Fanonnak volt némi igaza, hiszen ma, több mint 40 évvel később megállapíthatjuk, hogy 
a nemzeti érzést ma már nemcsak a háború, hanem a terrorizmus is erősítheti a közösen 
vállalt véráldozat révén. Az mindazonáltal kérdéses, hogy mennyire lehet értelmes 


politikát alapozni a terrorista hagyományokra, vagyis Fanon alábecsülte a terrorizmus 
pusztító hatásait. Az olyan mai nemzetállamok, mint Algéria, amelyek a kölcsönös 
erőszak ördögi körében születtek meg, nem bizonyultak annyira működőképesnek 
politikailag, mint azok, amelyek a tárgyalóasztalnál nyerték el függetlenségüket. 

Az állami terrorizmusnak is leggyakrabban alkalmazott ideológiája a nemzet erkölcsi 
közösségére való hivatkozás. Amikor a náci németek zsidókat, romákat és melegeket 
gyilkoltak, ezt az "árja" nép védelmeként tüntették fel a faji és erkölcsi degenerálódás 
ellen. Hasonló ideológia állt a Kambodzsában, Ruandában vagy Boszniában folyó etnikai 
tisztogatások mögött is. Sztálin az orosz "haza anyácskán" kívül a nemzetközi 
munkásosztály közösségére hivatkozva is irtotta az ellenségeit. 

Az erkölcsi közösség érzése meghatározza a terrorizmusra adott választ is, miként a "jó 
közösség" védelmében folytatott háborúval is gyakran indokolják az államhatalom 
rendkívüli . megnövelését. Az amerikai kommentátorok gyakran kifejezik a 
felháborodásukat afölött, hogy a terroristák éppen a demokratikus szabadságjogokkal 
visszaélve követik el halálos támadásaikat, s úgy állítják be őket, mint a közerkölcs 
különösen elvetemült ellenségeit, akik ezáltal kizárták magukat a közösség tagjait 
megillető jogokból. Az amerikai kormány mindenféle gyakorlati következtetést vont le 
ebből az erkölcsi álláspontból. A hazafiságról szóló törvény értelmében a szövetségi 
hatóságoknak jogukban áll idegen állampolgárokat minden vád nélkül fogva tartaniuk. 
Ezt az indokolja, hogy ők nem tartoznak az amerikaiak közösségéhez, márpedig az 
alkotmány csak ennek tagjait védi, és őket sem mindig: ha a hatóság arra gyanakszik, 
hogy egy amerikai állampolgár együttműködött az Al-Kaidával vagy bármilyen más 
ellenséggel, akkor "kollaboránsnak" minősíthető és fogva tartható, amíg az adott 
konfliktus véget nem ér. Az ilyen személy tehát eljátssza a közösséghez tartozásból 
eredő jogait, s a hatalom megvonja tőle az alkotmány biztosította védelmet. 

Az olyan politikai vezetők, akik szerint államuk hadat visel a terrorizmus ellen, 
elmerészkedhetnek a harcban odáig, hogy az ellenséggel kapcsolatban álló civileket 
öletnek meg. Egyesek szerint például Izrael hadviselése a palesztinok ellen már átlépte 
azt a határt, amely a törvényes antiterrorizmust elválasztja az állami terrorizmustól. 
Számos izraeli elkötelezettsége hazájának védelme iránt abból a meggyőződésből fakad, 
hogy Izrael modern államát a zsidók kiszolgáltatottságának megszüntetése végett 
hozták létre - arról a kiszolgáltatottságról van szó, amely a holokausztot lehetővé tette 
Európában. Izrael honvédelmi politikájának számos támogatója úgy véli, hogy ez a 
körülmény kellőképpen indokolja a rendkívüli intézkedéseket. 

Nem sokban különbözik ettől a palesztinok érvelése sem, hiszen ők is azt a jogot 
hangoztatják, hogy önálló állam védelmére van szükségük ősi szülőföldjükön. Harcukat 
válasznak fogják föl földjük elrablására, amire Izrael megalapításához volt szükség, de 
ezzel őket fosztották meg a nemzetállam alakításának jogától. Számos család őrzi az 
iratokat, melyek a földhöz való jogukat bizonyítják, s megvan még számos lerombolt ház 
kulcsa is. A Jordán bal partján élő palesztinok harcát az izraeli megszállás 
megaláztatásaitól és keserveitől való szabadulás vágya is szítja. Az pedig, hogy az izraeli 
hadsereg óriási technikai és erőfölényben van velük szemben, számos palesztin szerint 
indokolttá teszi az izraeli civilek elleni akciókat is. 

Ma számos politikai mozgalom szerint csakis a vallás lehet egy erkölcsi közösség szilárd 
alapja, miként minden vallásban is benne rejlik a hit politikai megtámogatásának 
lehetősége. A vallások nagy igazságokat szögeznek le a jó és a rossz kérdéséről, s 
lefektetik az emberi kapcsolatok szabályait. Minél erősebbnek érzi a közösség ezeket a 
parancsokat, s minél veszedelmesebbnek látja a gonosz erőit, annál erősebb az 
ösztönzés a hit politikai formába öntésére, ami magában foglalhatja az ellenség 
elsöprésére és a hit védelmére irányuló erőszakot is. A politikai vallások hívei, akik 
rengeteget vitatkoznak a vallási tanokon, abban rendre egyetértenek, hogy a világi 
politika erkölcsileg korrupt. Megdöbbentően hasonló módon szokták elítélni a 
világhatalmat bitorló, anyagias ellenséget. Bizonyos fajta keresztény vagy iszlám 
eszméket valló csoportok ugyanígy utasítják el az állítólagos zsidó-kommunista- 
kapitalista-szabadkőműves "összeesküvést", melynek élén szerintük az USA kormánya 
és az ENSZ áll. 

Konfliktushelyzetekben az erkölcsi közösséghez tartozás gyakran a hadba vonulás fő 
igazolása. Ilyen alapon nyilvánította ki ifj. Bush is az Egyesült Államok jogát arra, hogy 
lesújtson a terrorista államokra és csoportokra. Hiszi, hogy az amerikai erkölcsi közösség 


ellenségeivel folytatott harc igenis védelmi jellegű és igazságos. Ha pedig egy 
kormányzat vagy csoport a saját véleménye szerint az általa képviselt közösség 
védelmében folytat háborút, innen már igen kis lépés rábólintani olyan fegyverek 
bevetésére, amelyek sok civillel is végezni fognak, vagy a foglyok kínvallatására, ha 
fontos információkról van szó, esetleg egy öngyilkos merénylő bevetésére is. Az Oszama 
bin Laden meghirdette dzsihád túl van ezen a kis lépésen, mióta a terrorista vezér 
meghirdette a küzdelmet nemcsak az amerikai katonaság, hanem a civil lakosság ellen 
is. Az ilyen nyilatkozatoknak persze gyakorta inkább csak elvi, mint gyakorlati 
jelentőségük van, mindazonáltal a céljuk az erkölcsi közösség érzetének megerősítése a 
követők között. 

Az adott csoporthoz való erkölcsi odatartozás természetesen valódi érték is lehet, hiszen 
megkönnyítheti a közösség tagjainak együttműködését és törvényesítheti a hatalmat. 
Esetleg arra is adhat alapot, hogy más közösségek jogait elismerjék. Az igazán 
következetes hazafinak például el kell ismernie, hogy más népeknek is joguk van a 
maguk hazájához. Az effajta kölcsönösség lehetne a legjobb alapja a konfliktusok 
megoldásának. A palesztinok és a zsidók például megegyezhetnének az "egy föld, két 
állam" elve alapján. Mindkét félnek van erkölcsi joga önálló államra, önálló 
kormányzattal és saját területtel azon a földön, amelyen a nagyhatalmaknak sikerült 
egyetlen tollvonással összezsúfolniuk Izraelt és Palesztinát. Kérdés, hol vonják meg a 
belső határt, és miként garantálják a kölcsönös biztonságot. Az erkölcsi közösség 
ragaszkodása bizonyos területekhez persze megnehezíti a megoldást. A Jordán nyugati 
partján élő számos zsidó gondolja úgy, hogy ehhez a földhöz ősi, istenadta joga van, s 
ha a palesztinoknak haza kell, az csakis másutt lehet. 

Ezzel szemben egyes palesztin szervezetek, így a Hamasz is Izrael minden területi 
igényét jogosulatlannak tartják. Szerintük a zsidóknak kellene valahol másutt hazát 
teremteniük, nem azon az araboktól ellopott földön, melyet ma elfoglalnak. Az erkölcsi 
közösség kivetítése egy adott területre szerte a világon igen sok konfliktus békés 
rendezésének gátja és a terrorizmus szülője. 

Akik a politikai értékeiket a kereszténységből vagy az iszlámból merítik, azaz valamelyik, 
az egyetemesség igényével fellépő világvallásból, könnyen úgy hihetik, hogy az ő 
erkölcsi szabályaik a világon minden emberre érvényesek, függetlenül kinek-kinek a 
maga hitétől. Az ilyen vakbuzgó hívők szerint a hitetlenekre rákényszeríteni az igaz 
erkölcsöt Istennek tetsző cselekedet. Annak idején a gyarmati tisztviselők azzal az 
indoklással sajátították ki a bennszülöttek földjeit, és dolgoztatták őket ingyen, hogy a 
keresztény civilizációt terjesztik, vagyis azon a jogon, mellyel a fejlettebb közösség a 
primitívebbel szemben szerintük eleve rendelkezik. 


A HAMASZ ALAPOKMANYABÓL 


Az Iszlám Ellenállási Mozgalom szerint Palesztina földje iszlám wagf (hitbizomány), 
melyen a muszlimok nemzedékeinek kell élniük egészen az Utolsó ítélet napjáig. 
Talpalatnyit sem szabad belőle eladni vagy föladni. 

Az Iszlám Ellenállási Mozgalom felfogásában a nacionalizmus a vallási hit része, és a 
nacionalizmus lehető legfontosabb ügye az, amikor ellenség lép muszlim földre. Vele 
szemben az ellenállás minden mohamedán férfi és nő szent kötelessége. Akármelyik nő 
vállalhatja ezt a harcot akár a férje engedélye nélkül is, vagy a szolga a gazdája 
engedélye nélkül. 

Mivel Palesztina földjét a zsidók bitorolják, magasra kell emelni a dzsihád zászlaját. 
Ehhez szükség van az iszlám tudatosság terjesztésére a tömegek között, minden 
szinten. 

Szükséges, hogy a tudósok, professzorok és tanárok, írók és újságírók és minden tanult 
ember, de különösen az ifjak és az iszlám mozgalmak sejkjei részt vállaljanak a tömegek 
tudatra ébresztésében. 

A kölcsönös társadalmi felelősség azt jelenti, hogy mind anyagi, mind erkölcsi 
segítségben kell részesíteni a rászorulókat, és részt kell vállalni a feladatok 
teljesítéséből. Az Iszlám Ellenállási Mozgalom tagjai tekintsék a tömegek érdekeit a saját 
érdekeiknek, s ezeknek elsajátításán és  megtartásán erejüket nem kímélve 
fáradozzanak. Meg kell akadályozniuk a jövendő nemzedékek jövőjének kockára tételét, 
s minden mást is, ami a társadalomnak kárára van. Az ellenség már hosszú ideje nagy 


ravaszsággal és ügyességgel fáradozik azon, amit idáig el ért. Hatalmas anyagi 
forrásokat halmozott föl annak érdekében, hogy álmait megvalósítsa. Megvásárolta az 
egész világsajtót, minden hírügynökséget, könyvkiadót, rádióadót és más médiát. Ő állt 
a nagy francia forradalom és a kommunista forradalom mögött, miként a legtöbb mai 
forradalom mögött is. A pénzén titkos társaságokat alapított, így a szabadkőművességet, 
a Rotary és Lion klubokat a világ minden részén azzal a céllal, hogy szabotálja a 
társadalmat, és előmozdítsa a cionista érdekeket. A pénzzel nyomást gyakorolt az 
imperialista társadalmakra, és számos ország gyarmatosítására ösztönözte őket, hogy 
azokat kizsákmányolják és korrumpálják. 

Ők álltak az első világháború mögött, melynek során az iszlám kalifátus elpusztult. Ők 
álltak a második világháború mögött is, melyből ismét csak meggazdagodtak a 
fegyverkereskedelem révén, s ezzel a gazdagsággal ismét csak államuk alapítását 
egyengették. Ők kezdeményezték a Népszövetség felváltását az ENSZ-szel, hogy annak 
Biztonsági Tanácsán keresztül uralhassák az egész világot. 

A cionisták étvágya végtelen. Palesztina után szeretnék behabzsolni a Nílus és az 
Eufrátesz közötti egész területet is. Amikor pedig azt is már csontig rágták, újabb 
földekre nő meg az étvágyuk, és így tovább a végtelenségig. Tervük benne van "A Cion 
bölcseinek jegyzőkönyvé"-ben, s mai magatartásuk bizonyítja, hogy mindaz, amit 
mondunk, igaz. 

(www.mideastweb. org/hamas) 


Az iszlám kulcsszava, a "dzsihád" összetett jelentésű szó, de a lényege a "küzdelem". 
Utalhat az egyén küzdelmére is, amelyet az iszlám teljes igazságának befogadásáért 
folytat. 


A DZSIHAD 


A , dzsihád" szó küzdelmet jelent. Eredeti jelentése belső, lelki harcra utal, melyet az 
ember azért folytat, hogy megszabaduljon a rossz cselekedetektől és hajlamoktól, s 
kitartóan próbáljon erkölcsösebben élni. Mivel azonban az iszlám nem korlátozódik az 
egyénekre, hanem kiterjed a társadalom, általánosabb értelemben pedig az egész 
emberiség jólétére is, az egyén nem zárkózhat el attól, ami szűkebb közösségében és a 
világban zajlik; a Korán előírja a muszlim hívőknek, hogy élvezzék a jót, de akadályozzák 
meg a rosszat. Ez a kötelesség nemcsak a muszlim hívők közösségére vonatkozik, 
hanem az egész emberiségre is, amely a Korán szerint Isten helytartója a földön. A 
muszlimok azonban különösképpen nem bújhatnak ki ez alól a kötelezettség alól, még 
ha mások megteszik is. Ennek számos módszere lehetséges, a modern világban 
mindenféle törvényes, diplomáciai, gazdasági és politikai eszköz elképzelhető. Ha 
azonban mindez nem elegendő, akkor az iszlám nem zárja ki az erőszakot sem a rossz 
elleni küzdelem eszközei közül. A kollektív biztonság és kollektív beavatkozás ENSZ- 
alapokmányban lefektetett alapelvének előfutára megtalálható a Koránban is, amikor 
előírja, hogy mindig a békére kell törekedni, ám ha az egyik fél nem tesz le az 
agresszióról, akkor a másiknak is harcolnia kell ellene, amíg vissza nem tér isten útjára. 
A katonai akció tehát a dzsihádnak csak egy része, nem az egésze. Mohamed próféta is 
azt hangoztatta egy hadjáratból hazatérve: "Ma visszatértem egy kis dzsihádból 
(háború) a nagy dzsihádhoz (önfegyelem és Önnevelés). 

(www. unn. ac. ukzfsocleties/islamic/index) 


Egyes muszlimok értelmezésében jelentheti az iszlám erőszakos védelmezését is a 
hitetlenekkel, illetve az iszlám hamis változatainak hívőivel szemben. A keresztes 
hadjáratok és az inkvizíció során a keresztények is ugyanilyen erőszakosan védelmezték 
a maguk vallásfelfogását, és folyamodtak a terrorizmus eszközeihez. Annak a számos 
embernek viszont, aki kívül áll ezeknek a vallásos "igazságoknak" a körén, az 
egyetemesség érvénye hamisnak és eleve agresszívnek tűnik. Az általuk vallott erkölcsi 
értékek nagy, de persze szintén nem egyetemes érvényű közösségek értékei. 


A CHRISTIAN IDENTITY POLITIKÁJA 


Elohim Cityben vagyunk, Oklahoma keleti részén, az Ozark-fennsík egy isten háta 
mögötti vallásos településén. A kis közösség vezetője egy kanadai származású, volt 
mennonita prédikátor, a szakállas Robert Millar. Hetvenöten élnek itt férfiak, nők, 
gyerekek, mind a Christian Identity ("keresztény azonosságtudat") hívei. 

A mozgalom hívei újraértelmezték a teremtés bibliai legendáját, s ebben találták meg a 


TAP a 


Úr "a maga képére és hasonlatosságára" alkotott. Ádám eszerint nem egyszerűen az 
első ember, hanem az első fehér ember volt. A CI! értelmezése szerint a kígyó - fehér 
embernek álcázva magát - bejut az Édenkertbe és elcsábítja Évát, aki így a Sátán 
gyermekét hordozza méhében: Káint. A "keresztény azonosak" őt tartják a zsidók 
ősének. A nyugati kultúrában nem újdonság a zsidók démonizálása, ám a mai rasszisták 
számára a Christian ldentity azt a megnyugtató állítást tartogatja, hogy a zsidóság "a 
Sátán magva". Ők a maguk bizonyítékát még hitelesebbnek tartják, mint a , Cion 
bölcseinek jegyzőkönyvé"-t - ez a XIX. századi hamisítvány a zsidók világméretű 
összeesküvését akarta bizonyítani. A CI egyenesen a Bibliára vezeti vissza a maga 
antiszemitizmusát és rasszizmusát. 

A Christian Identity ritkán áll szóba a sajtóval, viszont ideológiai támogatást nyújt az 
olyan szervezeteknek, mint az Aryan Nation ("árja nemzet"), mely Amerika nyugati 
hegyvidékéről szeretné száműzni a nem fehéreket, valamint a Midwestern Posse 
Comitatus nevű militáns földalatti csoport, melynek elképzelése szerint a helyi seriff 
testesíti meg a főhatalmat, valamint azok a Freemen ("szabadok") csoportok, melyek 
sakkban tartották 1996-ban a hatóságot Montanában. 

A CI a hétköznapok szintjén menedéket biztosít a mozgalom aktivistáinak az ország 
számos pontján, az észak-idahói Hayden Lake-től az Oklahoma és Arkansas határán 
fekvő Elohim Cityig. 

(James Ridgeway, Institute for First Amendment Studies, 1997. júl./aug.) 


Az erkölcsi közösség fogalma általában feltételez egy vitathatatlannak tekintett axiómát, 
amely mindenféle eszközt szentesíthet: ha mi vagyunk a jók, akkor minden ellenfelünk 
csak rossz lehet. Ebből az alapállásból minden konfliktus elvezet a kívülállók 
elutasításához, gyakran pedig a háborúsághoz is. Aki nincs velünk, az ellenünk van. És 
nem kell különbséget tenni vezetők és követőik, katonák és civilek, felbujtók és 
(többnyire akaratlan, de legalábbis tudatlan) követők között. Ebben a leegyszerűsített és 
eltorzult világban igen könnyű megideologizálni a terrorizmust azokkal szemben, akik az 
"igazi erkölcsi közösségen" kívül állnak. Így lesznek erkölcstelen módszerek az erkölcs 
védelmezőivé. 


Egyetemes jogok 


Egy nyitottabb erkölcsi felfogás szerint sokféle különböző, egymással versengő erkölcsi 
közösség is létezhet egyszerre. Ez a felfogás a politikai legitimitást nem köti konkrét 
valláshoz vagy kultúrához, és egyéni szabadságjognak tekinti az ilyenek közötti 
választást. Az erkölcsi kérdéseket pedig nem egy adott közösség nézetei, hanem 
egyetemes értékek alapján dönti el. 

Az Egyesült Államokban néhány befolyásos értelmiségi nyilatkozatot tett közzé a 
szeptember 11-i terrorakció gonoszságáról és a tettesek ellen meghirdetett háború 
igazságáról, az egyetemes erkölcs nevében. Szerintük az Egyesült Államoknak 
védelmeznie kell az olyan alapelveket, mint az állampolgári szabadság, a 
vallásszabadság és az egyes emberek biztonsághoz való joga. A háború erkölcsileg 
szükséges, ha ártatlan embereket kell megvédelmezni, akiket támadás fenyeget, és 
önerőből nem képesek védekezni ellene. Az ilyen háborút is csak legitim hatalom 
folytathatja, és az is csupán a veszéllyel arányos mértékben folyamodhat erőszakhoz. A 
nyilatkozat leszögezte, hogy az Egyesült Államoknak nem minden kulturális értéke, 
társadalmi tendenciája és politikai célkitűzése érdemes a támogatásra, de az alapvető 
amerikai értékek változatlanul és egyetemesen érvényesek. Ezeket az értékeket 
terroristák ellen megvédelmezni igazságos háború. De az ilyen háború sem vehet célba 
civileket, ugyanakkor ártatlan áldozatok mindig is lesznek. 

A fenti érvelés elvont értelemben igen meggyőzően hat. Egy emberi jogok iránt 


elkötelezett világi állam igenis kerülhet olyan helyzetbe, hogy meg kell védelmeznie 
ezeket a jogokat. A gyakorlatban az érvelésből konkrét politikai döntések is következnek. 
Ahogyan a Wa// Street Journal szerkesztője, Robert Hartley fogalmazta a lap 2002. június 
17-i számában, az Egyesült Államok hívei szerint az országnak lehet sok hibája, mégis "a 
jó erejét képviseli a világon". Úgy tűnik, hogy a nyilatkozat aláírói egyetértenek azzal, 
amit Bush elnök mondott a West Point-i katonaiskola kadétjainak 2002. június 1-jén: - 
Amerika nem akar birodalmat teremteni, és utópiákat sem kerget. Mi csupán ugyanazt 
kívánjuk másoknak is, amit magunknak: erőszakmentes, biztonságos életet, a szabadság 
örömeit és a jobb élet reményét. 

Bush mindazonáltal elveszíthette a nyilatkozat némelyik aláírójának rokonszenvét, 
amikor ugyanebben a beszédében azt is kijelentette: kormánya fenntartja magának a 
jogot, hogy támadást indítson bármely olyan kormány vagy szervezet ellen, amelyik 
akár az Egyesült Államokat, akár valamelyik szövetségesét fenyegeti. Fölmerül az a 
kérdés, kinek áll jogában meghatároznia az egyetemes emberi jogokat, illetve 
kikényszerítenie azok érvényesítését. Az Egyesült Államok rendre nem ismeri el a 
nemzetközi szervezeteknek ezt a jogát. . 

Így aztán éppen azok az egyetemes jogok, melyekért az Egyesült Államok harcol, 
szolgáltatják az alapot a terrorizmus elleni háború kritikájához is, gyakran éppen 
amerikai állampolgárok részéről. Ők is elfogadják a demokratikus kormányzás, valamint 
a polgári és emberi jogok alapját képező alkotmányos és erkölcsi alapelveket, de 
ezekből eltérő politikai következtetést vonnak le, és úgy látják: mindent összevetve az 
Egyesült Államok mégsem a jó letéteményese a világban. Az olyan kritikusok, mint 
Noam Chomsky, előszeretettel sorolják az ellenbizonyítékokat: a választott kormányzat 
megdöntése Iránban, Guatemalában, Indonéziában és Chilében, a kontrák kiképzése és 
finanszírozása Nicaraguában, Szuharto támogatása Kelet-Timor sok emberáldozattal járó 
elfoglalásában, anyagi segítség Szaddam Huszeinnek az iraki kurdok elleni gáztámadás 
során, végül együttműködés Pakisztánnal és Szaúd-Arábiával a tálibok kiképzésében és 
felfegyverzésében az afgán kormány megdöntése végett. Chomsky szerint a világ 
legerősebb . hatalma rutinszerűen folyamodik erőszakhoz gazdasági érdekeinek 
védelmében, s ennek során éppen hogy megfosztja a világ népeinek többségét "a jobb 
élet reményétől". Végkövetkeztetése szerint a legtöbb, amit az Egyesült Államok tehetne 
a terrorizmus felszámolásáért, az, hogy ő maga nem vesz részt benne. 


AMERIKAI ÉRTELMISÉGIEK A HABORU MELLETT 


Miért harcolunk? 

A háborúnak erkölcsi igazolást keresni annyi, mint megvédeni az igazságos alapokon 
álló civil társadalom és világközösség lehetőségét. 

Az igazságos háború elve kimondja, hogy az agresszív és terjeszkedő háború sohasem 
lehet igazságos. Nem lehet háborút viselni a nemzeti dicsőség növeléséért, múltbeli 
sérelmek megtorlásáért, területi nyereségért vagy bármely más, nem honvédelmi 
jellegű célból. 

A háború elsődleges erkölcsi igazolása az ártatlanok védelme valamely meghatározott 
ártalom ellen... Amikor egyértelműen bizonyítható, hogy ártatlan emberek, akik 
önmagukat nem képesek megvédelmezni, súlyos kárt szenvednek, hacsak erővel meg 
nem állítják az őket fenyegető agresszort, akkor a felebaráti szeretet elve az erőszak 
alkalmazásáért kiált. 

Ha az ártatlanok élete bizonyosan veszélyben forog, különösen ha az ellenségük 
kibékíthetetlen - azaz ha célja nem a mi alkalmazkodásunk és tárgyalókészségünk 
biztosítása, hanem az elpusztításunk -, akkor ellene a megfelelő mértékű erőszak 
alkalmazása erkölcsileg igazolható. 

Igazságos háborút csakis legitim hatalom folytathat, a közrend védelmét szem előtt 
tartva. Az ötletszerű, megalkuvó és önző erőszak erkölcsileg mindig elfogadhatatlan. 
Igazságos háborút csakis fegyveresek ellen lehet folytatni... A civilek megölése 
bosszúból, vagy akár az ellenség támogatóinak elrettentése végett erkölcstelenség. 
Bizonyos körülmények között és bizonyos határokon belül ugyan erkölcsileg igazolható 
az olyan katonai akció is, amely néhány civil nem szándékos, de előre látható halálával 
is egyútt jár, de civilek elpusztítása nem lehet egyetlen katonai akció célja sem... 

Ezek az elvek próbálják visszatükrözni és megőrizni még a háború embertelen 


körülményei között is azt az erkölcsi alaptételt, miszerint "mások" is - akik számunkra 
idegenek, más rasszhoz tartoznak, más nyelvet beszélnek, számunkra hamisnak tűnő 
vallásban hisznek - ugyanolyan joggal rendelkeznek az élethez és annak emberi 
méltóságához, mint mi magunk. 

(A 2002. február 12-én keltezett kiáltványt számos amerikai akadémikus és író írta alá.) 


Különösen éles az "egyetemes jogok" e kétféle értelmezésének szembenállása. Abban 
megegyezik a két fél, hogy minden embernek eredendő joga van a szabadsághoz, a 
biztonsághoz és a demokráciához, s még abban is egyetértenek, hogy az Egyesült 
Államok története e szabadságjogok védelmezésében nem egészen makulátlan, miként 
abban is, hogy akik lerombolták a WTC-t és megrongálták a Pentagont, azok 
veszedelmes emberek, s meg kell őket fékezni. A két fél csak abban nem ért egyet, hogy 
vajon az Egyesült Államok mindenkori kormányának tiszte-e eldönteni, ki veszélyezteti 
az egyetemes emberi jogokat és ki nem. Amerika bírálói inkább a nemzetközi 
bíróságokra szeretnék átruházni a döntés jogát, s olyan testületeket hoznának létre, 
melyek e döntéseknek érvényt szerezhetnének. Amerika támogatói szerint viszont 
hosszú távon és mindent összevetve az Egyesült Államok ezt egyedül is elég jól csinálja. 


Haszonelvűség 


Sokakat, akik a terrorizmus erkölcsi kérdéseit feszegetik, nem az egyes terrorakciók 
vagy antiterrorista intézkedések elvont helyessége vagy helytelensége érdekel, hanem 
azt feszegetik, milyen érdekeket szolgálnak. Mindent a várható következmények 
fényében néznek. Vegyük egy elkötelezett terrorista csoport akcióit, amelyek egy nemes 
cél elérésére, például egy zsarnoki diktátor hatalmának terrorista terrori megdöntésére 
irányulnak. Vagy olyan államellenes intézkedéseket, melyeket egy igen veszedelmes és 
hatékony politikai szekta ellen foganatosítanak. Vajon a cél nem szentesíti-e mindkét 
esetben az eszközöket? Vajon nem elhanyagolható-e néhány haláleset és bizonyos 
emberek ideiglenes rettegése ahhoz képest, hogy az eredmény a nagyobb közösség 
nagyobb biztonsága? Vajon nem egyértelműen megéri-e mindez? 

Mindez egész jól hangzik, de azért ellen kell vetnünk, hogy senki sem lát a jövőbe, így 
aztán a haszonelvűség is inkább csak utólag alkalmazható, mint előre. Könnyű volt 
például Barrington Moore szociológusnak a XX. században levonni azt a következtetést, 
hogy a francia forradalomnak, beleértve a jakobinus terrort is, végső soron jótékony 
hatása volt, mivel felszámolta azokat a társadalmi egyenlőtlenséget és kizsákmányolást 
megtestesítő intézményeket, melyek nap nap után milliók szenvedését, kétségbeesését 
és halálát okozták. Mindez Moore szerint történelmi perspektívából megérte a 
véráldozatot.? Ilyen ítéleteket azonban még visszamenőleg sem könnyű meghozni, 
nemhogy a dolgok természetes folyamatában, azaz hogy előre. A bizonytalan 
kimenetelre alapozott erkölcsi ítélet csakis ingatag lehet, ám sajnos a politikusoknak 
minduntalan éppen ilyen ítéleteket kell hozniuk. 

A politikai vezetők számos kérdésben kénytelenek haszonelvűen gondolkozni. Ha 
például egy duzzasztógát felépítéséről döntenek, azt kell mérlegelniük, több embernek 
fog-e használni, mint ártani. Próbálják mérlegre tenni a várható nyereséget és 
veszteséget, miközben természetesen súlyosabban esnek a latba a különböző 
befolyásos hatalmak szempontjai és saját karriercéljaik is. Ugyanilyen szempontok 
alapján lehet megítélni az erőszak alkalmazását is. A háborúk stratégái próbálnak az 
ellenségnek a lehető leghatékonyabb módokon kárt okozni, miközben lehetőleg 
tekintetbe veszik a civileknek okozott veszteségek lehetséges következményeit is. 
Amikor például az amerikai hadvezetés kiadta a parancsot Drezda lebombázására, tudta, 
hogy nagy tűzvész keletkezik majd és a civilek tízezrei fognak odaveszni. De ugyanakkor 
talán elrettenti a német főparancsnokságot, amely így hamarabb megadja magát, s 
ezzel nemcsak számos szövetséges, hanem németek életét is meg lehet menteni? Egy 
öngyilkos merénylet Tel-Avivban tucatnyi ártatlan zsidót fog megölni, melyre válaszul az 
izraeli hadsereg lecsap egy Jordán menti falura, és ugyancsak ártatlan palesztinokat 
tizedel meg, másfelől viszont újabb öngyilkos merénylőket toborozhat, megerősítheti a 
radikális palesztin frakciót a mérsékeltekkel szemben, s előmozdíthatja az Izrael 
elfoglalta palesztin területek visszaadását - valahogy így gondolkodnak azok, akik 
szerint a terrorakciók következménye teszi megbocsáthatóvá a civilek megölését. 


Eredményesen vethető be a haszonelvűség a terrorizmus ellenében is. Még az olyan 
állami terror esetében is, amely egy demokratikus állam megerősítésére vagy éppen 
egy rossz kormányzat meggyengítésére irányul, az ellenzők azt mondhatják: ezzel 
inkább csak még több ellenséget lehet szerezni, s a bevetett erőket másutt több sikerrel 
lehetett volna alkalmazni. Így érvelnek például azok a palesztinok, akik ellenzik az 
öngyilkos merényleteket, de az antiterrorista háború ellenzői is. 

A terrorizmusról folyó vita haszonelvű változata gyakran feszegeti az államhatalom 
növelésének erkölcsi fontosságát. Machiavelli jelentette ki, hogy az államhatalom 
növelésének célja szentesíti az erőszak alkalmazását olyanokkal szemben, akik ezt a 
hatalmat gyengítenék. Számára az államhatalom nem csupán öncél volt, hiszen az teszi 
lehetővé a közrendet és a társadalom erkölcsiségét. Akik egy adott állam hatalmának 
növekedését látnák szívesen, azok ma is követik Machiavelli gondolatmenetét. 
Támogatják az állami terrorizmust is, mint elkerülhetetlen rosszat a hosszú távú előnyök 
elérésének érdekében. Akik viszont ellenzik az államhatalom kiterjesztését, azok a 
csoportos terrorizmussal szemben elnézőbbek, mivel szerintük az egyes emberek így 
elszenvedett kára még mindig kevesebb, mint amennyit az erős állam okoz. 


HÁROM ALAPESZME 


A terrorizmusról folytatott vitákat a történelmi eszmék és az erkölcsi álláspontok 
egyaránt átszínezik. A terrorizmus magyarázatára szolgáló elméletekről gyakran kiderül, 
hogy a jelenkori történelem valamelyik alapfelfogásával függenek össze. Ha ezeket 
megismerjük, jobban megérthetjük a terrorizmus elleni háború kommentárjait is, de 
legalábbis némi betekintést nyerhetünk a terrorizmus kontextusaiba. Ezek az 
alapeszmék persze nemcsak emiatt érdekesek, hanem azért is, mert minden 
ingatagságuk ellenére sokszor ezek irányítják mind a terrorista akciók kitervelőit, mind 
az antiterrorista politika irányítóit. 


A fejlődés zsákutcája 


A leggyakrabban hangoztatott ilyen alapeszme szerint az emberiség fejlődése 
zsákutcába jutott: számos országban nem sikerült a nagyobb jólét útjára lépni egy világi, 
tudományra alapozott, demokratikus rendszerben sem. A felvetés két variációja 
általában két ellentétes értelmezést szül. A neokonzervatívok azt mondják, hogy a 
fejlődés útja elvileg minden ország előtt nyitva áll. Lám, Tajvan, Dél-Korea és Szingapúr 
egy-két emberöltő alatt termelékeny, viszonylag magas életszínvonalú, szabadpiaci 
társadalommá érett. Ahol ez nem sikerült, ott az a vezetés (vagy nép) a felelős, amely 
nem volt képes eltanulni a nyugattól a legújabb módszereket. Vegyük még hozzá ehhez 
a felszámolhatatlan korrupciót, valamely helytelen ideológiát, ősi helyi konfliktusokat, s 
máris megmagyarázható, miként maradhatott le valaki a globalizáció vonatáról. Akad 
olyan ország is, amely végképp megreked a fejlődésben, s kormányzata még a 
legelemibb funkciókat sem képes ellátni. A bekövetkező szegénység és politikai 
bizonytalanság aztán frusztrációkhoz vezet, változásért kiált, s ezzel beköszönt az 
erőszak és a terrorizmus, melynek kitűnő melegágya, hogy a városokban anarchia 
uralkodik, vidéken meg a kiskirályok. 


NOAM CHOMSKY: A TERROR ES AZ IGAZSÁGOS VÁLASZ 


Akik nem tudnak fölemelkedni arra a minimális erkölcsi szintre sem, hogy ami másokra 
érvényes, az rám is, azokat aligha lehet komolyan venni, amikor a jogos válaszról, 
helyesről és helytelenről, jóról és rosszról papolnak. 

Vegyünk egy olyan esetet, amely messze nem szélsőséges, de nem is vitatható; 
legalábbis azok nem vitatják, akik legalább valamelyest figyelembe veszik a nemzetközi 
jogot és a szerződéses kötelezettségeket. Nicaragua bombázásáról van szó, amikor az 
Egyesült Államok figyelmen kívül hagyta a hágai nemzetközi bíróság felszólítását, hogy 
hagyjon föl "az erőszak törvénytelen alkalmazásával", és fizessen tetemes összegű 
kártérítést, majd a nemzetközi terrorista tevékenységet hivatalosan is kiterjesztette 
védtelen civil célpontokra is, s ezek után megvétózta a Biztonsági Tanács határozati 


javaslatát, amely minden államot felszólított a nemzetközi jog betartására. Amerika az 
ENSZ-közgyűlésben egymaga (vagy talán egy-két szolgalelkű támogatóval egyútt) 
szavazott az ilyen jellegű határozatok ellen. Az Egyesült Államok azon az alapon 
utasította el a hágai bíróság döntését, hogy más országok nem értenek vele egyet, ezért 
"fenn kell tartania azt a jogot, hogy elbírálja, vajon egyes konkrét esetekben alá kell-e 
vetnie magát Hágának avagy sem", valamint hogy "mi számít az Egyesült Államok 
belügyének" -jelen esetben például a Nicaragua elleni terrorakciók - Nem is tudom 
elgondolni, mi lehetne jobb példa a hivatalosan megideologizált nemzetközi 
terrorizmusra... 

Szeretném fölidézni azokat az érveket, melyekkel Afganisztán brit és amerikai 
bombázását igyekeztek megindokolni. Nem azt firtatom, hogy volt-e értelme, hanem az 
erkölcsi jogalapot, már amennyiben az egyenlő elbírálás elvét alkalmazzuk. Christopher 
Greenwood (nemzetközi jogászprofesszor) szerint az Egyesült Államoknak joga van az 
"önvédelemre" azokkal szemben, "akik halált és pusztítást okoztak, vagy azzal 
fenyegetőztek", s mondta mindezt a hágai bíróság Nicaraguával kapcsolatos döntése 
ügyében. A paragrafus, amelyre ő hivatkozik, egyértelműbben vonatkozik Amerika 
Nicaragua elleni háborújára, mint a tálibokra vagy az Al-Kaidára, ezért ha ilyen alapon 
akarjuk igazolni az Afganisztán elleni amerikai légi és szárazföldi támadásokat, sokkal 
indokolhatóbb lett volna, ha Nicaragua intéz hasonló támadásokat az Egyesült Államok 
ellen... 

Ugyanez áll a terrorizmusra adott megfelelő válaszról szóló árnyaltabb javaslatokra is. 
Michael Howard hadtörténész például azt javasolja, folytassanak "rendőri akciót az ENSZ 
égisze alatt... egy bűnszövetkezet ellen, melynek tagjait el kellene fogni és nemzetközi 
bíróság elé kellene állítani, ahol igazságos elbánásban lehetne részük, és ha bűnösnek 
találnák őket, megkapnák méltó büntetésüket." Ez idáig rendben is volna, ám 
elgondolhatatlan, hogy ugyanezt a javaslatot mindenkire alkalmazzák, aki 
megérdemelné... (Znet 2002. júl. 2., www.zmag.org) 


Az újkonzervatívok szerint még a legfejlettebb gazdaságok és a legerősebb politikai és 
katonai hatalmak sem tudják visszafordítani vagy megoldani a modernizáció, a fejlődés 
csődjét. A legtöbb, amit tehetnek, az önvédelem: a veszélyes régiókat szemmel kell 
tartani, a terroristákra pedig azonnal lecsapni, mihelyt felütik a fejüket. Minden 
kormányzatnak - de elsősorban azoknak, amelyek az ilyen veszedelmes emberek 
gyűjtőhelyei - kötelessége keményen elbánni velük. 

A modernizáció zsákutcájának baloldali változata szerint a modernizáció eszméje eleve 
hibás, mivel csupán a gazdag országoknak használ - a szegények kárára. A modernizáció 
egyes helyeken, így Afrika és a Közel-Kelet nagy részén, egyszerűen nem időszerű, és az 
ott uralkodó egyenlőtlenség, instabilitás és szegénység mindig is a terrorizmus jó 
táptalaja lesz. A gazdagoknak és hatalmasoknak a modernizáció eszméjét kellene 
átértelmezniük, s nem kellene sajnálniuk a pénzt és az erőfeszítést, hogy a 
legrászorultabb országokat és régiókat támogassák. Ez a politika csökkentené a 
terrorizmust tápláló dühöt és frusztrációt - mindemellett persze szükség lenne a 
határozott fellépésre a meglévő terrorista szervezetek ellen. 

A fejlődés zsákutcájának elmélete azonban - bármilyen szomorú is ez a hívei számára - a 
terrorizmus számos esetére nem ad magyarázatot. Mit mondjunk a terrorizmusról a 
fejlődés olyan iskolapéldáiban, mint Japán (Aum Sinrikjo) vagy Nyugat-Németország 
(Vörös Hadsereg Frakció)? Vagy miért éppen Sri Lankán tombol az utóbbi években a 
szeparatista terrorizmus, nem pedig Malajziában? (A szerzőnek ez a példája kifejezetten 
rossz, mivel Malajzia gazdasági fejlettsége messze meghaladja a Sri Lankáét, még ha 
Amerikából nézve mindkettő egyformán a béka feneke alatt van is - a ford.) A Karib- 
tenger gazdasági nehézségekkel küszködő szigetországaiban vajon miért ritkább a 
terrorizmus, mint a szárazföldi Közép-Amerikában? Az persze kétségtelen, hogy a 
modernizáció útja rögös, de ezzel a terrorizmust nem lehet megmagyarázni - ez Így túl 
átfogó és általános. Valójában csak akadályozza a megértést. 


Kultúrák ütközése 


Szokás a terrorizmus fő táptalajának tekinteni a kultúrák ütközését is - a kifejezés 
Samuel Huntington 1993-as cikke, majd azonos című 1996-os könyve nyomán terjedt el. 


Eszerint a kommunizmus összeomlásával a világ polarizálódása az addigi politikai- 
ideológiai helyett immár kulturális jelleget öltött. E nézet hívei történelmi példákkal is 
élnek, miszerint ugyanilyen szembenállás volt a középkori Európában, amikor a 
muszlimok behatoltak Ibériába, s megpróbáltak tovább terjeszkedni francia földre is, 
vagy amikor a keresztes lovagok megpróbálták visszafoglalni Jeruzsálemet a 
muszlimoktól. De nem is annyira a múlt foglalkoztatja őket, hanem a jövő: "A jövőben 
főként a Nyugat arroganciája, az iszlám türelmetlenség és a kínai agresszivitás okozhat 
konfliktusokat" - állítja Huntington. Az elmélet nyíltan nyugati szemszögből fogalmazódik 
meg, és a politika befolyásolását célozza. Lényege az, hogy a nyugatiak visszatérő 
konfliktusokra számíthatnak az iszlámmal, illetve az ázsiai politikai hatalmakkal 
szemben. Nincs az a modernizáció, melynek során "ők" olyanná válhatnának, mint "mi" 
vagyunk, és úgysem fogják átvenni azokat az alapértékeket, amelyeket mi 
egyetemesnek tartunk." 

Elfogadhatjuk éppen, hogy korunkban szó van a kultúrák ütközéséről is, csakhogy ez 
sem ad magyarázatot arra a számtalan okra, amelyből a terrorizmus ered. Kétségtelen, 
hogy a kulturális különbségek gyakran válnak konfliktusok forrásaivá, de nem 
gyakrabban, mint az olyan természeti erőforrások, mint a kőolaj, a víz és a termőföld. 
Ezenfelül az emberek a kultúrájuktól teljesen függetlenül érzékenyek lehetnek arra, ha a 
hazájukban a hatalom korrupt kezekben összpontosul, s megvonja tőlük az alapvető 
emberi jogokat. A Huntington emlegette nagy kultúrákon belül számos ellentét feszül, 
hogy csupán a nemzetiségeket említsük. És akkor még nem is beszéltünk a kultúrákon 
belüli növekvő különbségről az egyes társadalmi rétegek jövedelme között, ami 
továbbra is ébren tartja a jobb- és baloldali mozgalmakat. A legutóbbi idők terrorista 
akciói közül soknak semmi elképzelhető köze nem lehet a kultúrák ütközéséhez: vegyük 
csak az európai szélsőbal akcióit, a baszkokat Spanyolországban, a kurdokat 
Törökországban, a Fényes Osvény forradalmárait Peruban, vagy éppen az abortusz 
harcos ellenzőit az Egyesült Államokban. A kultúrák ütközésének elmélete tehát - más 
merész általánosításokhoz hasonlóan - nem ad kielégítő magyarázatot a terrorizmusra. 


Elsődleges és másodlagos terrorizmus 


A harmadik átfogó eszmét Edward Herman és Gerry O Sullivan fejtette ki "7he Terrorism 
Industry" című művében, mely inkább az állami terrorizmust helyezi előtérbe, míg a 
csoportosat elhanyagolja." Megpróbálja a terrorizmus problematikáját tágabb történelmi 
kontextusba helyezni: eszerint az "elsődleges terrorizmus" a Nyugat imperialista 
terjeszkedése volt, amely gazdasági és politikai domináns helyzetében ma is tovább él. 
Ez váltotta ki aztán a "másodlagos terrorizmust" az elsődleges igazságtalanságaira adott 
válaszként. Ez az elemzés nem próbálja mentegetni a másodlagos terrorizmust, de a 
történelmi felelősséget egyértelműen az elődleges terrorizmus nyugati elkövetőinek 
tulajdonítja. A terrorizmus fő előidézője eszerint a nyugati civilizáció terjeszkedése, majd 
törekvése a gazdasági és politikai hegemónia megőrzésére. Ebből a nézőpontból 
jogosnak tűnnek az elmaradott világ népi mozgalmainak azok a gyakran hangoztatott 
érvei, miszerint a gyarmati uralmat felszámoló politikai egyezmények igazságtalanok 
voltak, és hogy a felszabadulás utáni kormányzatok is elsősorban a nyugati gazdasági és 
politikai . érdekeket szolgálják. A végkövetkeztetés az, hogy a nyugat 
igazságtalanságainak kiküszöbölése meg fogja szüntetni a terrorizmus fő okát. 

Ez a nézet kétségtelenül ráirányítja a figyelmet a jelenkori történelemnek arra a 
vonulatára, amelyről a terrorizmus szakírói rendre megfeledkeznek: a nyugati 
gyarmatosító törekvések eredendő, olykor egészen szélsőséges erőszakosságára, s hogy 
a visszavonult gyarmatosítók sem éppen erőszakmentesen próbálják megőrizni 
befolyásukat. Az elmélet alapjául főként azok az esetek szolgálnak, amikor az Egyesült 
Államok terrorista eszközökhöz folyamodott, így a nicaraguai kikötők elaknásításakor, 
ám figyelmen kívül hagyja a terrorista akciók és csoportok okainak rendkívül széles 
palettáját a második világháború óta. Ez sem ad magyarázatot az ETA spanyolországi 
vagy a Vörös Brigádok olaszországi tevékenységére, amikor pedig a latin-amerikai, 
ázsiai és afrikai terrorizmus okait firtatja, akkor is feltűnően Európa- és Amerika- 
centrikus. Az állami terrorizmusért Brazíliában, Argentinában, Chilében és Indonéziában 
egyaránt az Egyesült Államokat teszi felelőssé. De vajon a helyi kormányzatok 
ártatlanok voltak-e mindebben? 


Ott is, ahol az Egyesült Államok nem lépett föl az állami terrorizmussal szemben, és ott 
is, ahol pénzzel és kiképzéssel támogatta az ilyesmiben a helyi biztonsági szolgálatot, 
mindenképpen maradt valamennyi önálló hatalma és döntési joga az úgynevezett 
"bábkormányoknak" is. Ahol pedig támogatott, de "bábnak" semmiképpen sem 
nevezhető kormány van hatalmon, mint például Mianmarban vagy Zimbabwében, ott 
annak a döntésén múlik, vajon él-e az állami terrorizmus eszközeivel. Igaz, hogy a 
legtöbb volt gyarmat és domínium zsarnoki kormányzatot és súlyos gazdasági és 
politikai nehézségeket örökölt a gyarmati időkből, a terrorizmus a többségükre mégsem 
jellemző, miként a csoportos terrorizmust sem lehet automatikus összefüggésbe hozni a 
gyarmatosítók erőszakosságával és igazságtalanságával. Végső soron tehát az 
elsődleges és másodlagos terrorizmus elmélete sem ad kielégítő magyarázatot az egész 
jelenségre. Sok esetet jól megmagyaráz ugyan, de általánosan nem alkalmazható. 

A fentieknél kevésbé egyetemes érvényű, ezért a gyakorlatban meggyőzőbben 
alkalmazható magyarázat a nyugat tetteire adott terrorista válaszra, de még az állami 
terrorizmus keletkezésére is az az elmélet, amelyre a harmadik fejezetben már utaltam, 
és amelyet a terrorológusok gondosan kerülnek: a bumeránghatásé. Ezt a szót a CIA is 
főként belső használatra tartogatja az egyes akciók nemkívánatos következményeinek 
jellemzésére. A legkirívóbb példa az, hogy az Egyesült Államok eleinte támogatta 
Szaddam Huszein rendszerét, mint Irán ellensúlyozóját, csakhogy az iraki diktátor a 
maga megnövekedett hatalmát később a hazai kurdok, majd Kuvait ellen fordította. 
Hasonlóképpen segítette az Egyesült Államok a tálibokat is a pakisztáni titkosszolgálaton 
keresztül (és talán közvetlenebbül is) Afganisztán szovjet megszállóival szemben, ők 
pedig először remekül helytálltak, aztán az agresszor elvonultával tapasztalataikat 
átadták az AIl-Kaidának és más iszlám terrorista szervezeteknek. A "bumeráng" mindkét 
esetben az amerikai érdekekre csapott vissza." 


A TÖRTÉNELMI-ERKÖLCSI VITA FURCSASÁGAI 


A fentebb vázolt mindhárom elmélet történelmi perspektívában próbálja elhelyezni a 
terrorizmus nagyon is mai problematikáját. Egyaránt meglévő előítéletekre alapoz, s 
megpróbál pofonegyszerű magyarázatot adni a bonyolult kérdésre. Fő célkitűzése az, 
hogy a világ közvéleménye egy történelmi és erkölcsi magyarázat birtokában 
rábólintson egy politikai álláspontra. Fogyatékossága viszont, hogy nem visz közelebb a 
terrorizmus megértéséhez. 

A fejlődés zsákutcájának újkonzervatív eszméje azt sugallja, hogy a nyugati politika nem 
sok hasznát veheti "az idő rostáján kihullott" országoknak. Utalt erre Bush elnök is 2000- 
es választási kampánya során, amikor azt felelte az Afrikának nyújtandó segítségről 
föltett kérdésre: - Nem hiszek abban, hogy érdemes lenne nemzetépítő missziókban 
részt vennünk." - Amikor pedig az ilyen "kihullott" országokat mégiscsak tudomásul kell 
venni, mivel a terrorizmus melegágyai, akkor a lehetséges fellépés vagy katonai, vagy a 
terrorizmust imitáló antiterrorizmus. Ebben az esetben ismét csak egy nagy igénnyel 
fellépő történelmi elmélet korlátozza a konkrét cselekvésre irányuló gondolatokat. 
Sokkal zavarba ejtőbb azonban a fejlődés zsákutcájának alapgondolata. Valóban 
lehetséges-e, hogy maga a modernizáció - még annak látszólag sikeres változata is - 
olyasfajta elégedetlenséget szül, amelyből terrorizmus sarjadhat? A nyugati és japán 
terroristák . közül sokan viszonylag kiváltságos szülők gyermekei, akiket a 
modernizációnak tulajdonított egyenlőtlenségek és igazságtalanságok irritálnak. Azt 
róják föl az ipari kapitalizmus kultúrájának, hogy hiányzik belőle az értelem és az 
erkölcs. A piaci társadalom hétköznapi céljain túlmutató utat keresnek, s így tévednek a 
terrorizmus ösvényére. Nem lehetséges-e, hogy a piaci társadalom elitjének nyers 
hatalma mindig is irritálni fogja a kereső, idealista fiatalokat, s közülük néhányat olyan 
politikai útra taszít, amely ígéretesebbnek tűnik annál, amit a társadalom kínálni tud? 

A "kultúrák ütközése" elméletének egyes kritikusai rámutattak, hogy ez a fajta érvelés 
akár önbeteljesítő jóslattá is válhat. Vegyük csak a muszlim világ dühödt reakcióját, 
amikor Bush elnök "keresztes hadjáratot" hirdetett a terrorizmus ellen: ha más nem, ez 
bizonyára felélesztette az ősi keresztény-iszlám ellentétet. Bush később kerülte is ezt a 
kifejezést, sőt ismételten tagadta, hogy az iszlám bármilyen értelemben ellenség lenne. 
Csakhogy amit mondott, azt már nem lehet visszaszívni, mivel az Egyesült Államok 
közel-keleti akcióira továbbra is, önkéntelenül is alkalmazható. 


A moralizálás általában is beszűkítheti a politika lehetőségeit, és megnehezítheti a 
diplomácia dolgát. Arra mindenki felkapja a fejét, ha egy egész nemzetet vagy vallást 
minősítenek gonosznak. Az sem túl népszerű, ha egy kormányzat monopóliumot vindikál 
magának az emberi jogok meghatározására, elbírálására és megvédelmezésére. A 
haszonelvű moralizálásnak pedig megvan ugyan az a haszna, hogy a gondolkodó 
embert a konkrétumok figyelembevételére kényszeríti, de ez éppen hogy nagyon zavaró 
lehet olyasvalakinek a számára, aki kategorikus erkölcsi parancsokba vagy egy adott 
erkölcsi közösségbe kapaszkodik. 

Egy-egy terrorista támadás után az áldozatok és hozzátartozóik általában úgy reagálnak, 
mint akiket súlyos igazságtalanság ért. Szeretnék, ha ezt az igazságtalanságot mások is 
elismernék, és együtt éreznének velük. Az nem áll érdekükben, hogy az akcióhoz vezető 
sérelmeket, motívumokat és összefüggéseket felkutassák. Sokan már azt is zokon 
veszik, ha mások ilyesmit firtatnak. A szeptember 11-i merényletek után azokat az 
amerikaiakat, akik megkérdőjelezték a hivatalos amerikai válasz valódi hatékonyságát, 
Amerika-ellenesnek, kis híján hazaárulónak kiáltották ki még akkor is, ha egyértelműen 
elítélték magát az akciót. Pedig annak, aki nincs közvetlenül érintve, természetes 
ösztöne, hogy megpróbálja megérteni az elrettentő támadások okait és összefüggéseit. 
Szeptember 11. után számos európai kommentátor is ezt tette, ami ismét csak sok 
amerikait felháborított. 


ILYENEK AZ AMERIKAIAK? 


Az Amerika-ellenesség az a fajta előítélet, amely bizonyítékokat gyűjt egy eleve meglévő 
következtetéshez. Az Amerika-ellenes számára a közönséges amerikai nem lehet 
pusztán egyszerű, hétköznapi ember. De főképpen nem lehet áldozat, mert ezt a státust 
mások, másutt már kisajátították maguknak. Az amerikaiak és a "Nyugat" már nem is 
emberi — ők (bin Laden szavaival) Amerika "létfontosságú szerveinek" puszta molekulái. 
Más országokban minden "kontextus-függő": ha mások (a Vörös Khmerek vagy bin 
Laden) tömeggyilkosságokat követnek el, azt persze "kontextusba kell helyezni". Az 
amerikai politikának az Amerika-gyűlölő szemében nincs semmilyen "kontextusa" - csak 
úgy van. 

(Todd — Gitlin: "The  ordinariness of American feelings", 2001. okt. 1O., 
http://www.opendemocracy.net) 


Az eltérő érvelések igen heves vitákhoz vezettek a terrorista támadások alapvető 
okairól. Amerika vagy a nyugati erkölcsi közösség feltétlen védelmezői számára mindez 
azt jelentette, hogy megpróbálják fehérre festeni az ördögöt. 

Amerika vezetői, akik a "terrorizmus elleni háború" során kész tényként kezelik azoknak 
az egyértelmű "gonoszságát", akiket terroristának minősítenek, a maguk akcióit 
haszonelvű szempontok. alapján ítélik meg. Aki például védelmére kel Afganisztán 
amerikai bombázásának, az elismeri, hogy sok ártatlan ember esett áldozatul, de aztán 
rámutat a hadműveletek áldásos következményeire: lám, Afganisztánban ma már 
iskolába járhatnak a lányok is, a gyerekek kapnak védőoltást, és az éhezők 
élelmiszersegélyt kapnak. Hangsúlyozzák azt is, hogy Amerika mindig is igyekezett a 
minimumra csökkenteni a civil áldozatok számát, s amennyi mégis volt, az megérte, 
mivel ma több afgán él szabadabban és jobban, mint ha a bombázás elmaradt volna. 
Igen tanulságos, amit a "bombázópárt" bírálói mondanak erre. Szerintük sokkal több volt 
a civil áldozat, mint amennyit az USA hivatalosan elismer, s az országban ma is komoly 
veszélyt jelentenek a fel nem robbant bombák és aknák. Azt is hangoztatják, hogy az új 
kormányzat nem stabil, s az erőszakoskodó kiskirályok hatalmát meghagyta. Nem javult 
olyan nagyon sokat a nők helyzete sem. Általában elharapózott Afganisztánban a 
törvénytelenség és a bűnözés. Ismét szüretelik a mákot, így ismét beindult a heroin 
exportja, amiből végső soron terroristákat finanszíroznak Közép-Ázsiában és másutt. 

Az ilyesfajta vita olyan ügyekről folyik, melyekre nem ártana előbb fényt deríteni, s csak 
aztán megítélni Amerika eddigi afganisztáni politikáját és a további lehetőségeket. 
Csakhogy erről általában szó sincs, egyszerűen mindkét fél mondja a magáét, s közben 
a számára rokonszenves fél által alkalmazott erőszakot haszonelvű, az ellenfélét pedig 
általános erkölcsi szempontok szerint ítéli meg. 

Ha valaki jó politikai döntéseket szeretne hozni, amelyek minimálisra csökkentik a káros 


következmények veszélyét, akkor mindenesetre nem ártana tisztázni a kontextusokat és 
az indítékokat. Amennyiben a terrorizmus olyan társadalmi folyamatok terméke, 
amelyek kielemezhetők, akkor ha meg akarjuk szabadítani tőle a világot, vagy legalábbis 
csökkenteni akarjuk a veszélyét, nyilvánvalóan meg kell vizsgálni az összefüggéseket és 
okokat. Egyes politikusok és kommentátorok a tettesek megölésének vagy egyéb 
megbüntetésének zsigeri reakcióját támogatják, aki azonban a megfontoltabb 
válaszlépések híve, az gondolkodik is, nemcsak érez. Mérlegre teszi minden lehetséges 
ellenlépés várható következményeit, és csak azután cselekszik. Szeptember 11. után 
nem éppen ez történt az Egyesült Államokban. Az okok és a következmények firtatását 
rossz szemmel nézték - legalábbis a nyilvánosság előtt. A legtöbb politikus és 
kommentátor azonnal kész volt a magyarázattal: az Al-Kaida, Oszama bin Laden és a 
tálibok a Gonosz útjára léptek, ezért meg kell őket semmisíteni. Azok az afgán frakciók, 
amelyek vállvetve harcoltak az amerikaiakkal, és tőlük tanulták el az ellenséggel való 
alkudozás művészetét, egyszeriben erkölcsi nulláknak minősültek. A haszonelvű 
gondolkodás azonban föltenné a kérdést, vajon miért folyamodott terrorizmushoz az 
ellenség, és vajon miként lehetne letéríteni erről az útról. Az elemzőnek mellőznie kell a 
szimpla moralizálást. Kérdéseket kell föltenni a terrorizmus történetéről, szervezetéről, 
vezetőiről és társadalmi hátteréről. Ez vezethet el ahhoz, hogy ne pusztán pálcát törjünk 
a terrorizmus fölött, hanem társadalmi jelenségként kezeljük, amelyet meg kellene 
érteni. Ez ma katonák, politikai elemzők és társadalomtudósok felségterülete, akik 
együtt alkotják a "terrorológusok" új kasztját. Hivatalaikban és intézeteikben már egész 
seregnyi információt gyűjtöttek össze és elemeztek, s mint az a következő fejezetből 
kiderül, már egész sor értelmes következtetésre jutottak. 

5. HÁBORÚ ÉS POLITIKA KÖZÖTT 


A terrorizmus elleni háború nem foglalkozik a jelenség politikai szempontjaival, 
s a politika helyébe a hadviselést állítja. A kormányok ellenzik a politikai 
kezelésmódot és leszűkítik a politikai vita körét. Megfelelőbb válasz lenne a 
terrorizmusra, ha bűncselekményként kezelnék, és így lépnének föl ellene, 
ugyanakkor támogatnák a demokratikus fellépést azokban a létfontosságú 


anyagi és kulturális ügyekben, amelyek kreatív politikai figyelmet érdemelnek. 


A világ nagyobbik része felfigyelt az észak és dél között már évtizedek óta fennálló, 
globális gazdasági egyenlőtlenségre. Mióta azonban a Szovjetunió megszűnt létezni, 
Oroszország katonai ereje pedig jelentősen csökkent, Amerikában a döntéshozókat egy 
másik egyenlőtlenség foglalkoztatja inkább: az, hogy katonailag egyetlen ország sem 
ingathatja meg az USA fennsőbbségét. Számos elemző vizsgálja ennek a körülménynek 
a lehetséges következményeit. Szinte mindent megkérdőjeleznek az Egyesült Államok 
kiépített katonai rendszerében: a kiképzést, a tankok és egyéb harci eszközök számát, a 
fegyvernemi felosztást, a szervezeti egységek nagyságát és típusát, a kommunikációs 
rendszert. De ennél is fontosabb, hogy elméletet alkottak az újfajta hadviselésről, amit 
"aszimmetrikus" vagy "negyedik generációs" hadviselésnek kereszteltek el. 

Az elmélet újfajta ellenségre irányítja rá a figyelmet, amely egyetlen államhoz sem 
köthető, s nem hagyományos katonai fegyverekkel és taktikával él. Ez az ellenség maga 
a terrorizmus. Valamennyi ipari nagyhatalom hadserege jóval erősebb bármelyik 
terrorista csoportnál, azok katonailag nem győzhetik le őket, viszont számottevő kárt 
tehetnek gazdasági és politikai rendszerükben. A fejlett országokban az energiaellátás, a 
pénzügyi hálózat, az információs rendszer, a nagyvárosok és a nemzeti büszkeség 
jelképei egyaránt igen sebezhetőek. Ezeknek elpusztítása vagy megrongálása ugyan 
nem ér fel egy katonai vereséggel, viszont kizökkenti medréből a gazdaságot, 
megnyirbálja az éppen uralmon lévő kormány tekintélyét, s korlátozza gazdasági és 
kulturális befolyásának világméretű kiterjesztését. A nagyhatalmak kormányzatai ezért 
próbálják valamiképpen csökkenteni a terrorizmus kockázatát. A kérdés csak az, hogyan. 
Az aszimmetrikus hadviselés teoretikusai egy új katonai felfogásban keresik a választ, 
ám ha alaposabban szemügyre vesszük okoskodásukat, kirajzolódik egy másfajta 
lehetőség is. 

Az elemzések túlmutatnak a katonai egyensúly kérdésén, s tekintetbe veszik a világ 
teljes társadalmi és politikai palettáját. Alapgondolatuk a fejlődésnek az a zsákutcája, 
amelyet az előző fejezetben tárgyaltam. A tétel lényege a következő: világunkban, 
melyet a szélsőséges gazdasági egyenlőtlenség és a gyors társadalmi változások 
jellemeznek, a kulturális súrlódások olyan vallási és politikai mozgalmak keletkezéséhez 
vezethetnek, amelyek olykor a terrorizmus útjára lépnek. Ezek a mozgalmak kikezdik, 
olykor meg is ingatják a gyengébb államok integritását és stabilitását. 

Egyes mozgalmaknak kifejezetten helyi jellegű célkitűzéseik vannak, mint például az 
adott régió politikai függetlensége. Még az olyan nemzeti jellegű mozgalmak 
tevékenysége is, mint amilyen a Tamil Tigriseké, korlátozódhat egy bizonyos régióra 
vagy országra. Másoké átlépi az országhatárokat: a Fekete Szeptember szervezet 
például 1972-ben Münchenben meggyilkolta az izraeli olimpiai csapat 11 tagját, hogy 
bebörtönzött elvtársait kiszabadítsa, s ezzel mozdítsa elő Palesztina ügyét. A nemzetközi 
szervezetek, élükön az Al-Kaidával, a helyi konfliktusokból merítik energiájukat, de nem 
csak egy országban működnek, s céljaik sem egyetlen államhoz kötődnek. A gazdag 
észak stratégái az ilyenektől tartanak leginkább. Az AI-Kaida újfajta iszlám egységfrontot 
akar megteremteni, másfajta politikai ellenőrzést akar az olajban gazdag Közel-Keleten, 
s korlátozni szeretné az iparosodott észak, elsősorban az Egyesült Államok hatalmát. 

Az a társadalmi egyenlőtlenség, amely a stratégákat leginkább izgatja, a szegényebb 
Dél olyan metropolisaiban koncentrálódik leginkább, mint Dzsakarta vagy Karacsi, 
valamint az olyan törvényen kívüli zónákban, mint Kasmír, vagy Argentína-Brazília- 
Paraguay hármas határvidéke, sőt egész országokban is, mint Libanon vagy Szomália, 
melyekre a (külföldről finanszírozott) belső konfliktus a jellemző. Az ilyen területeken sok 
a fiatal munkanélküli, és gyenge a központi irányítás, ezért a terrorista szervezeteknek 
bőven van lehetőségük az utánpótlás felkutatására és kiképzésére. Az illegális fegyver- 
és drogkereskedelem pedig biztosítja az anyagi eszközöket mind a bel-, mind a külföldi 
akcióikhoz. 

Katonai szempontból - miként a stratégák megállapítják - a nagy fejlett demokráciákat 
éppen a legnagyobb erényeik teszik sebezhetővé a nemzetközi terrorizmussal szemben. 
A terroristák egyaránt visszaélhetnek az információk nyilvánosságával, a mozgás, a 
kommunikáció, az oktatás és a vásárlás szabadságával, vagyis a nyugati világ 
pozitívumaival. Mohamed Atta, a szeptember 11-i terrorakció állítólagos vezetője például 
szabadon szervezkedett Hamburgban. Amerika sem zárkózott el az elől, hogy repülni 


tanítsa leendő merénylőit. Jó, hogy vannak szabadságjogok, de az antiterrorista 
küzdelemben ezek jelentős fejfájást is okozhatnak. 

A stratégák azt is vallják, hogy az Egyesült Államok és más fejlett országok technikai és 
politikai fejlettsége nemcsak hatalmat jelent, hanem sebezhetőséget is. Az információ, 
kommunikáció, pénz- és energiaügy magas szinten integrált, központosított rendszerét 
lehetetlen megvédeni az ellenük irányuló támadásokkal szemben. A WTC-t is nyilván 
azért rombolták le, mert a pénzügyi információ, kommunikáció és tranzakciók óriási 
méretű központja volt. Meglehet, hogy a támadók az egész amerikai rendszer 
összeomlását remélték a merénylettől. 

A technika fejlődése is új lehetőségeket ad a terroristák kezébe. A mobiltelefon és az 
internet egyaránt megkönnyíti a határokon átnyúló kommunikációt. Ma már mindenfajta 
információ beszerzésére, tárolására, továbbítására, rejtjelezésére és rendszerbe 
szervezésére rendelkezésre állnak számítógépes programok, miként olyan szimulátorok 
is, melyeknek segítségével meg lehet tanulni repülni. Az újfajta robbanóanyagokat 
könnyebb szállítani, kezelni és felrobbantani. A terroristák ráadásul egyre több 
sebezhető pontot találhatnak azokban a társadalmakban, amelyeknek . ártani 
szeretnének. A terrorológusok szerint az utóbbi néhány évben egyre hatékonyabbá 
váltak a terrorista akciók. Már szeptember 11. előtt nőtt a merényletek áldozatainak 
átlagos száma, miközben a merényletek gyakorisága csökkent. 


CIVIL CELPONTOK A LISTA ELÉN 


A terrorista támadások célpontjainak jellege kevesebbet változik évről évre, mint a 
támadások színhelyei. 


A stratégák hangsúlyozzák, hogy a legnagyobb veszély akkor fenyeget, ha NBC 
(nukleáris, biológiai és vegyi) fegyverek is terroristák kezébe kerülhetnek, hiszen ezekkel 
metropolisokban vagy egész régiókban is kárt tennének. Egyes hírek szerint az Al-Kaida 
vezetői próbáltak is szert tenni vegyi és biológiai fegyverekre, sőt nukleárisak iránt is 
érdeklődtek. Fontolóra vették, hogy bombákkal megrakott repülőgéppel repülnek bele 
egy atomreaktorba. Japánban az Aum Sinrikjó nemcsak szert tett szaringázra, hanem be 
is vetette azt a tokiói földalattin, csak szerencsére nem értettek hozzá, hogyan kell 
irányítani egy ilyen gáztámadást; de annak így is hat halálos áldozata volt. A 
globalizáció számos vonása: az egyre több lehetőség a nemzetközi utazásra, az 
információk begyűjtésére és mindenféle technikai szakismeret elsajátítására ma már 
megnehezíti, hogy az NBC-fegyverek használatát továbbra is csak a nagyhatalmakra 
korlátozzák. 

Az aszimmetrikus hadviselés teoretikusai szerint a terrorizmus a harcászat egyik 
klasszikus alapelvére támaszkodik: azt fordítsd a magad hasznára, amiben az ellenséged 
erőssége rejlik! Ezt tették a terroristák, amikor az ellenség repülőgépeit öngyilkos 
merényletre használták föl, vagy az ellenség műtrágyájának felhasználásával gyártottak 
bombát: a pusztítás szolgálatába állították azt, amit eredetileg a társadalom javára 
szántak. Eredetileg még a hagyományos terrorista fegyvereket: a géppisztolyokat és a 
bombákat is ellenségeik: a fejlett társadalmak találták fel. A terrorizmus akkor lehet 
sikeres, ha a célba vett társadalom természetes energiáját eltereli széles körű pánik 
keltésével, valamint azzal, hogy olyan reakciókat provokál ki a kormányzatból, melyek 
sértik a nép érzékenységét, s ezzel végső soron a terrorizmus ügyét erősítik. 

A jövőt elemezve a stratégák arra számítanak, hogy egyre több gazdaságilag és 
kulturálisan megosztott, központi irányítástól mentes zóna jön létre a világ szegényebbik 
felén, s a terrorista szervezeteknek egyre kevésbé lesz szükségük valamely állam anyagi 
támogatására. Egyre fejlettebb nemzetközi szervezeteket hozhatnak létre, melyek 
ugyanakkor független helyi sejtekre épülnek. Egyre pusztítóbb fegyverekre tesznek 
szert, s ezeket egyre gyakrabban vetik majd be kiemelt stratégiai célpontok ellen. Egyre 
inkább igénybe vehetik a tömegtájékoztatást is annak érdekében, hogy félelmet, pánikot 
és káoszt keltsenek. Az így kirajzolódó összkép meglehetősen nyomasztó, különösen ha 
még hozzávesszük az AIDS terjedését Afrikában és Ázsiában, a népesség 
túlszaporodását több régióban, az egyre mélyülő gazdasági szakadékot egyes 
országokon belül, illetve közöttük; az egyre gyakoribb áradásokat és szárazságokat, 
újabb túlburjánzó megapoliszok keletkezését, az illegális fegyver- és dyjrogkereskedelem 


további terjeszkedését, a világcégek egyre nagyobb hajlandóságát arra, hogy válogatás 
nélkül üzleteljenek bárkivel, akinek van pénze, az ivóvíz- és energiakészletek 
csökkenését és az ismétlődő gazdasági válságokat. Még a legfejlettebb felderítéssel, 
legjobban kiképzett katonákkal és legmozgékonyabb felszereléssel rendelkező hadsereg 
sem vághat rendet a ránk váró káoszban. Ha mindezt tekintetbe vesszük, még 
indokoltnak is tűnhet a legradikálisabb amerikai vezetők, Donald  Rumsfeld 
hadügyminiszter és Dick Cheney alelnök örökös felhívása az állandó háború állapotára. 


EGY MÁSIK ÉRTELMEZÉS 


Szerencsére azonban másféle következtetéseket is le lehet vonni az aszimmetrikus 
hadviselés elméletéből. Kezdjük azzal, hogy a stratégák adottságként, természeti 
tényként kezelik földgolyónk aszimmetrikus fejlődését - az a feladatuk, hogy katonai 
megoldást találjanak erre. Csakhogy az egyenlőtlen feltételek, melyekre hivatkoznak, 
korántsem voltak elkerülhetetlenek és nem is természeti törvényszerűségek, hanem 
éppen azon országok politikájának a következményei, amelyek a leginkább tartanak a 
terrorizmustól. Az aszimmetrikus hadviselés elmélete szerint egyre inkább összemosódik 
a különbség front és hátország, katona és civil, hadviselés és politika között, amiből 
persze az ellenség fogalmának kitágítása következik. Az új stratégia arra irányul, miként 
lehet kisebb csoportokat vagy akár egyéneket a világ bármely pontján megtalálni és 
megsemmisíteni. Az USA leginkább a hírszerzés tökéletesítésén fáradozik. Az újfajta 
hadviselésre jó példa az a távirányított repülőgép, amely állítólag megölte az Al-Kaida 
egyik körözött tagját és négy társát Jemenben, 2002 novemberében. A katonai célpontok 
köre bővül, s az eddiginél is nagyobb mozgékonyságot igyekeznek megvalósítani. Ezzel 
egyidejűleg a hátországnak meg kell békélnie az ellenőrzés új módszereivel, s egyfajta 
állandó készültségben kell élnie. A katonai gondolkodás egyre inkább be akar 
türemkedni a politikába. 

Néhány más elemző egészen másképp látja az összképet és egészen másfajta 
következtetéseket von le: 

"Ha ezek vagy ezekhez hasonló tényezők valóban konfliktushoz vezetnek, akkor a 
megoldást is ezen a téren kell keresni, tehát a gazdaság, a diplomácia, a törvény 
végrehajtása terén. A katonai erőnek csak másodlagos szerepe lehet, és olyan 
problémákra kell szorítkoznia, melyeket semmiképpen sem lehet másképpen megoldani. 
Átfogó stratégiát kell kidolgozni annak biztosítására, hogy a katonai (tehát 
szükségképpen destruktív) akciók összhangban álljanak általános céljainkkal, s ne 
váltsanak ki olyan bumeránghatást, amely semmivé teheti az esetleges taktikai sikerek 
értékét. A technika persze fontos, és kínál bizonyos lehetőségeket, csakhogy a technika 
hiányosságaival aligha magyarázhatók meg negyedik generációs hadviselésünk nem 
éppen fényes eredményei." 

Két tényezőt szeretnék kiemelni. Az egyik az, hogy a terrorizmus jelenleg elterjedt 
válfaját katonailag nem lehet legyőzni. Mivel nem valamely állam pénzeli, ezért a 
hagyományos hadviseléssel szemben viszonylag immunis. Ráadásul mivel olyan 
ügyeket képvisel, melyeknek egyre több a hívük, a katonai akciók politikai 
bumeránghatást válthatnak ki. A terrorizmus elleni háborút nem lehet katonai 
értelemben "megvívni", még kevésbé "megnyerni". 

A másik igen fontos körülmény: azokat a feltételeket, amelyek elősegítik a terrorizmus 
kialakulását, s olyan nehezen legyőzhető ellenséggé teszik, meg lehet változtatni 
diplomáciai, gazdasági és politikai módszerekkel is. Alapos okunk van arra, hogy a 
terrorizmust ne katonai, hanem gazdasági, társadalmi és politikai problémaként 
kezeljük. Globális szinten ez annyit jelent, hogy először is magát a fejlődést kellene 
kivezetni a zsákutcából. 

Az aszimmetrikus hadviselés elméletének másfajta értelmezéséhez illeszkedik az is, 
hogy a legtöbb elemzés eltúlozza a veszélyt, amelyet a terrorizmus a nagy ipari 
országokra nézve jelent. Az igazság az, hogy a pénzvilág igen könnyen magához tért a 
WTC elpusztulása miatti sokkból, ami azt bizonyítja, hogy a rendszer nem is annyira 


sebezhető. Sri Lanka gazdasága sem rendült meg, amikor az LTTE bombamerényletet 
követett el az ország központi bankja ellen. Kolumbiában, a Perzsa-öbölben és Izraelben 
sem volt különösebben katasztrofális következményük az olajvezetékek, tartályhajók és 
üzemanyagraktárak elleni merényleteknek. 

Azt is szeretném hangsúlyozni, milyen félrevezető egy kalap alá venni az NBC-t mint 
"tömegpusztító fegyverzetet". A nukleáris, a biológiai és a vegyi fegyverek 
meglehetősen különböző veszélyeket hordoznak magukban. A legelső kategória 
egyértelműen a legveszedelmesebb, ugyanakkor a legvalószínűtlenebb, hogy terroristák 
valaha is élnének vele. Azt éppen el lehet képzelni, hogy be akarnának vetni vegyi 
fegyvereket, csakhogy ezeknek a hatását igen nehéz irányítani, épp ezért csak bizonyos 
körülmények között alkalmazhatók. A biológiai fegyvereknél ez viszonylag könnyebb, 
viszont ezek általában veszélyeztetnék azoknak a testi épségét is, akiken a terroristák 
segíteni akarnak. Elvileg persze nem lehet kizárni egy-egy igen pusztító merénylet 
lehetőségét sem, de az olyan katasztrófák is, mint a bhopali vegyi művek 1984-es 
szivárgása (amely több százezer sebesült, 4 ezer halálos áldozat) vagy az AIDS 
járványszerű terjedése Botswanában (ahol a felnőtt lakosságnak már több mint 
egyharmada fertőzött) igazolják, hogy még egy szegény ország is megbirkózhat a vegyi 
vagy biológiai katasztrófákkal. 

A terrorizmus célpontjainak és fegyvereinek szimbolikája és pszichés hatása talán még 
fontosabb is a gazdasági következményeknél. Ha a fejlett társadalom nagyobb 
repülőgépeket, nagyobb toronyházakat és nagyobb stadionokat épít magának, akkor 
ezzel több és jobb szimbólikus célpontot kínál a terroristáknak. A vegyi, biológiai vagy 
"házilag" gyártott nukleáris fegyverek bevetésének is elsősorban politikai és elrettentő 
hatásuk lehet - ami persze nem kerülte el a manapság oly divatos katasztrófafilmek 
készítőinek figyelmét sem. Talán még ők is adtak tippeket egyes akciókhoz - a mai 
világban már nem mindig lehet tudni, hogy a művészet utánozza-e a valóságot, vagy 
fordítva. 


A TERRORIZMUS HELYHEZ KÖTÖTTSÉGE 


Ha alaposan szemügyre vesszük napjaink terrorizmusát, nem lehet észre nem venni 
annak politikai jellegét. Mindenfajta terrornak van valami helyi eredete. Még az olyan 
nemzetközi szervezetek is, mint az AI-Kaida és a Hezbollah, egy körülhatárolt régióban 
jöttek létre az ott elszenvedett sérelmek miatt. Igaz, az olyan hírhedett terroristák, mint 
Abu Nidal vagy Carlos, a Sakál jó pénzért bárhol, bárki ellen hajlandók voltak 
merényletet elkövetni. Megbízóiknak - akár egy mozgalomnak, akár egy kormányzatnak 
- azonban mindig valamilyen konkrét, helyi ügyben volt rájuk szükségük. Az is érdekes, 
hogy a legtöbb terrorista szervezet nem elszegényedett országokban vagy túlburjánzott 
megapoliszokban jött létre, hanem viszonylag stabil kormányzattal rendelkező 
országokban: Írországban, Egyiptomban, Spanyolországban, Algériában, Kolumbiában 
(amely történetesen nem a legjobb példa a "viszonylag stabil kormányzat"-ra - a ford.), 
Sri "Lankán, Olaszországban és az Egyesült Államokban. Ezeket nem lehet 
elszegényedett országoknak nevezni, bár némelyikükben a hatalmat már megingatták 
az örökös terrorakciók. A rosszul szervezett és szegény országok - mint például Libanon, 
Palesztina és Afganisztán - inkább csak menedékhelyet nyújtanak a máshonnan érkező 
terroristáknak. A terrorizmus szerveződésének megértéséhez tudnunk kell, miként 
ágyazódik be a helyi viszonyokba. A terroristák társadalmi hátterének ismerete fontos 
adalékokat kínál. Íme két példa: 


A NŐK ÉS A TERRORIZMUS 


Az 1950-es években közmegbotránkozást keltett, hogy az algíri FLN-hez tartozó nők 
kávéházakba és mozikba csempésztek be pokolgépeket a felszabadító harc során. Sokan 
különösen el borzasztónak tartják, ha nők vállalkoznak öngyilkos merényletekre. Vajon 
mi vezérelheti őket, milyen tanokkal befolyásolják őket? Érdekes, hogy ugyanezeket a 
kérdéseket férfiakkal kapcsolatban ritkán teszik fel - mintha az teljesen normális lenne, 
ha egy férfi így végzi az életét. A nők többsége mindazonáltal inkább anyaként vagy 
feleségként kerül kapcsolatba a terrorizmussal, és persze áldozatként - véletlenül is, egy 


adott tömeg részeként, de a nemi erőszak és fizikai bántalmazás szenvedő alanyaként 
is. A terrorizmus elleni erélyesebb fellépést követelők gyakorta hivatkoznak arra, hogy 
"ártatlan nők és gyerekek" esnek áldozatául. 

Nem példátlan azonban az sem, ha egy nő terrorista csoport harcosa vagy akár vezetője 
lesz. Leila Khaled például híressé, sőt sokak szemében hőssé vált, amikor 1969-ben 
hidegvérrel térítette el a TWA Róma-Athén járatát. Ez volt a PFSZ nevében végrehajtott 
első akciója, amely a túszok szabadon bocsátásával végződött. Ketten nők voltak a közül 
a négy palesztin közül is, akik 1977-ben térítették el a Lufthansa Mallorcáról Frankfurtba 
tartó gépét; pénzt követeltek, valamint a Vörös Hadsereg Frakció Németországban 
bebörtönzött tagjainak szabadon bocsátását. Az egyik nő meghalt, a másik megsebesült, 
amikor német kommandósok megostromolták a szomáliai Mogadisuban veszteglő gépet. 
A Vörös Hadsereg Frakció vezetői között két nő is akadt: Ulrike Meinhof és Gudrun 
Ensslin, miként szerte Európában és Észak-Amerikában is számos nő lett a baloldali 
terrorista szervezetek tagjává. Sokan az egyetemen ismerkedtek meg a terrorista 
eszmékkel, mások családi kapcsolataik révén csatlakoztak. (The Soaology and 
Psychology of Terrorism: Who becomes a Terrorist and Why?, US Library of Congress, 
Washington, 1999. szept.) 


A terrorista mozgalmak olykor rendszeresen toboroznak nőket. A Tamil Tigrisek nem egy 
öngyilkos merénylője nő volt. Izraelben a világias ideológiájú Robin Morgan, aki az 
amerikai Weather Underground aktivistája volt, ellenezte a csoporton belüli férfiuralmat, 
amikor csatlakozott. Tapasztalatai és a terrorizmus tanulmányozása alapján állítja, hogy 
"a terrorizmus lényege az erőszak, az erotika és a férfiasnak tartott viselkedés 
összefonódása". A terrorizmus elleni sikeres akciók érdekében küzdeni kell az erőszakos, 
akaratát érvényesítő, önmagát feláldozó mártír ideálja ellen. A nőket Morgan szerint ez 
az ideál vonza a terrorizmushoz, s ezért lesznek segítők, támogatók vagy a terroristák 
szeretői. Szerinte a nőkben megvan az elszántság a terrorizmus és a férfiuralomhoz 
fűződő erőszak elleni harcra. Ilyen tevékenységet folytat például az észak-ír Nők 
Békemozgalma (WPM), a Gyászruhás Nők Izraelben, valamint az Anyák Klubja Peruban. 
(Robin Morgan: The Demon Lover, The Roots of Terrorism, New York, Washington Sguare 
Press, 2001.) 

Amerikai illetékesek szerint a női vallatok bevetése meglepetésként érheti a (az Al- 
Kaidához tartozó) gyanúsítottakat." 

(Eric Schmitt: "There Are Ways to Make Them Talk", New York Times, 2002. jún. 16.) 
Zoria Srfai, az algíri feminista mozgalom vezetője szerint a terroristák által 
megerőszakolt nők száma országában elérte az ötezret, amit arra alapoz, hogy az ilyen 
nők száma csupán 1994-97 között 1313 volt, s további mintegy kétezret raboltak el vagy 
öltek meg 1997-ben. A következő évben alapították az első gondozóintézetet a terrorista 
nemi erőszak áldozatai számára. (1998. okt. 19. és 2000. febr. 26., 
http://www.arabicnews.com) 


e Abban az évben, amikor Nasszer elnök felakasztatta Szaj-jid Ootbot, azt az Írót és 
politikust, aki az egyiptomi arab szocializmus helyett az iszlám állam szószólója volt, egy 
vezető értelmiségi család fia Kairóban sejtet alapított a középiskolában abból a célból, 
hogy életben tartsák Ootb eszméit, s majdan megdöntsék Nasszer hatalmát. 1966-ot 
írtunk ekkor, a fiú pedig Ajman al-Zavahiri volt, aki később egyesítette az egyiptomi 
Iszlám Dzsihád szervezetet Oszama bin Laden Al-Kaidá-jával, s annak fő stratégájává 
lett. Az ellenzéki arab szociológus, Szaad Eddin Ibrahim úgy jellemzi hazája politikai 
aktivistáit, mint művelt polgári családból származó "minta-egyiptomiakat", akiknek 
szülei között kormánytisztviselők is akadnak. Al-Zavahiri egyszer azzal dicsekedett el 
egy amerikai látogatónak, hogy iszlám csoportjának legtöbb tagja elit egyetemekre - 
orvosira vagy műszakira - járt.? 


, Abimael Guzmán Reynoso, aki Peruban megalapította, majd 1992-es letartóztatásáig 
vezette a Fényes Ösvény terrorszervezetet, szintén polgári származású egyetemi 
hallgató volt, aki a hatvanas évek közepén a nép nyomorának láttán tette magáévá a 
forradalmi eszméket, pontosabban a kommunizmust. Tapasztalatait a szegényekről 
Ayacuchóban szerezte, ahol filozófiát oktatott. Fogvatartóinak így nyilatkozott erről 
1992-ben: - Az ő valóságuk nyitotta föl a szememet. - Már diák korában erősen hatottak 


rá a perui szocialista gondolkodó, José Carlos Mariategui nézetei éppúgy, mint a 
Sztálinéi, akit Guzmán "minden hibája ellenére nagy embernek", "a marxizmus- 
leninizmus nagyjának" tekintett. Guzmán 1980-ban indította be azt a 12 éven át tartó 
gerilla- és terrorista mozgalmat, amelynek mintegy 30 ezer áldozata volt - többségük 
olyan szegényparaszt, mint akiknek az érdekében Guzmán harcba szállt. 


Míg a terrorista szervezetek vezetői többnyire polgári származásúak, addig a 
közkatonáik szegényebb rétegekből verbuválódnak: menekülttáborokból, 
bádogvárosokból, elmaradott falvakból. A terrorszervezet szociális szolgáltatásokat nyújt 
olyan helyeken, ahol a munkanélküliek vannak többségben. A szolgáltatások mellett 
magyarázattal is szolgálnak a nyomor okairól, és van valamilyen tervük annak 
felszámolására. 

A nagy hazafias mozgalmak előszeretettel toboroznak tagokat az alsóbb osztályokból. Az 
olyan erőszakos észak-ír szervezetek, mint a katolikus Provisional IRA vagy a PUVF 
(Protestáns Ulsteri Önkéntesek), általában munkásokat próbálnak beszervezni, míg a 
kolumbiai FARC, a Sri Lanka-i LTTE és a török PKK szegényparasztokat és proletárokat. 
Ezzel szemben az 1970-es évek európai és japán szervezetei inkább a középosztályból 
szerezték az utánpótlást. Nem egy tagjuk diplomás volt, aki még az egyetemen 
csatlakozott a mozgalomhoz. A Baader-Meinhof csoport tagjai közül például Gudrun 
Ensslin egy evangélikus lelkész, Suzanne Albrecht egy jómódú ügyvéd, Ulrike Meinhof 
egy művészettörténész lánya volt; maga Andreas Baader egy történész, Horst Mahler 
egy fogorvos és Holger Meins egy üzletember fia." 

Ezek az esetek azt igazolják, hogy nem mindig a legszegényebbek és 
legelnyomottabbak sérelmei jelentik a terrorizmus mozgatórugóját (bár a gyarmati 
felszabadító harcokban ez is fontos szerepet játszott). Önmagában a szegénység ritkán 
gerjeszt annyi energiát, amennyi a terrorista akciókban megnyilvánul; nagyobb hajtóerő 
a megalázottság, kitaszítottság és lenézettség érzése. Ebben közvetve mégis szerepet 
játszik a szegénység és a kizsákmányolás is - mármint azoké, akikkel a terrorista lelkileg 
azonosul. Tévednek tehát azok is, akik szerint a fizikai szenvedésnek semmi köze sincs a 
terrorizmushoz, mert oly sok terrorista volt polgári származású: nem látják át, hogy a 
motiváció a fent említett áttételeken keresztül is érvényesülhet. 


NEM VAK DÜH 


A terrorizmus nem vak dühvel sújt le. Megfontolt cselekvés, amely figyelembe veszi - bár 
perverz módon - a társadalmi és politikai szempontokat. Még a nemzeti függetlenségért 
terrorista eszközökkel küzdő, kizsákmányolt parasztok és munkások is osztályuk 
nagyobb önbecsüléséért küzdenek. Az akciókat társadalmi és jelképes sérelmek miatt - 
és célok érdekében - folytatják. Még szembeszökőbb az eszmék jelentősége a polgári 
származású terroristák esetében, bár általában nekik is van valamilyen személyes 
sérelmük, ha áttételesen is (például egy családtag vagy egy barát sérelme). A 
terrorizmus és antiterrorizmus ördögi körét a másik fél megalázásának kölcsönös 
szándéka tartja életben. A sérelem és a düh azonban önmagában még nem vezet 
terrorizmushoz. Az embereket - különösen a fiatalokat - általában agitálni kell a 
terrorizmusra, aztán pedig fenn kell tartani hűségüket és engedelmességüket. Ebben 
sokféle, helyileg jelentős motívum  közrejátszhat. Súlyos társadalmi problémák 
táplálhatnak tartósan egy ilyen szervezetet. A sikeres terrorista csoportok pedig maguk 
is beépülnek az adott társadalomba. Azt is mondhatnánk, egyfajta "karriert" kínálnak a 
fiataloknak. Ahol nagy a munkanélküliség, ott ez akár értelmes választásnak is tűnhet. A 
terrorszervezetekben épp ezért ugyanolyan nagy szükség van hozzáértő toborzóra, mint 
egy ifjúsági klubban. 

Több kommentátor is hangoztatta, milyen nagy szerepe van Oszama bin Laden 
karizmájának abban, hogy az Al-Kaida oly népszerű az elégedetlen arab és más muszlim 
fiatalok körében. A helyi konfliktus és a toborzók személyes varázsa együtt erős hatást 
gyakorolhat egy-egy serdülőkori problémákkal küzdő fiatalra, illetve ezek csoportjaira. 
Azért csatlakoznak, mert a merényletek a szervezet és az ügy erejét jelképezik, az állami 
elnyomás pedig azt igazolja, hogy a terrorizmus taktikája törvényes és elkerülhetetlen. 
Az Iszlám Dzsihád, az AI-Kasszam Brigádok és a Hamasz vezetői szerint sosincs hiány 
jelentkezőkben újabb öngyilkos merényletekre, amikor Izrael egy-egy támadást intéz a 


megszállt palesztin területek ellen. A megszállók elleni gyűlölethez gyakran hozzájárul 
még egyes ismerősök sérülése vagy halála is, melyet izraeli katonák okoztak. Az 
ellenállás akcióit olykor "bosszúdalokban" örökítik meg. 

A terrorista szervezetnek olyan nevelési tevékenységet is kell folytatnia, amely az 
újonnan toborzottak érdeklődését és elkötelezettségét ébren tartja. Ennek érdekében 
többféle - hol kecsegtető, hol kényszerítő - módszerhez folyamodnak. A pozitív oldalon 
ott vannak azok a ritusok, amelyek a bajtársiasság, a jó ügy védelmének érzetét erősítik 
meg. Az öngyilkos merénylőkről közvetlenül a bevetés előtt készült videofelvételek 
általában a család és az ügy iránti feltétlen elkötelezettségről tanúskodnak. A mozgalom 
volt és jelenlegi vezetőire példaképükként tekintenek. Ráadásul a mártírok családját a 
szervezet akár egész életükön át is támogatja. Az adományok rendszerint Irakból és 
Iránból, valamint gazdag szaúdi magánszemélyektől érkeznek. 

A negatív módszerek közé tartozik a tagjelöltek elrablása és bűncselekményekre 
kényszerítése. Az ilyen újoncokat a félelem tartja fogva. A sejtek rendszerének fő 
értelme az, hogy ha valaki lebukik, minél kevesebb társát árulhassa el, de ez teszi 
lehetővé a szervezet közkatonáinak sakkban tartását is. Az egyenrangúak közötti 
kommunikáció lehetőségének híján a közkatonák nem érintkeznek egymással, így 
esetleges rossz tapasztalataikat sem cserélhetik ki. Megfélemlítéssel meg lehet 
akadályozni az alacsonyabb szintű vezetők elleni lázadásokat. 

Ott, ahol egy érdekcsoport terrorista eszközökkel is folytatott küzdelme a politikai 
autonómiáért már a mindennapi élet részévé vált, mint például Észak-írországban, 
Palesztinában vagy Sri Lanka tamilok lakta északi részén, a terrorista szervezetek 
ugyanúgy vonzzák magukhoz a fiatalokat, mint a városi gengszterbandák a nyugati 
világban. A választásban egyaránt szerepet játszhat a korcsoport nyomása, a családi 
hagyomány és néhány példakép hatása. Az olyan fiatalok, akik nem riadnak vissza az 
erőszaktól, ugyanakkor hívek akarnak maradni apáik hitéhez, könnyen csatlakozni 
fognak. Vezéreik tudják, hogyan kell őket a terrorizmus irányába terelni. 

Az olyan kizárólag politikai indíttatású szervezetek esetében, mint a Vörös Hadsereg 
Frakció, a Vörös Brigádok vagy a Weather Underground, természetesen egészen más út 
is vezethet a terrorizmushoz. Európában és Észak-Amerikában a fiatalok esetleg életük 
értelmét keresve kerülnek szembe nemcsak általában a társadalommal, hanem a szüleik 
értékrendjével is. Tudunk sok jól szituált fiatalról, aki útkeresése során egy-egy radikális 
gondolkodó vagy csoport befolyása alá került, mivel az más utat kínált számára. Ez az út 
általában az olyan vélt vagy valós sérelmek elleni harcot jelenti, amelyek a készen 
kínált, de elutasított életformából fakadnak. A lázadók általában úgy gondolják, hogy 
szüleik ragaszkodása a régi értékrendhez képmutató. Hasonlóképpen a nemzeti 
felszabadító mozgalmak ifjú harcosai - Izraelben éppúgy, mint Észak-írországban vagy 
Sri Lankán - egy olyan hazáért küzdenek, amelyet a korábbi nemzedékek képtelenek 
voltak megvédeni. De arra is van példa, hogy a fiatalok csupán ideológiai alapon 
fordulnak szembe az előző nemzedékkel, mint a Vörös Brigádok és a Vörös Hadsereg 
frakció néhány tagja a fasizmus utáni Olaszországban, illetve Németországban. 


BELSŐ TÖRVÉNYSZERŰSÉGEK 


Az állami terrorizmus működésének törvényszerűségei nem különböznek oly nagyon a 
csoportos terrorizmuséitól, bár természetesen a kormányoknak több pénzük és 
bejáratottabb módszereik vannak a harcosok beszervezésére és megtartására. Az állam 
"megbízott" terrorszervezetei általában inkább a pénzre támaszkodnak, mint az 
ideológiára. A hatalom egyes birtokosai különösebb lelkifurdalás nélkül kezdeményeznek 
államterrorista akciókat, hiszen már amúgy is hozzászoktak az erőszak valós és jelképes 
alkalmazásához: a bűnözők vagy Politikailag gyanús személyek bebörtönzéséhez 
(esetleg kivégzéséhez), az ellenség bombázásához. Talán részegítő érzés számukra, 
hogy élet és halál, szabadság és rabság urai, még törvényes formában is. Innen már 
nem nagy lépés ugyanezt törvényen kívül megtenni az államvédelem nevében. 

Ideológiai szempontok éppúgy befolyásolják a politikusokat, mint a terrorista 
szervezetek vezetőit. Erkölcsi értékrendjükkel egyaránt igazolható lehet a belső vagy 
külső ellenség elleni erőszak. A nemzetbiztonsági államok ideológiája, a nácizmus és a 


kommunizmus egyaránt megengedte a terrorista módszerek alkalmazását. Az állami 
terrorizmus  végrehajtóinak egyik leggyakoribb ideológiája éppen az, hogy az 
antiterrorizmus nevében védik az állam hatalmát és méltóságát. A hangzatos szólamok 
mélyén sokszor persze pusztán a hatalomhoz való ragaszkodás rejlik. Sok nagyra becsült 
vezető valójában csak abban nagy, hogy remekül ki tudja magyarázni az állami 
terrorakciókat. 

Minden hadsereg jól ismeri azt a káderpolitikát, amellyel fiatal emberekből - általában 
férfiakból - készséges verőlegényeket és hóhérokat nevelnek. Ennek kulcsa a 
nagyszabású küldetés (a haza védelme) összekapcsolása a kölcsönös függőséggel és 
csoporthoz való hűséggel (bajtársiasság). A katonaság már régóta gyakorolja azt a fajta 
nevelést, amely elszakítja az újoncokat mind családjuktól, mind a társadalomtól, s drákói 
eszközökkel éri el az engedelmességet a feljebbvalók iránt. A hadműveletek vezetőinek 
szemében nagy stratégiai értéke van az erőszaknak a haza vagy az állam érdekében 
folytatott harcban. Az erőszakot és a csoportfüggést persze állami terrorizmus céljaira is 
föl lehet használni. Egy adott egység parancsnokának elegendő kijelentenie, hogy egy 
csoport veszélyezteti az állam biztonságát, s a katonákat máris be lehet vetni ellene. 
Gondoljunk csak Philip Zimbardo hirhedett kísérletére 1971-ben a Stanford Egyetemen, 
mikor is az egyetemista kísérleti alanyokra a vallató, illetve a vallatott szerepét osztotta 
ki. A szimulált helyzetben kiderült, hogy a legtöbb fiatal ember adott esetben nem riad 
vissza társai kínzásától sem. A kísérlet mindössze hat napig tartott: azonnali hatállyal 
meg kellett szakítani a "vallatóknak" a "foglyokkal" szemben tanúsított szadizmusa 
miatt." 

Az állami terrorizmus alapeszméje lehet hazafias is, de egy csoport érdekeinek 
érvényesítése is egy kulturálisan széttagolt társadalomban. A kevéssé integrált országok 
vezetői sokszor eredetileg csak afféle kiskirályok voltak, akiknek véletlenül sikerült 
megkaparintaniuk a főhatalmat. Csak úgy tudják maguknak egyes régiók támogatását 
biztosítani, hogy ugyanakkor kiközösítenek és elnyomnak egy vagy több másik 
csoportot. Az olyan ügyes és könyörtelen vezetők, mint Szaddam Huszein, egy favorizált 
csoportból toborozzák biztonsági szolgálatukat, s aztán egy bűnbakká tett kisebbség 
ellen vetik be. Amikor Huszein mérges gázzal intézett támadást 1988-ban a kurdok ellen, 
ezt egyben figyelmeztetésnek szánta más régiók számára. 


A VESZÉLY VONZÁSÁBAN 


A terrorista szervezetek számos tagját a veszély és titkolózás izgalma vonzza. Sokan 
tartják izgalmasnak, ha törvényen kívül élhetnek, s büntetlenül tehetik, amit másoknak 
nem szabad. Az öngyilkos merénylők számára már az is elegendő lehet, hogy nagy 
ügyért áldozzák fel magukat, s haláluk után mártírként fogják tisztelni őket. Az állami 
terrorizmus résztvevőit ezzel szemben az éltetheti, hogy tagjai lehetnek a kiválasztottak 
ama körének, amely akár erőszakkal is hivatott megvédeni a haza érdekeit. 

A tagjelöltek és családjaik persze ésszerű szempontokat is mérlegelhetnek: vajon 
megnő-e a csatlakozás után a személyes biztonságuk, kevesebb bántalom érheti-e így 
őket? Hiszen szűkebb környezetüket számos konfliktus osztja meg. Nem példátlan, hogy 
egy-egy család különböző fiai más-más szervezethez csatlakoznak, mivel a közösség 
egyszerre több lovat is szeretne megülni. Előfordul, hogy egy család különböző tagjai 
látszólag egymással kibékíthetetlen csoportokhoz tartoznak. 


A TERRORIZMUS ES ANTITERRORIZMUS GLOBALIZÁLÓDÁSA 


Az aszimmetrikus hadviselés stratégái talán kissé eltúlozzák a terrorizmus egyetemessé 
válását, de azért olyan folyamatra hívják föl a figyelmet, amelyet az Egyesült Államok 
politikája nagyban előmozdított. Az AI-Kaida például sokat erősödött, amikor Al-Zavahiri 
egyesítette az egyiptomi Iszlám Dzsihádot Oszama bin Laden csoportjával. A szervezet 
tucatnyi országból toborzott tagjai az USA támogatásával kovácsolódtak össze a 
kiképzőtáborokban és az afganisztáni harcokban, s Így új, nemzetközi szolidaritás alakult 
ki közöttük. Hírszerző szakemberek szerint az Al-Kaidának a Fülöp-szigeteken és 


Indonéziában is voltak  kiképzőközpontjai. Rugalmas szervezetté vált, mely 
eredményesen támaszkodhatott minden helyi alcsoportjára, és azt is túlélte, amikor az 
amerikai invázió miatt föl kellett számolnia afganisztáni főhadiszállását. Szakértők 
szerint ebből a krízisből kikerülve decentralizáltabb és veszélyesebb lett, mint valaha." 
Az  AI-Kaidával foglalkozó hírszerzők a szervezetet gyakran hasonlítják egy 
multinacionális nagyvállalathoz, melynek egyes alvállalkozásai franchise rendszerben 
működnek. Úgy gondolják továbbá, hogy amint a McDonald"s példája hívta életre a 
Burger Kinget, az Al-Kaida nyomán is hasonló szervezetek jönnek létre, melyeknek helyi 
sejtjei és regionális központjai csak személytelen és ideológiai kapcsolatban állnak 
egymással. A hálózatot a közös tanácskozások és a kiképzőközpontok tartják egyben, 
valamint az anyagi források biztosítása és elosztása. 

Az Egyesült Államok a terrorizmusellenes háború vezéreként globalizálni szeretné ezt a 
harcot azzal, hogy más kormányokat is bevon a minden rendű és rangú terroristák elleni 
katonai és politikai fellépésbe. Nyomást gyakorol más kormányzatokra, hogy hozzanak 
terrorizmus elleni törvényeket, s csapjanak le a gyaníthatóan nemzetközi kapcsolatokkal 
is rendelkező szervezetekre. Egyes országokban, így Indonéziában az Egyesült Államok 
katonai segítséget és képzést biztosít, a Fülöp-szigeteken pedig pénzbeli támogatást is. 
A terrorizmus elleni háború világszerte megnövelte az Al-Kaida és általában a 
terrorizmus nemzetközi tekintélyét. Ha valahol lázadás tör ki, azt már előszeretettel 
nevezik terrorizmusnak. Oroszország például terroristának nyilvánítja a csecsen 
szeparatistáit, nyilván a nemzetközi - főként amerikai - támogatás reményében. Ezt a 
benyomást maguk a csecsenek is erősítik, amikor szélsőséges iszlám ideológiát 
hirdetnek, s videón küldenek üzeneteket az AlI-Dzsazira televíziónak. Más mozgalmakhoz 
hasonlóan ők is próbálják beágyazni magukat a világméretű tendenciákba, hogy 
ismertebbé váljanak, s nemzetközi támogatókra tegyenek szert. 

Egyes eltérő ideológiájú helyi mozgalmak is szövetkezni kezdenek a közös ellenséggel 
szemben. Megfigyelők szerint a libanoni székhelyű, Iránból pénzelt, szélsőségesen síta 
Hezbollah ma már hajlandó együttműködni a radikálisan szunnita Al-Kaidával. Volt már 
példa arra is, hogy olyan egymástól távol eső szervezetek működtek együtt kiképzési és 
felszerelési ügyekben, mint a FARC, az IRA és a Hamasz. Ma már jól felfogott közös 
érdekük, hogy vállvetve harcoljanak a világszerte meghirdetett antiterrorizmus ellen. 


AZ ANTITERRORISTA HÁBORÚ KÖVETKEZMÉNYEI 


A kormányzatok számára a terrorizmus elleni háború azt az űrt tölti be, amely a 
hidegháború végén jelentkezett azokkal az újkonzervatív nézetekkel együtt, miszerint a 
politikusoknak ezentúl háttérbe kell szorulniuk, s kissé vissza kell fogniuk a 
programjaikat, így viszont a vezető politikusoknak mégiscsak akad fontos dolguk, mi 
több, arra is jó ürügyük van, hogy megerősítsék a belbiztonságot, s ádázabbul 
figyeltethessék és háttérbe szoríthassák a "problémás" politikai mozgalmakat. 

A hidegháború idején a kormányzatok mindig a kommunizmus - a másik oldalon meg az 
imperializmus - elleni harcra hivatkozva növelhették meg a hatalmukat. Amint az állami 
kommunizmus . összeomlott, az Egyesült Államok visszafogta a kommunistaellenes 
elnyomó rendszerek támogatását. Az egypólusúvá vált világban sebesen terjedtek a 
demokratikus mozgalmak és alternatív politikai elképzelések. Ezzel a hatalom 
szempontjából az a baj, hogy a demokratikus mozgalmak olykor nem tisztelik a létező 
hatalmakat, s olyan konfliktusokat robbanthatnak ki, amelyik az aktuális rendszer 
létjogosultságát is kérdőre vonják. Nem egy kormányzat azon kapta magát, hogy 
lényegében fél a demokráciától. Fellélegezhettek viszont a terrorizmus elleni háború 
meghirdetésekor, mivel így ismét hivatkozhatnak országuk sebezhetőségére - ami 
viszont indokolja hatalmuk növelését. Szerte a világon megerősítik a rendőrségeket és 
hírszerző ügynökségeket, továbbá olyan új törvényeket hoznak, melyek megnyirbálják a 
politikai szabadságjogokat, s csökkentik a polgárok védelmét a jogtalan letartóztatás 
ellen. 


TERRORIZMUS ELLENI TÖRVÉNYEK INDIABAN 


A nemzetbiztonság fontosságának növekedésére és a Pakisztánnal való viszony további 
megromlására és az áldatlan kasmíri helyzet eszkalációjára tekintettel Indiában 


kormányrendeletet hoztak a terrorizmus megelőzéséről, ami annak az 1985-ös, azóta 
eltörölt törvénynek a módosított változata, amely engedélyezte a kisebbségek és 
ellenzékiek kínvallatását és bírói ítélet nélküli fogva tartását. India elnöke 2001. október 
24-én írta alá a rendeletet hatheti ideiglenes érvénynyel, de a tél folyamán a parlament 
megvitatta, s a rá következő márciusban el is fogadta a törvénymódosítást. 

A korábbi törvény szellemében a következő másfél évtizedben több tízezer politikai 
indítékú letartóztatásra, kínvallatásra s az emberi jogok egyéb megsértésére került sor 
muszlimokkal, szikhekkel, szakszervezeti vezetőkkel és más ellenzékiekkel szemben. 
Polgárjogi mozgalmak, újságírók, ellenzéki pártok és India Emberi Jogi Bizottsága 
egyhangúlag elítélték a törvényt. Az új törvény a terrorizmus megelőzéséről 
meglehetősen tágan határozza meg a terrorizmus fogalmát: beletartozik minden olyan 
erőszakos cselekedet vagy fontos szolgáltatás megrongálása, mely "India egységét és 
integritását fenyegeti, s a nép megfélemlítésére alkalmas". A törvény bevezetése óta az 
indiai kormány kiegészítő rendeleteket hozott az emberi jogok védelmére, ám az 
ellenzék szerint ezek nem nyújtanak kielégítő garanciákat, s mindent összevetve a 
jelenlegi törvény nem jelent elégséges védelmet a terrorizmus ellen. Nem sokkal 
elfogadása után a külügyminisztérium szóvivője, Richard Boucher kijelentette, hogy a 
törvény "az alkotmányos kereteken belül marad", s hogy segítségével India "a 
demokrácia elveivel összhangban" veheti fel a harcot a terrorizmussal. 

(Emberjogi Figyelő) 


Az antiterrorista háború eltereli a figyelmet a globális egyenlőtlenség és az életszínvonal 
romlásának problémáiról, holott ezek továbbra is súlyos konfliktusok okozói. A 
nemzetközi testületek ezeket félresöpörve inkább a biztonság kérdéseivel foglalkoznak. 
A világméretű gazdasági reformért indított mozgalom cselekvési szabadsága beszűkült, 
mivel azt tapasztalja, hogy a gazdag Észak kormányai kevésbé fogékonyak a gazdasági 
igazságosság fogalmára. A közvéleményt próbálják abban az irányban befolyásolni, 
hogy a szegény Délt inkább a veszély forrásának tekintse, mintsem nemzetközi 
gazdasági és társadalmi reformra szoruló, elmaradott területnek. A reformmozgalom 
tagjainak az emberi jogok védelmezésére, a legszélsőségesebb biztonsági törvények 
elleni harcra kell korlátozniuk erőfeszítéseiket. A biztonság és a terrorizmus kérdésének 
előtérbe kerülése akadályozza, hogy egyetértés szülessék a világméretű gazdasági 
reform és a környezetvédelem kérdéseiben. A globalizáció problémáiról folytatott vitát 
éppen egy olyan pillanatban próbálják elfojtani, amikor az aktivisták új nemzedéke 
tudatosan reagál a hatalmi és vagyoni viszonyok megváltozására a világon, s hallatja 
hangját a lényeges kulturális változásokban és konfliktusokban. Elénk vita alakul ki olyan 
létfontosságú kérdésekben, mint az iszlám, a kereszténység és a judaizmus politikai 
szerepe, a multikulturális államok megfelelő politikai berendezkedése, illetve a 
hagyományos piaci megoldások alternatívái, a fejlődés megrekedése vagy éppen a 
jövedelmek nem megfelelő elosztása. Ezekhez a vitákhoz nagy nyilvánosságra és sok 
résztvevőre lenne szükség. A liberálisoknak azt kellene tisztázniuk, miért nem segít a 
világ számos népén a modernizáció; ehelyett azt feszegetik, vajon nem erkölcstelenség- 
e annyi pénzt áldozni a fegyverkezésre. A hívők is jobban tennék, ha megpróbálnának 
alkalmazkodni a világ vallási pluralizmusához, de ehelyett a saját vallásuk erkölcsi 
alapelveinek védelmével vannak elfoglalva. A félelem és hatalom politikája váltja fel a 
nemzetközi kihívások és a gyakorlati megfontolások szellemében folytatott politizálást. A 
terrorizmus elleni háborúhoz hozzátartozik a bőkezűen pénzelt és ügyesen irányított 
propaganda, amely nagyobb félelmet kelt az emberekben, s előtérbe tolja a biztonság 
kérdéseit. Ezzel elveszi a teret más ügyek elől, létfontosságú kérdéseket szorít a 
margóra. A terrorizmus elleni háborúnak az egyik legfigyelemreméltóbb vonása, hogy az 
Egyesült Államok kormányát képessé teszi a politika prioritásainak befolyásolására, és 
nemcsak otthon, hanem nemzetközi szinten és számos más országban is. 


ANTITERRORISTA TÖRVÉNYEK 2001. SZEPTEMBER 11. UTAN 


Ausztrália: a jelenleg vitatott törvénytervezet javasolja bizonyos csoportok törvényen 
kívül helyezését és a vizsgálati fogságban tartott személyek jogainak korlátozását. A 
politikai menedékjogok ügyében már foganatosítottak szigorításokat. 


Dél-Afrika: az antiterrorista törvényjavaslat bűncselekménynek nyilvánítaná a sztrájkot, 
valamint azt, hogy békés tüntetők petíciót adjanak át valamelyik külképviseletnek, 
továbbá lehetővé tenné a bírósági ítélet nélküli fogva tartást. 

Egyesült Allamok: szeptember 11. után több mint ezer, főként közel-keleti vagy más 
muszlim személyt tartóztattak le, s mintegy 300-at 2002 végéig sem engedtek 
szabadon. A 2001 októberében meghozott "hazafiassági" törvény értelmében 
meghatározatlan ideig fogva lehet tartani olyan külföldi állampolgárokat, akiket nem 
lehet deportálni, amennyiben a legfőbb ügyész "okkal feltételezi", hogy terrorista 
tevékenységet folytat vagy más módon veszélyezteti a nemzetbiztonságot. Bush elnök 
november 15-i katonai rendelete szerint a terrorizmussal vádolt külföldiek ügyében 
katonai bíróságok is eljárhatnak, ami természetesen csökkenti esélyüket az igazságos 
elbírálásra. 

Fülöp-szigetek: az emberjogi aktivisták tömeges letartóztatásokról és az Al-Kaidával 
állítólag kapcsolatban álló Abu Szajjat szervezet támogatásával gyanúsított személyek 
megkínzásáról számoltak be. Miután egy 2002. április 11. -i bombamerényletben 
tizenöten meghaltak, Macapagal-Arroyo elnök felkérte a parlamentet a benyújtott 
antiterrorista törvény sürgős megszavazására. Jelenleg is - még egy korábbi törvény 
értelmében - tartanak fogva külföldi személyeket terrorizmus gyanújával. 

Indonézia: az igazságügyi és emberjogi miniszter bejelentése szerint antiterrorista 
törvényjavaslatot nyújtanak be a képviselőház elé, amely öt évtől életfogytig terjedő 
börtönbüntetést helyez kilátásba a közbiztonság veszélyeztetéséért. 

Jordánia: a büntető törvénykönyv 2001. októberi módosítása kiterjesztette a 
terrorizmus fogalmát a környezet megrongálására, illetve az országos, magán- és 
nemzetközi szervezetek és a külképviseletek elleni támadásokra is. Növelték a cenzúrát 
is olyan kiadványokkal szemben, amelyek hamis vagy rágalmazó állításokat 
tartalmaznak, s "alkalmasak a nemzeti egység és az ország hírnevének 
megnyirbálására". 

Kanada: a 2002. decemberi antiterrorista törvény a korábbinak a módosított változata, 
de nem küszöbölte ki annak veszélyét, hogy békés akciókat bűnösnek nyilvánítsanak, 
valamint igazságtalan pereket folytassanak le. Egy másik új törvény a menedékjog 
nyújtását szigorítja meg. Április 29-én a kormány benyújtott egy tervezetet a 
közbiztonságról, melynek alapján a hadsereg korlátozhatja a belépést azon zónákba, 
ahol katonai felszerelést tartanak. 

Kína: szeptember 11. után Peking fokozta a xinjiangi ujgurok elnyomását azzal az 
ürüggyel, hogy "kapcsolatban állnak a nemzetközi terrorizmussal". Ezreket tartottak 
fogva jogtalanul, s tovább korlátozták a muszlimok jogait. December 29-én a büntető 
törvénykönyvben módosították "a terrorista akciók büntetésére, a nemzetbiztonság és a 
társadalmi rend fenntartására" vonatkozó rendelkezéseket. 

Kolumbia: 2002 februárjában Pastrana elnök újrakezdte a polgárháborút, melyben 
mindkét fél elkövetett atrocitásokat. Bejelentette, hogy a lázadókat ezentúl 
terroristaként kezelik, éspedig "a világ támogatásával" Az alkotmánybíróság 
alkotmányellenesnek ítélte azt a nemzetbiztonsági törvényt, amely mentelmi joggal 
ruházta volna fel a rendőrséget és az igazságszolgáltatást a konfliktusos zónákban. 
Nagy-Britannia: a 2001-es antiterrorista és nemzetbiztonsági törvény engedélyezi 
külföldi állampolgárok bírósági ítélet nélküli fogva tartását, amennyiben a 
belügyminiszter joggal feltételezi, hogy veszélyeztetik a nemzetbiztonságot mint 
"nemzetközi terroristák". A gyanú titkos információkon is alapulhat. 

Németország: új törvény ad újabb lehetőségeket a menedékjog megtagadására, s tilt 
be olyan csoportokat, melyek "akár Németországban, akár kívüle olyan szervezeteket 
támogatnak, amelyek személyek vagy dolgok elleni támadásokat intéznek vagy ezzel 
fenyegetőznek, illetve a közrendet és közbiztonságot veszélyeztetik". 

Pakisztán: a 2002. januári terrorizmusellenes törvénymódosító rendelet aláásta a bírói 
függetlenséget azzal, hogy terrorista ügyekben katonákat is delegál a bíróságokba. 
Azóta ezek az antiterrorista bíróságok hozták Pakisztánban a legtöbb halálos ítéletet. 
Szeptember 11. óta a kormányzat rendre megpróbálja elfojtani a vallási tüntetéseket. 
Spanyolország: a kormány politikai tevékenységet szabályozó törvényjavaslata 
betiltaná azokat a politikai pártokat, amelyek "gyűlöletet, erőszakot és társadalmi 
ellentéteket" szítanak, megkérdőjelezik a demokratikus intézmények legitimitását, vagy 
"a polgári konfrontáció kultúráját terjesztik". A törvényjavaslat egyértelműen az ETA 


politikai szárnya, a Batasuna ellen irányul. 

Uganda: a 2002. márciusi antiterrorista törvény halálbüntetéssel sújtja azt, akire 
rábizonyítják a terrorizmus bűnét. A "terrorizmust elősegítő" hírek közlése pedig akár 10 
évi börtönnel büntethető. 

Zimbabwe: a 2002. márciusi elnökválasztási kampány során Robert Mugabe elnök 
"terroristáknak" minősítette ellenfeleit; nyilván ezzel akarta mentegetni hívei erőszakos 
fellépését az ellenzékkel szemben. Az új közbiztonsági törvény értelmében a rendőrség 
betilthatja a tüntetéseket, s a rendőrség, a hadsereg és az elnök bírálata büntethető. Az 
új tájékoztatási törvény pedig felhatalmazza a kormányt újságok betiltására és olyan 
újságírók bebörtönzésére, akik elmarasztaló cikket írnak a kormányzatról. 

Arab Liga: 2002 januárjában az arab belügyminiszterek megállapodtak a "terrorizmus 
elleni harc" óvintézkedéseiről, s felhívást tettek közzé egy összarab konferencia 
összehívásáról a terrorizmus elfojtásának ügyében. Ez olyan tágan értelmezi a 
terrorizmus fogalmát, ami számos visszaélésre ad lehetőséget, s nem egy országban 
kibövítené a halálbüntetéssel sújtható bűnök körét. 

Európai Unió: egy átfogó akcióterv javasolja az összeurópai letartóztatási parancs 
életbeléptetését, a terrorizmus fogalmának egységes definiálását, uniós bűnüldöző szerv 
létrehozását, a gyanús személyek bankszámlái befagyasztásának lehetőségét, a 
bevándorlási és menedékjogi törvények felülvizsgálását, valamint a számítógépes 
bűnözés elleni egységes fellépést. A terrorizmus javasolt definíciója lehetővé tenné 
békés akciók törvénytelennek nyilvánítását is. 

(Amnesty International) 


A terrorizmus elleni háború hatással van az iparra és a tudományra is: mindkettőt 
fokozottan igyekszik a szolgálatába állítani. Meglehet, hogy az új ismeretek és új 
fegyverek bővíteni fogják az antiterrorizmus eszköztárát, de végső soron a terrorizmusét 
is. Ott van például az anthrax kutatása, melyet a terrorista biológiai hadviselés elleni 
védekezésül folytattak: ezt a terroristák máris Amerika ellen fordították úgy, hogy 
ártatlanok is estek áldozatul. Hasonló eset volt, amikor Moszkvában az oroszok bénító 
gázt vetettek be csecsen túszszedők ellen: ezzel jó tippeket adtak a csecseneknek, 
milyen módszerekkel harcolhatnának még. 

Mindazt a pénzt és erőfeszítést, amit az amerikai katonai hírszerzés fejlesztésére és a 
terrorista tervek kiderítésére áldoznak, más fontos ügyekre is lehetne fordítani, így az 
energia- és vízkészlet jobb megőrzésére vagy valamilyen nagyobb konfliktushelyzet 
okainak felszámolására. 

A terrorizmus elleni háború háttérbe szorította a fegyverkorlátozási és leszerelési 
terveket is. Pedig ha további lépéseket tettek volna a taposóaknák betiltására, vagy a 
kézi fegyverek és robbanóanyagok nehezebb hozzáférhetősége érdekében, annak 
közvetlen hatása lett volna a terrorakciók gyakoriságára és hatékonyságára. Az NBC- 
fegyverek gyártásának és értékesítésének szabályozásával szintén csökkenteni lehetne 
a terroristák lehetőségeit. Ehelyett egyre nő a katonai költségvetés, és egyre lázasabban 
gyártják az új fegyverrendszereket - a terrorizmus elleni bevetés ürügyével. 


TERRORISTAK A BÍRÓSAG ELOTT EGYIPTOMBAN 


Közvetlenül 2001. szeptember 11. után Egyiptom miniszterelnöke, Atef Abeid 
elmarasztalta az emberjogi aktivistákat, amiért nem átallnak emberi jogokat követelni a 
terroristáknak. Az aktivisták egyes letartóztatottak kínvallatása és igazságtalan perei 
ellen tiltakoztak. Abeid így dicsekedett: - Miután ilyen szörnyű bűnöket követtek el New 
Yorkban és Virginiában, a nyugati államok talán végre példásnak fogják tekinteni, 
ahogyan Egyiptom harcol a terrorizmus ellen. -Az egyiptomi államvédelem 2001. 
szeptember 20-án letartóztatta Farid Zahrant, s minden vád nélkül 15 napig fogva 
tartotta, nyilván attól tartva, hogy az általa az intifáda első évfordulójára szervezett 
tüntetésen heves bírálattal illetnék a kormány Amerika-barátságát. Ugyanekkor csaknem 
300 iszlám aktivistát állítottak három különböző ügyben civil létükre a katonai legfelső 
bíróság elé. A védőügyvédek szerint nem egyet közülük már évek óta tartottak fogva 
bírósági ítélet nélkül. Colin Powell amerikai külügyminiszter nem sokkal később 
kijelentette: az Egyesült Államoknak "van mit tanulnia" Egyiptom antíterrorista 
tevékenységéből, bár azt erőszakmentes tiltakozók ellen is folytatják olyan eszközökkel, 


mint a szükségállapot, a bírói ítélet nélküli letartóztatás és a katonai törvényszék. Powell 
szerint Egyiptom "lekörözte" az Egyesült Államokat. 2001. december 16-án Mubarak 
egyiptomi elnök kijelentette: az USA új politikája "azt bizonyítja, hogy kezdettől fogva jó 
úton jártunk, amikor minden eszközt igénybe vettünk, így a katonai bíráskodást is". Az 
amerikai külügyminisztérium legutóbbi jelentése az emberi jogok helyzetéről 
Egyiptomban megállapítja: az egyiptomi katonai perek "ellentmondanak annak a jognak, 
hogy a vádlott független bíróság előtt védekezhessék". Mubarak kijelentette: - 
Kétségtelen, hogy a szeptember 11. -i események óta a demokrácia új felfogása lépett 
életbe, amely különbözik a nyugati államok korábbi álláspontjától, különösen ami a 
személyi szabadságjogokat illeti. 

(Emberjogi Figyelő) 


Szerencsére ma még nem teljes az átállás a politikáról a hadviselésre a terrorizmus 
elleni harcban. Egyes helyi terrorista mozgalmakat elriasztott a világméretű fellépés a 
jelenség ellen, s hajlandónak mutatkoztak a politikai rendezésre. Ebbe az irányba 
mozdult el a Sri Lanka-i LTTE, az ír IRA, az algíri FIS, a baszk ETA és a törökországi kurd 
függetlenségi mozgalom is (bár némelyik még csak bizonytalanul). Ezeknek mind erős 
helyi támogatottságuk van, ami segítheti az átállást a békésebb eszközökre. Azok a 
kormányzatok is, amelyekkel egyezkedniük kell, rugalmasabb politikai álláspontot 
vehetnek fel. Ez a tendencia azt bizonyítja, hogy a terrorizmus ügyében is érvényes 
lehet a mondás: amilyen az adjonisten, olyan a fogadjisten. 


MEGFELELŐBB VÁLASZOK 


Ha a nagyhatalmak nem elsősorban katonai ügynek tekintenék a terrorizmust, együttes 
erővel próbálhatnának javítani azokon a körülményeken, amelyekből a terrorizmus 
fakad. Kezdhetnék azzal, hogy csökkenteni próbálják földünk azon területeit, ahol még a 
káosz uralkodik, enyhíteni a nyomort a világ megapoliszaiban, s aztán sorra jöhetnének 
a hasonló társadalmi problémák. Ez persze nem tüntetné el varázsütésre a terrorista 
csoportokat a földről. Nem egy közülük jól kiépített szervezet, amelyet már csak a 
tehetetlenségi nyomatéka is előre hajt. Nem fognak egyhamar megváltozni azok a 
körülmények és megoldódni azok a konfliktusok sem, melyeknek a terrorszervezetek a 
létüket köszönhetik. A terrorizmus tehát aligha fog egy csapásra eltűnni, de az akciók 
számát együttes erőfeszítéssel csökkenteni lehetne. Az állampolgárok joggal követelik a 
terroristák felelősségre vonását. Ugyanígy joggal védelmezik a kormányzatok az 
állampolgáraik biztonságát, különös tekintettel az NBC-fegyverek megszerzésének és 
bevetésének megakadályozására. Kevesen vitatják, hogy választ kell adni a 
terrorizmusra, csak az vitatott, mi legyen ez a válasz. Mint láthattuk, jó okunk lenne nem 
a terrorizmus elleni háborúban gondolkodni, hanem a jelenséget az emberiség elleni 
bűntettként kezelni. Ha így tennénk, elkerülhetnénk a háború negatív, politikaellenes 
mellékhatását. A terroristák sem tetszeleghetnének a hős pózában, ha közönséges 
bűnözőknek nyilvánítanák őket. A terrorizmus mindig és mindenütt bűn, akár egy állam 
követi el, akár egy szervezet, s olykor olyan nagyságrendű, ami kimeríti az emberiség 
elleni bűntett kritériumait. A terroristákat úgy kell üldözni, mint bármely más bűnözőt: le 
kell őket leplezni, és meg kell akadályozni az akcióikat. A rendőrség és a biztonsági 
szolgálat nem érheti be azzal, hogy a már elkövetett merényletekre reagál, hanem a 
megelőzéssel is foglalkoznia kell, s ehhez elengedhetetlen a hírszerzés javítása. 
Nagyobb hatást gyakorolhatnának a terrorakciók gyakoriságára a diplomáciai 
erőfeszítések a terrorizmus sújtotta régiók konfliktusainak csökkentésére. Egyes 
konfliktusokat talán végleg rendezni is lehetne. Ha lecsitulnak az erőszakot kiváltó 
szenvedélyek, és az energiákat tárgyalásokra fordítják, akkor alábbhagyhat a 
terrorizmus lendülete. Mérsékelni kell természetesen az állami terrorizmust is, 
felszámolni az erre létrehozott intézményeket, s az erre kiképzett embereket más 
feladattal kell megbízni. Sajnos, a terrorizmus elleni háború doktrínája inkább csak az 
ilyen szervezetek bővítéséhez vezethet. 

A terrorizmus ellen irányuló politikai, hírszerző és diplomáciai tevékenységnek nem 
lenne szabad elterelnie a figyelmet más létfontosságú ügyekről. Továbbra is 
munkálkodni kell a demokrácia fenntartásán, az országos és nemzetközi gazdaság 
reformján, a fegyverzet korlátozásán és ellenőrzésén, az alulról szervezett politikai 


mozgalmak támogatásán, mivel mindez enyhítheti a  terrorizmushoz vezető 
feszültségeket. 


VÁLASZLÉPESEK A TERRORIZMUSRA 


A kormányok világszerte korlátozzák a politikai szabadságot és az emberi jogokat a 
terrorizmus elleni harc nevében. Az alábbiakban illusztráljuk a foganatosított 
intézkedéseket. 

Sajnos, a világnak egy ideig még mindenképpen együtt kell élnie a terrorizmussal. De 
mind a politikának, mind az egyes embernek módjában áll csökkenteni az előfordulását. 
Sürgős szükség van arra, hogy kiküszöböljük azt a káros hatást, amelyet a népi 
mozgalmakra és a kormányzatokra gyakorol, s akadályozza őket az emberiség 
fontosabb problémáinak megoldásában. 

